Eriksen ge soi hoadhumah United in masakkaih kurany - vNews.mv\nއެރިކްސަންގެ ސޮއި ހޯދުމަށް ޔުނައިޓެޑުން މަސައްކަތްކުރަނީ\nއައްފާން މުހައްމަދު 21 June 2022, 19:07\nއައު ސީޒަން ފެށުމުގެ ކުރިން ޑެންމާކުގެ ތަޖުރިބާކާރު މިޑްފީލްޑަރު ކްރިސްޓިއަން އެރިކްސަންގެ ސޮއި ހޯދުމަށް، ފާއިތުވީ ސީޒަނުގައި ދަށް ނަތީޖާތަކެއް ނެރެފައިވާ މެންޗަސްޓަރ ޔުނައިޓެޑުން މަސައްކަތް ފަށައިފިއެވެ.\nއުމުރުން 30 އަހަރުގެ އެރިކްސަން އޭނާ މިހާރު ކުޅެމުން އަންނަ ކުލަބު، ބްރެންޓްފޯޑާއެކު ހަދާފައިވާ އެއްބަސްވުމުގެ މުއްދަތު މިމަހުގެ ނިޔަލަށް ހަމަވާނެއެވެ. މީގެކުރިން ބެލެވުނު ގޮތުގައި އެއްބަސްވުމުގެ މުއްދަތު ހަމަވުމުގެ ކުރިން ބްރެންޓްފޯޑާއެކު އެރިކްސަން އެއްބަސްވުން އައުކުރާނެއެވެ. އެހެންނަމަވެސް މީޑިއާ ރިޕޯޓުތައް ބުނާގޮތުން ބްރެންޓްފޯޑާއެކު އެރިކްސަން އެއްބަސްވުން އައު ނުކުރާނެއެވެ.\nއަދި އެރިކްސަންގެ ސޮއި ހޯދުމަށް، އޭނާ ކުރިން ކުޅެމުން އަންނަ ޓޮޓެންހަމް ހޮޓްސްޕަރ އިންވެސް މަސައްކަތް ކުރަމުން އަންނަކަމަށް ރިޕޯޓުތައް ބުނެއެވެ. އަދި މަޝްހޫރު ކުޅިވަރު ނޫސްވެރިޔާ، ފެބްރީޒިއޯ ރޮމާނޯ ބުނެފައިވާ ގޮތުގައި ޔުނައިޓެޑުން އަންނަނީ ދާދި އަވަހަށް ފްރީ އެޖެންޓަކަށް ވާނެ ތަޖުރިބާކާރު މިޑްފީލްޑަރު ހޯދުމަށް ގިނަ މަސައްކަތްތަކެއް ކުރަމުންނެވެ. ނަމަވެސް އެރިކްސަން އަދި އޭނާގެ ކުރިމަގާ ގުޅޭގޮތުން ވަކި ނިންމުމެއް ނުނިންމާކަމަށެވެ.\nމިދިޔަ އަހަރު އޮތް ޔޫރޯ ފުޓުބޯޅަ މުބާރާތުގެ ތެރޭގައި ހިތް ހުއްޓިގެން ދަނޑު މައްޗަށް ވެއްޓުނު ހާދިސާއަށްފަހު ގިނަ ދުވަސްތަކެއް ވަންދެން ކުޅުމާ ދުރުގައި ހުރުމަށްފަހު، އެނބުރި އައިސް އެރިކްސަން ވަނީ ބްރެންޓްފޯޑުގައި މޮޅު ކުޅުމެއް ދައްކާފައެވެ. ހިތުގެ މައްސަލަ ކުރިމަތިވިއިރު އެރިކްސަން ކުޅެމުން އައީ އިޓަލީގެ އިންޓަރ މިލާނަށެވެ.\nހިތުގެ މައްސަލައަށްފަހު، އެރިކްސަން މިހާރު ފުޓުބޯޅަ ކުޅެނީ ހިތުގެ ވިންދު އެއްވަރަކަށް ހިފަހައްޓަން އެހީވެދޭ ވަސީލަތެއްކަމަށްވާ، އިމްޕްލާންޓަބަލް ކާޑިއޮވާޓާ ޑެފިބްރިލޭޓާ (އައިސީޑީ) އެއް ހިތަށް ލައްވައިގެންނެވެ.


ރާއްޖޭގެ ރިޒޯޓުތަކަކީ ނަސްލީ ތަފާތުކުރުން ބޮޑު ހާލިތަކެއް!\nރާއްޖޭގެ ބައެއް ރިޒޯޓުތަކަކީ ނަސްލީ ތަފާތުކުރުން ބޮޑު ހާލިތަކެއް ކަމަށް ބުނެ ގިނަ ބައަކު ގެންދަނީ ކަންބޮޑުވުން ފައުޅުކުރަމުންނެވެ. އެފަދަ މީހުން ބުނަނީ އެއް ވަޒީފާއެއް އަދާކުރާ ދިވެހިންނާއިމެދު ކަންތައް ކުރަނީ ވަރަށް ނިކަމެތިކޮށް ކަމަށެވެ.\nމިއަދުނޫހުގައި މިއަދު ޝާޢިއުކުރި ލިޔުމަކާއި ގުޅިގެން މައުލޫމާތު ހިއްޞާކުރި ބައެއް މުވައްޒިފުން ބުނެފައިވަނީ ދިވެހި މުވައްޒިފުންނާއިމެދު ކޮންމެ ގޮތަކަށް ކަންތައްތައް ކުރި ނަމަވެސް ޝަކުވާ ކުރާނެ ފުރުޞަތުވެސް ނުއޮންނަ ކަމަށާއި އެއްވެސް ޝަކުވާއެއްކޮށްފިނަމަ ކޮންމެވެސް ބަހަނާއެއް ދައްކާފައި ވަޒީފާއިން ވަކިކުރާ ކަމަށެވެ. އަދި މަޓީއަކީ ފަތުރުވެރިކަމުގެ ސިނާއަތުގެ ބެލެނިވެރި ފަރާތް ކަމަށްވީނަމަވެސް މަޓީންވެސް އެކަމަށް އެއްވެސް ސަމާލުކަމެއް ނުދޭ ކަމަށެވެ.\nބައެއް މުވަޒިފުން ބުނެފައިވަނީ ރިޒޯޓުތަކުގައި މުވައްޒިފުން އުޅޭ ހާލަތު ސަރުކާރުންވެސް ނުބަލާ ކަމަށެވެ. "ހަޤީޤަތުގައި ކޮންމެ ބައަކުވެސް އަދި މިހަތަނަށް ދައްކަމުން އަންނަނީ މޮޅު ވާހަކަތައް. އެއްވެސް ކަމެއް ރަނގަޅުކުރާކަށް މަސައްކަތެއް ނުކުރޭ."\nދިވެހިންނަށްވެސް ޙައްޤުތައް ފޯރުކޮށްދޭ ރިޒޯޓުތައް ވަރަށް މަދުން ނަމަވެސް އެބަހުރިކަންވެސް ފާހަގަކުރެވެއެވެ. އެހެންނަމަވެސް އެފަދަ ރިޒޯޓުތަކުގައި މަދު ދިވެއްސަކަށް ނޫނީ އެކަށީގެންވާ މަޤާމެއް ދީފައިނުވާކަން މުވައްޒިފުން ފާހަގަކުރެއެވެ.\nއާދައިގެ ހަނޑޫ ކައިއުޅޭ ފަޤީރުން ރާއްޖޭގައި މަދުކަމަށް ބުނާ ބުނުމަކީ ދޮގުކަން ހާމަވެއްޖެ!


Fahathun arai Gladbach in Bayern bali kohfi\nފަހަތުން އަރައި ގުލެޖްބާކުން ބަޔާން ބަލި ކޮށްފި\nގުލެޖްބާކްގެ ކުޅުންތެރިން ލަނޑު ޖެހުމަށް ފަހު އުފާފާޅު ކުރަނީ\nބުންޑެސް ލީގާގައި، ޗެމްޕިއަން ބަޔާން މިޔުނިކުން ދެ ލަނޑުގެ ލީޑެއް ނަގަފައި ވަނިކޮށް ބުރޫޝިއާ މޮންޗެންގުލެޖްބާކުން ފަހަތުން އަރައި 3-2 ން މޮޅު ވެއްޖެ އެވެ.\nމިއީ ޔޫރަޕްގެ ޗެމްޕިއަން މި ސީޒަންގައި، ބުންޑެސް ލީގާ ގައި ބަލިވި ދެ ވަނަ މެޗެވެ. ގުލެޖްބާކްގެ ދަނޑުގައި ބަޔާން ވީ ބައްޔާއެކު ދެ ވަނައިގައި އޮތް ރެޑްބުލް ލައިޕްޒިގް އަށް ވަނީ ބަޔާންގެ ލީޑް ނިމުމަކަށް ގެނައުމަށް ފުރުސަތު ލިބިފަ އެވެ. މިރޭ ބުރޫޝިއާ ޑޯޓަމުންޑާ ދެކޮޅަށް ކުޅޭ މެޗުން ލައިޕްޒިގް މޮޅު ވެއްޖަނަމަ، ލައިޕްޒިގް އަށް ތާވަލުގެ އެއް ވަނަ ހޯދޭނެ އެވެ.\nރޭ ގުލެޖްބާކްގައި ކުޅުނު މެޗުގެ ފުރަތަމަ 26 ވަނަ މިނެޓްގައި ބަޔާންއިން ދެ ލަނޑު ޖެހި އެވެ. އެ ލަނޑުގެ ތެރެއިން ފުރަތަމަ ލަނޑަކީ މެޗުގެ 20 ވަނަ މިނެޓްގައި ޕެނަލްޓީ އަކުން ރޮބަޓް ލެވަންޑޮސްކީ ކާމިޔާބު ކުރި ލަނޑެކެވެ. ދެ ވަނަ ލަނޑު އޭގެ ހަ މިނެޓް ފަހުން ކާމިޔާބ ކުރީ ލިއޯން ގޮރެޓްޒްކާ އެވެ.\nއެހެން ނަމަވެސް ފުރަތަމަ ހާފު ނިމުމުގެ ކުރިން ގުލެޖްބާކްގެ ޖޯނަސް ހޮފްމަން ދެ ލަނޑު ކާމިޔާބު ކޮށް ނަތީޖާ ހަމަހަމަ ކުރި އެވެ. މެޗު ހަމަހަމަ ކުރި ލަނޑު އޭނާ ކާމިޔާބު ކުރީ ފުރަތަމަ ހާފުގެ ފަހު ވަގުތުގަ އެވެ. ދެ ވަނަ ހާފު ފެށިގެން ހަތަރު ވަނަ މިނެޓްގައި ފްލޯރިއާ ނޮއިހައުސް ވަނީ ގުލެޖްބާކް ކޮޅަށް މެޗުގެ ނަތީޖާ އަނބުރާލާފަ އެވެ.\n"ވަރަށް އުނދަގޫ މެޗެއް. އަހަންނަކަށް ހިއެއް ނުވޭ ގިނަ މީހުންނަށް ގަބޫލު ކުރެވޭނެ ހެނެއް އަހަރެމެންނަށް ބަޔާން ބަލި ކުރެވިދާނެ ކަމަކަށް." މަޗަށް ފަހު ވާހަކަ ދައްކަމުން ހޮފްމަން ބުންޏެވެ. "އަހަރެމެންނަށް އެނގޭ ބަޔާން ޑިފެންޑް ކުރާނީ ވަރަށް ބޮޑަށް ކުރިއަށް ޖެހިގެން ތިބެކަން. މެޗު ކުރީ ކޮޅު އަހަރެމެންނަށް މެޗާ މެދު ވިސްނުނު ގޮތުން ފުރަތަމަ އުނދަގވީ. ނަމަވެސް ދެ ވަނަ ހާފުގައި އަހަރެމެންނަށް ނަތީޖާ ބަދަލު ކުރެވުމުން ވަރަށް ބޮޑު ހިތްހަމަޖެހުމެއް ލިބިއްޖެ."\nއެވޯޑް ހައްގުވަނީ ލެވަންޑޮސްކީއަށް: ފްލިކް\nޑޯޓްމުންޑް ބަލިކޮށް ބަޔާން އެއް ވަނައަށް


Explainer: Hulhumale, Unmeedhu ge saharu!\nއެކްސްޕްލެއިނާ: ހުޅުމާލެ، އުންމީދުގެ ސަހަރު!\nދެ އަހަރުން 15800 ހައުސިން ޔުނިޓް\nއޯޕަން ސްޕޭސް ބޮލަކަށް 2.50 ސްކޮޔާމީޓަރު\nމިއަހަރު އެކަނި ރީޓެއިލް 40،000 އެކަފޫޓަށް\nހުޅުމާލޭގައި ލެޝާ ޒޯން ހުޅުވުމަށް ބޭއްވި ޝޯގެ ތެރެއިން: ހުޅުމާޅެއަކީ ހުރިހާ ދިވެހިންގެ އުންމީދާ ގުޅިފައިވާ ޒަމާނީ ރަށް -- އަވަސް ފޮޓޯ: މުހައްމަދު އަޒާން\nމީހުން ދިރިއުޅެން ފެށިތާ މި މަހު 12 އަހަރު ފުރޭ ހުޅުމާލެ ވެފައިވަނީ ރާއްޖޭގެ އެންމެންގެ އުންމީދާ ގުޅީފައިވާ ސިޓީއަށެވެ. މިހާރު 35،000 އަށްވުރެ ގިނަ މީހުންގެ އާބާދީއެއް ހުޅުމާލޭގައި އެބައޮތެވެ. އެއާއެކު ހުޅުމާލޭގެ ތަރައްގީ ސްޕީޑާމެދު ބައެއް މީހުން ސުވާލު ކޮށްފާނެ އެވެ. އެހެން ނަމަވެސް ރައީސް އަބްދުﷲ ޔާމީންގެ ސަރުކާރަށް ދެ އަހަރާ ބައިވި އިރު އެންމެ ފާހަގަ ކުރެވެނީ ހުރިހާ ދިމާއަކުން ވެސް "ސްޕީޑެ" އެވެ.\nރައީސް ޔާމީންގެ ސަރުކާރުގެ ސްޕީޑް ހުޅުމާލެއަށް އެޕްލައި ކޮށްލުމުން އެންމެ ފާހަގަ ކޮށްލެވޭ އެއް ކަމަށްވާނީ ހުޅުމާލޭގެ ދެވަނަ ފޭސް ރިކޯޑް ސްޕީޑެއްގައި ހިއްކާ ނިންމާލައި ޝޯ ޕްރޮކެޓްކޮށް މަގުތައް ހަދަން ފަށައި އާ ރޯކަމާއި ފެހިކަން އަންނަން ފެށުމެވެ.\n"ސްޕީޑަށް އެޕްލައިކޮށްގެން ބަލާނަމަ [ހުޅުމާލޭގައި] މިހާރު އެންމެ ފާހަގަ ކުރެވިފައިވާ ކަމަކީ ވެސް ކަންކަމުގެ ސްޕީޑް. ހުޅުމާލޭގައި މީހުން ދިރިއުޅެން ފެށިތާ މި މަހު 12 އަހަރު ފުރެނީ. މިއަށް ނަޒަރު ހިންގާލާއިރު ހުޅުލުމާލޭގައި ގަވަމެންޓް ސަޕޯޓެޑް ސޯޝަލް ހައުސިންގެ ގޮތުގައި 10 އަހަރުގެ ތެރޭގައި މީހުން ދިރިއުޅެމުން އައީ ގާތްގަނޑަކަށް 2000 އެއްހާ ހައުސިން ޔުނިޓްގައި" އެޗްޑީސީގެ މެނޭޖިން ޑިރެކްޓަރު އަހުމަދު ސައިމަން ވިދާޅުވި އެވެ. "ނަމަވެސް ބާކީ އޮތް ބައިގައި ދެ އަހަރެއްހާ ދުވަހުގެ ތެރޭގައި 15800 ހައުސން ޔުނިޓްގެ މަސައްކަތުގެ އެގްރިމެންޓްގައި ސޮއިކުރެވި ސްޕީޑް ނަގައިގެން ކުރިޔަށް މިއޮށްދަނީ،"\nއޮތީ ރައީސް ޔާމީންގެ ސަރުކާރުގެ ސްޕީޑްގައި 2018 އިގެ ކުރިން ކިހާވަރެއް ހާސިލް ވާނެތޯ ކުރެވޭ ސުވާލެވެ.\nސައިމަން ވިދާޅުވި ގޮތުގައި މިހާރު ވެސް 700 ހައުސިން ޔުނިޓް ނިމުމަކާ ހަމައަށް ގޮސް އަންނަ އަހަރުގެ ތެރޭގައި އެތަންތަނަށް މީހުން ވަދެ ދިރިއުޅެން ފަށާނެ އެވެ. އަދި ބާކީ އޮތް 15000 އެއްހާ ހައުސިން ޔުނިޓް އަލަށް ހިއްކި ފޭސް ދޭއްގެ ޑިވެލޮޕް ކުރާއިރު 2018 ގެ މެދެއްހާ ހިސާބުގައި އެ ތަންތަނުގައި ފަސޭހަ ކަމާއެކު މީހުނަށް ދިރިއުޅެނެ ފެށޭނެ އެވެ. އެ އުންމީދާއި ޔަގީންކަން އެޗްޑީސީއަށް އެބައޮތެވެ.\nހުޅުމާލޭ ސެންޓްރަލް ޕާކްގެ ލެޝާ ޒޯންގައި ހަދާފައިވާ ބްރިޖެއް: މި ޕާކުގައި އަދި ތަރައްގީކޮށްފައި ވަނީ ހަތަރު ބައިކުޅަ އެއްބައި -- އަވަސް ފޮޓޯ: މުހައްމަދު އަޒާން\nހުޅުމާލޭގެ ކޮމާޝަލް ނުވަތަ ރީޓެއިލް ސްޕޭޝަންއަށް ދާއިރު ހިސާބު ނަމްބަރުތަކުން ދައްކަނީ 10 އަހަރު ދުވަހުގެ ތެރޭގައި ހުޅުމާލެއިން ނެރެވިފައި ވަނީ 30،000 އަކަފޫޓް ގެ ރީޓެއިލް އައުޓްލެޓްސް ސްޕޭސްގެ ގޮތުގަ އެވެ. ނަމަވެސް ރައީސް ޔާމީންގެ ސަރުކާރުގައި މިއަހަރު އެކަނިވެސް ހުޅުމާލެއިން ވަނީ 40،000 އެކަފޫޓަށްވުރެ ގިނަ ރީޓެއލް ސްޕޭސް ހުޅުވާލާފަ އެވެ.\n"މިއިން އެބަ ދައްކައިދޭ ހުޅުމާލޭ ޑިވެލޮޮޕްމަންޓަށް ސްޕީޑް އެޕްލައިވެފައިވާ މިންވަރު، ހާއްސަކޮށް މިދިއަ ދެ އަހަރު ނޫނީ މި އަހަރުގެ ތެރޭގައި އެ ސްޕީޑް އައި މިންވަރު،" ސައިމަން ވިދާޅުވި އެވެ.\nހުޅުމާލޭގައި އަމިއްލަ ފަރާތަކުން ތަރައްގީ ކުރާ ޓްރީޓޮޕް ހޮސްޕިޓަލަކީ ރާއްޖޭގެ ސިއްހީ ހިދުމަތުގެ ދާއިރާ ބަދަލު ކޮށްލާނެ ބިޔަ ޕްރޮޖެކްޓެކެވެ. އަންނަ އަހަރުގެ ކުރީ ކޮޅުގައި އެ ހޮސްޕިޓަލްގެ ހިދުމަ ލިބެން ފަށާއިރު އެއީ ރާއްޖޭގައި ހަދާ އެންމެ ބޮޑު ޕްރައިވެޓް އަދި އިންޓަނޭޝަނަލް ކުންފުންޏަކުން މެނޭޖް ކުރާ ހާއްސަ ހިދުމަތަކަށް ވެގެންދާނެ އެވެ. އަނެއް ކޮޅުން އަމިއްލަ ފަރާތްތަކުން ލަގްޒަރީ ހައުސިންގެ ސެގެމެންޓްްތަކުގައި ގެންނަ ހައުސިން ޔުނިޓްތައް ފެންނަމުން ޑެލިވާވަމުން އަންނަ އިރު އިންޑަސްޓްރިއަލް އޭރިއާ ނޫނީ ސިނާއީ ސަހަރުން ވެސް ފެންނަނީ އެ ޓްރެންޑެވެ.\n"ޝޮޕް ސްޕޭސް ނުވަތަ ރީޓެއިލް ސްޕޭސް އާއި އެހެނިހެން ޑިވެލޮޕްމެންޓްސްތަކަކީ ވަޒީފާ، އެތައް ބައެއްގެ ވަޒީފާގެ ފުރުސަތުތައް ހުޅުމާލޭގެ ހުރިހާ އޭރިއާއެއްގައި ވެސް މި ފެންނަނީ މި ޓްރެންޑް އެހެންވީމަ އަޅުގަނޑުމެނަށް އެބަ އެނގޭ ތަރައްގީ އާއި އާރޯކަން ސިޓީއަށް އަންނަކަން އަދި މި ފެންނަނީ މިއީ އުންމީދުން ފުރިގެންވާ އުންމީދީ ސޓީ އެއްގެ ގޮތުގައި! 12 އަހަރުގެ ހިސާބުން ނަމްބަރު އެކަން ޔަގީންވޭ، މިއީ ދަ ސިޓީ އޮފް ހޯޕް،" ސައިމަން ވިދާޅުވި އެވެ.\nސައިމަން ވިދާޅުވި ގޮތުގައި ހުޅުމާލޭ ފޭސް ދޭއް ރިކޯޑް ސްޕީޑެއްގައި ހިއްކައި މަސައްކަތްތައް ބާރަށް ހިނގާއިރު ޔޮޓް މެރީނާ އާއި ޓޫރިޒަމް އައިލެންޑް ވަރަށް އަވަސް ސްޕީޑެއްގައި ގޮސް ފެނިގެންދާނެ އެވެ. އެކަން ކަމަށް ބުރަކޮށް ދަނީ މަސައްކަތް ކުރެވި ނަތީޖާ ވެސް ނެރެވެމުންނެވެ.\nހުޅުމާލޭގައި ހުޅުވި ލެޝާ ޒޯންގައި ގާއިމްކޮށްފައިވާ ހިތްގައިމު ފައްވާރެއް: ހުޅުމާޅެއަކީ ހުރިހާ ދިވެހިންގެ އުންމީދާ ގުޅިފައިވާ ޒަމާނީ ރަށް -- އަވަސް ފޮޓޯ: މުހައްމަދު އަޒާން\nހުޅުމާލެ ޑިވެލޮޕްމެންޓްގެ އެއް އޭރިއަކީ އަކީ ދުޅަހެޔޮ ސިއްހީ ދިރިއުޅުމާއި ސްޕޯޓްސް އާއި ރިކްރިއޭޝަނެވެ. ސެންޓްރެލް ޕާކެއް ފުރިހަމައަށް ތަރައްގީވެ އެއް ސެގްމެންޓް ހުޅުވި ނަމަވެސް އެ ފެސިލިޓީޒްތަކާއި އޯޕަން ސްޕޭސްތައް އަދި ވަރަށް މަދެވެ. އޭގެ ސަބަބުން މިހާރުގެ ފޯކަސްއަކަށްވެފައި ވަނީ އޯޕަން ސްޕޭސް ހުޅުމާލޭގައި އިތުރު ކުރުމެވެ. ސްޕޯޓްސް އާއި ރިކްރިއޭޝަނަލް ފެސިލިޓީޒްތައް ވެސް އިތުރު ކުރުމެވެ.\nމިހާރު 35،000 އަށް ވުރެ ގިނަ މީހުން ދިރިއުޅޭއިރު ހުޅުމާލޭގައި އޯޕަން ސަރަހައްދު އިތުުރު ކުރަން މިހާތަނަށް ފޯކަސް ކުރެވިފައެއް ވެސް ނުވެއެވެ. ނަމަވެސް ފޭސް އެކަކާއި ފޭސް ދޭއް ނިމޭއިރު އޯޕަން ސްޕޭސް ބޮލަކަށް ޖެހޭވަރު 2.50 ސްކޮޔާމީޓަރަށް ވުރެ މަދުނުވާނެހެން ހެދުމަކީ ސަރުކާރާއި އެޗްޑީސީގެ މައިގަނޑު އަމާޒެވެ.\nވެރިރަށް މާލެއަކީ ދެލައްކައާ ގާތް ކުރާ އަދަދަކަށް މީހުން ފުނިޖެހިފައިވާ ރަށެކެވެ. މާލޭގެ އޯޕަން ސްޕޭސް ބަލާލި އިރު އޯޕަން ސްޕޭސްގެ ރޭޝިއޯ އުޅެނީ 1.3 ގައި ކަމަށް ހިސާބުން ނަމްބަރުން ދައްކަ އެވެ. ދުނިޔޭގެ އެހެން ގައުމުތަކުގައި ތަރައްގީވެފައިވާ ފަހުގެ ސިޓީތަކުގައި އެ ނިސްބަތް އުޅެނީ ވެސް ގާތްގަނޑަކަށް އެވަރަށެވެ. އެހެން ކަމުން ހުޅުމާލެ ތަރައްގީ ކުރުމުގައި އޮތް ވިސްނުމާ އެއްގޮތަށް ގެންގޮސްފިނަމަ ހުޅުމާޅެވާނޭ "ކޮލިޓީ" އަދި "ހެލްތީ" އާބާދީއެއްގެ ދިރިއުޅުމަކަށް އަމާޒުކޮށް ތަރައްގީ ކުރާ ސިޓީއަކަށެވެ. އެއީ ރަށްވެހި ކަމުގައި ދިވެހިންނާއި ރާއްޖެއަށް ކާމިޔާބުވެގެންދާނެ ވަރަށް ބޮޑު މައިލް ސްޓޯން އަކަށް ވާނެ އެވެ.\nރޭ ހުޅުމާލޭގައި ރައީސް އަބްދުﷲ ޔާމީންގެ ދެ ކަނބަލުން އެ ރަށުގެ ލެޝާ ޒޯން ހުޅުވައި ދެއްވަނީ --\nއޯޕަން ސްޕޭސް އުފައްދާ ހެލްތީ ސްޓޭންޑަޑެއްގައި ތަރައްގީ ކުރަން ހަރަދުތަކެއް ހިނގަ އެވެ. އެއާއެކު އޯޕަން ސްޕޭސް ބާއްވަނީ ކީއްވެގެންތޯ ވެސް ބައެއް ކަހަލަ ވިސްނުންތަކުން ސުވާލު އުފެއްދިދާނެ އެވެ. ހަގީގަތުގައި ތަރައްގީވާ ސަހަރުތަކުގައި ދުޅަހެޔޮ ސިއްހަތުގެ ދިރިއުޅުމަށް ޖާގަ ދެނީ އޯޕަން ސްޕޭސް އަށާއި ރިކްރިއޭޝަނަށް ޖާގަ ދީގެނެވެ. ހުޅުމާލޭ މޮޑެލްގައި އެ ވިސްނުން ގެންގުޅެނީ ވެސް އެހެންވެ އެވެ. އެޗްޑީސީން ބުނަނީ ކީކޭ ހެއްޔެވެ؟\n"ހުޅުމާލޭ ޕްލޭން ތައްޔާރުކޮށްފައި ވަނީ ސިންގަޕޫރުގެ މާސްޓާ ޕްލޭން މޮޑެލްއަކަށް ބަލައިގެން. ސިންގަޕޫރުގައި ވެސް ފަހުގެ ދިރާސާތަކުން ދައްކާ ގޮތުން ހުޅުވިފައިވާ ޕާކްތަކާއި ސްޕޭސްތައްކާއި ވޯޓާ ސްޕޭސްތައް ތިނެއް ނޫނީ ހަތަރު ގުނަ އިތުރު. އެވަރަށް އިތުރު ކުރުމުން އެ އޭރިއާއެއްގެ ކޮމާޝަލް ވެލިއޫވެސް ހަތަރު ގުނަ އިތުރުވާނެ އެހެންވީމާ ސަރުކާރުން މިކަމަށް ހުޅުމާލޭގައި ކުރާ ހަރަދަކީ ރިކަވަ ކުރެވޭނެ ހަރަދެއް، އޭގެ ކޮމާޝަލް ވެލިއުސް އަންނާނެ،" ސައިމަން ވިދާޅުވި އެވެ.\nއެޗްޑީސީ ހުޅުމާލެ ހުޅުމާލޭ ސެންޓްރަލް ޕާކްގެ ލެޝާ ޒޯން\nއުންމީދީ ސަހަރުން ނާއުންމީދުގެ މަންޒަރު!


Baeh Aadhathakuge Sababun Hithuge Balithah Jehumuge Furusath Boduvey - Vaguthu\nބައެއް އާދަތަކުގެ ސަބަބުން ހިތުގެ ބަލިތައް ޖެހުމުގެ ފުރުސަތު ބޮޑުވޭ\n11 މަސް ކުރިން ( ޖެނުއަރީ 3, 2017 )\nކޮންމެ އިންސާނަކީ ވެސް ރަނގަޅު ސިއްހަތެއްގައި ހުންނަށް ބޭނުންވާނެ މީހެކެވެ. ފުރިހަމަ ސިއްހަތެއްގައި ހުރި ހިތެއް ބޭނުންވާނެއެވެ. އެހެން ނަމަވެސް އެމެރިކާގެ ކޮންމެ3މީހުން ތެރެއިން އެކަކީ ކާރޑިއޯވަސްކިއުލާ ޑިސީސް ހުންނަ މީހެއް ކަމަށްވެއެވެ. އެހެންނަމަވެސް ކޮންމެ ދުވަހަކު ދިރިއުޅުމުގައި ގެންގުޅޭ އާދަ ތަކެއްގެ ސަބަބުން ތިމާގެ ހިތް، ސިއްހަތު ރަނގަޅު ހިތަކަށް ހެދިދާނެއެވެ. ތިރީގައި ފާހަގަ މިކޮށްލަނީ ހިތަށް ރަނގަޅު ނޫން، އެހެންނަމަވެސް އަހަރުމެން އާންމުކޮށް ކޮންމެ ދުވަހަކުވެސް ގެންގުޅޭ ބައެއް އާދަތަކެވެ.\nމާގިނަ އިރު އިށީނދެ އިންނަ ނަމަ ހާޓް އެޓޭކް ޖެހުމާއި ސްޓްރޯކް ޖެހުމުގެ ފުރުސަތު ބޮޑު ކަމަށް ވެއެވެ. އެއްވެސް މަސައްކަތެއް ނުކޮށް ހެލިފެލިވުންމަދުވާނަމަ، ލޭގައި ހަކުރާއި "ފެޓްސް" އަށް އަސަރު ކުރާ ކަމަށް ޑަކްޓަރުން ބުނެއެވެ. ނިއު ޔޯކް ސިޓީގެ ކާޑިއޯވަސްކިއުލާ ކްލިނިކަލް ރިސާޗް ސެންޓަރ ގައި މަސައްކަތް ކުރާ ރޭނޯލްޑްސް ބުނާ ގޮތުގައި އިފީހުގައި މަސައްކަތް ކުރިޔަސް، ކޮޅަށް ތެދުވެ ހިނގާލަން ވާނެއެވެ.\nކަންކަމާއި މާބޮޑަށް ވިސްނުމާއި، ޑިޕްރެސްވުމަކީ ވަރށް ގިނަ ބަޔަކަށް ދިމާވާ ކަމެކެވެ. އެހެންނަމަވެސް މިކަންތައް މާބޮޑުވާކަމުގައިވާނަމަ ހިތަށް ނޭދެވޭ އަސަރު ކުރެއެވެ. މި އިހްސާސްތަކާމެދު އެކި މީހުން ޑީލް ކުރާގޮތުގެ ސަބަބުން ހިތަށް އަސަރު ކުރެއެވެ. ސްޓްރެސް ބޮޑު މީހުންނަށް ހިތުގެ ބަލި ޖެހުމުގެ ފުރުސަތު ބޮޑު ކަމަށް ވެއެވެ. އެހެން ކަމުން ކަމަކާމެދު މާބޮޑަށް ވިސްނާ ކަމުގައި ވާނަމަ އެކަންތައް އެހެން މީހަކާއި ހިއްސާކުރުމަކީ ވަރަށް ރަނގަޅު ކަމެކެވެ.\nކަސްރަތު ކުރުމަށް ފަހު ހުއްޓާލުން\nވަރަށް ގިނަ މީހުންނަކީމިހާރު ކަސްރަތު ކުރާ މީހުންނެވެ. އެހެންނަމަވެސް މިކަމުގައި ދެމިހުންންނަނީ ވަރަށް މަދު ބައެކެވެ. އަދި ވަކި ގަޑިތަކެއްގައި ކޮންމެ ދުވަހަކުވެސް އާދައެއްގެ ގޮތުގައި މިކަން ކުރަނީވެސް މަދު ބައެކެވެ. ބުރަ ކޮށް އުޅުމުގެ ސަބަބުން ކަސްރަތު ކުރުން މެދުކަނޑާލެވެއެވެ. .ނަމަވެސް މިގޮތަށް ކުއްލިއަކަށް ކަސްރަތު ކުރުން ހުއްޓާލުމުންވެސް ހިތަށް ނޭދެވޭ އަސަރު ކުރެއެވެ.\nބަރުދަން އިތުރުވުމާއި ގިނައިން ކެއުމަކީ ވެސް ހިތުގެ ބަލިތައް ޖެހެން މެދުވެރިވާ ކަމެކެވެ. އެހެންކަމުން، ކެއުމުގައި ސަމާލުވެ އެނާޖީ ޑްރިންކްސް އާއި ދުރުވުމަކީ ވަރަށް މުހިންމު ކަމެކެވެ. ޑަކްޓަރުން ލަފާ ދެއްވާ ގޮތުގައި ގިނަ ކެލޮރީސް ހުންނަ ކެއުން މަދު ކުރަންވާނެއެވެ.\nމިކަންތައްތަކުގެ އިތުރުން ލޭގެ ޕްރެޝަރު މައްޗަށް ދިޔުމާއި، ކޮލެސްޓްރޯލް ގިނަވުމާއި، ޑައިބެޓީސް، ބަރުދަން އިތުރުވުން އަދި ދުނަފަތުގެ އިސްތިއުމާލު ކުރުމަކީ ވެސް ހިތުގެ ބަލިތައް ޖެހުމަށް މެދުވެރިވާ ކަމެކެވެ.


Wuhan In Ehves Meehakah Covid-19 Nujeheythaa4Dhuvas - Vaguthu\nވޫހާން އިން އެއްވެސް މީހަކަށް ކޮވިޑް-19 ނުޖެހޭތާ ހަތަރު ދުވަސް\nކޮވިޑް-19 އެންމެ ބޮޑަށް ފެތުރުނު ޗައިނާގެ ވޫހާން އިން އިތުރު މީހަކު ކޮވިޑް-19 އަށް ފައްސި (ޕޮޒިޓިވް) ނުވާތާ ހަތަރު ދުވަސް ވެއްޖެ ކަމަށް ޗައިނާގެ ނޭޝަނަލް ހެލްތު ކައުންސިލް އިން ބުނެފިއެވެ.\nނަމަވެސް އާދީއްތަ ދުވަހު ޗައިނާ އިން 46 މީހަކު ކޮވިޑް-19 އަށް ފައްސިވި ކަމަށް ރިޕޯޓް ކޮށްފައި ވެއެވެ. އޭގެ ތެރެއިން 45 މީހުންނަކީ އެހެން ގައުމުތަކުން ޗައިނާ އަށް އެތެރެވި މީހުންނެވެ. އެކަކީ އެހެން ގައުމުތަކުން ޗައިނާ އަށް އެތެރެވި އިރު ކޮވިޑް-19 ޖެހިފައި ހުރި މީހަކާއި ބައްދަލުވެ، އޭނާގެ ގައިން ބަލި އެރި މީހެކެވެ.\nމިހާތަނަށް އެހެން ގައުމުތަކުން ޗައިނާ އަށް އެތެރެވި 314 މީހަކު ކޮވިޑް-19 އަށް ފައްސިވެފައި ވެއެވެ.\nއިއްޔެ ޗައިނާ އިން ހަ މީހުން މަރުވިއެވެ. އޭގެ ތެރެއިން ފަސް މީހުން މަރުވީ އެންމެ ބޮޑަށް ބަލި ފެތުރުނު ހުބެއީ ޕްރޮވިންސުންނެވެ. ހޮނިހިރު ދުވަހު 504 މީހަކު ވަނީ ކޮވިޑް-19 އިން ރަނގަޅު ވުމުން ހޮސްޕިޓަލުން ދޫކޮށްލާފައެވެ.\nޗައިނާ އިން މިހާތަނަށް 81054 މީހަކު ކޮވިޑް-19 އަށް ފައްސިވެފައި ވެއެވެ. އޭގެ ތެރެއިން މިހާރު ފަރުވާ ދެމުން ގެންދަނީ 5549 މީހުންނަށެވެ. 72244 މީހުން ވަނީ މިހާތަނަށް ފަރުވާ ދިނުމަށް ފަހު ދޫކޮށްލާފައެވެ. 3261 މީހަކު މިހާތަނަށް ޗައިނާ އިން މަރުވެފައި ވެއެވެ. ކޮވިޑް-19 ޖެހިފައިވާ ކަމަށް ބެލެވޭ 118 މީހަކު ޗައިނާގައި އެބަތިއްބެވެ. އެމީހުން ތިބީ ކަރަންޓީން ކޮށްފައެވެ.\nމީގެ އިތުރުން ކޮވިޑް-19 ޖެހިފައިވާ މީހުންނާއި ކައިރީގައި އުޅެފައި ވާތީ 10071 މީހުންގެ ހާލަތު ޗައިނާގެ އޮފިޝަލުން ގާތުން ބަލަމުން އެބަގެންދެއެވެ.\nކޮވިޑް-19 ޗައިނާގައި ފެތުރެމުން ދިޔަ މިންވަރާއި ބަލާއިރު ޗައިނާ އިން ބަލި ކޮންޓްރޯލް ކޮށްފައި ވަނީ އާދަޔާއި ހިލާފު އަވަސް މިނެއްގައެވެ. ޗައިނާ އިން އެޅިފަދަ ފިޔަވަޅުތަކެއް އަޅައިފިނަމަ ދުނިޔޭގެ އެހެން ގައުމުތަކުގައި ވެސް ކޮވިޑް-19 ދާދި ފަސޭހައިން ކޮންޓްރޯލް ކުރެވިދާނެ ކަމަށް ގިނަ ތަޖުރިބާކާރުން ވިދާޅުވެއެވެ.


Miaharuge Fitr Zakaaiy balaiganan Maadhamaa fashanee\n6 މެއި 2019, 20:01 |\nމިއަހަރުގެ ފިތުރު ޒަކާތް މާދަމާ،2ރަމަޟާން 1440،7މެއި 2019 އިން ފެށިގެން ބަލައިގަންނަ ފާށާނެ ކަމަށް ފުވައްމުލައް ސިޓީ ކައުންސިލުން ހާމަކޮށްފިއެވެ. އީދު ދުވަހު ކާނެ މިންވަރަށް ކާއިއެއްޗެހި ހުރިނަމަ ފިތުރު ޒަކާތް ދިނުމަކީ ކޮންމެ މުސްލިމެއްގެ މައްޗަށް އޮތް ވާޖިބެކެވެ.\nފިތުރު ޒަކާތް ބަލައިގަންނާނީ ރަސްމީ ބަންދު ނޫން ކޮންމެ ދުވަހަކު ހެނދުނު 9:30 އިން މެންދުރު 12:00 އަށް ފުވައްމުލައް ސިޓީގައި ގާއިމުކުރެވިފައިވާ މުނިސިޕަލް ސާވިސް ދޭ3މަރުކަޒުންނެވެ. އުތުރު ދާއިރާއިން ދަޑިމަގުގައި، މެދު ދާއިރާއިން މާދަޑުގައި އަދި ދެކުނު ދާއިރާއިން ދޫނޑިގަމުގައި ހުންނަ މި މަރުކަޒުތަކުން ކޮންމެ ދާއިރާއެއްގެ މީހުންގެ ޒަކާތް ބަލއިގެންނަ ގޮތަށް ވަނީ ހަމަޖެހިފައެވެ.\nކުރިން ހައުސިން މިނިސްޓރީގެ ދަށުން ހިންގަމުން އައި މުނިސިޕަލް ޚިދުމަތްދޭ މަރުކަޒުތައް މިހާރު ވަނީ ސިޓީ ކައުނސިލްގެ ދަށަށް ބަދަލުކުރެވިފައެވެ.\nފިތުރު ޒަކާތުގެ މިންވަރަކީ 2.4 ކިލޯގެ މިންވަރެވެ. ފިތުރު ޒަކާތް ދައްކަން ޖެހެނީ އަހަރުތެރޭގައި އެމީހަކު އާއްމުކޮށް ގޮވާމުން ކެއުމަށް ބޭނުންކުރާ ފެންވަރެއްގެ ގޮވާމުންނެވެ. ނުވަތ އެފެންވަރުގެ ގޮވާމަށް ވާ ފައިސާއިންނެވެ. ފައިސާއިން ފިތުރު ޒަކާތް ދައްކަވަން ބޭނުންފުޅުވާ ފަރާތްތަކުން ވަކިލާރީގެ ކަންތައްތައް ހަމަޖައްސަވައިގެން ވަޑައިގަތުމަށް ސިޓިީ ކައުންސިލުން ވަނީ އެދިވަޑައިގަންފައެވެ.\nމިއަހަރު ފިތުރު ޒަކާތް ފައިސާއިން ދައްކަންޖެހޭ މިންވަރަކީ:\nއާދައިގެ ހަނޑުލުން މީހަކަށް 12:00 ރުފިޔާ\nތައިވައިޓް ރައީސް މީހަކަށް 44:00 ރުފިޔާ\nބާސްމަތީ ހަނޑުލުން މީހަކަށް 80:00 ރުފިޔާ\nރަށް ހަނޑުލުން މީހަކަށް 63:00 ރުފިޔާ\nއާދައިގެ ފުށުން މީހަކަށް 10:00 ރުފިޔާ\nއާޓާ ފުށުން މީހަކަށް 53:00 ރުފިޔާ\nމާދަމާއިން ފެށިގެން ރަމަޟާން މަހު 28، (2 ޖޫން ) އާއި ހަމަޔަށް ފިތުރު ޒަކާތް ބަލައިގަތުމަށް ހަމަޖެހިފައިވާ ކަމަށް ސިޓީ ކައުންސިލުން ވަނީ އާއްމުކޮށް އިއުލާންކޮށްފައެވެ.\nފިތުރު ޒަކާތަކީ ރަމަޟާން މަހުގެ އަޅުކަން މިމުމުގެ އުފަލުގައި ނިކަމެތިންނަށް ކޮންމެ މީހެއްގެ މުދަލުން ހަދިޔާ ކުރާ ކުޑަ މިންވަރެކެވެ.


ވަމޭ ގާތުގައި2– Esfiya – Dhivehi Vaahaka Site\n- by 🧚Nafu✨ - 60- December 7, 2019\nއިކާލް އަށް ގެޔަށް ވަނެފައި ފުރަތަމަވެސް ޖެހިގަނެވުނީ ސޯފާއަށެވެ. ވެފައި ހުރި ވަރުބަލިން އަރާމު ކޮށްލުމުގެ ނިޔަތުގައިއެވެ. ނަމަވެސް މާ ގިނައިރަކު އިކާލްއަކަށް އެހެންނެއް ނޯވެވުނެވެ. ފާއިޒް ގުޅަން ފެށުމުން ޖީބުން ފޯނު ނަގައި ކަންފަތުގައި ޖައްސާލީ ނިތަށް ރޫތައް އަރުވައިލަމުންނެވެ. ނަމަވެސް ފާއިޒްގެ ފަރާތުން އިވުނު އެއްޗަކުން އިކާލްގެ މޫނުމަތީގައި ހުރި ހުރިހާ ރޫތަކެއް ފިލައި ދިޔައެވެ. އަދި އެމޫނު މައްޗަށް ހިތާމަވެރިކަން ފާޅުވީ އެސްފިޔަ ޖަހާލާ ހިނދުކޮޅެއްގެ ތެރޭގައިއެވެ. އިކާލް މާ ގިނަ ލަސްތަކެއް ނުކޮށް ދުވެފައި ގެއިން ނުކުމީ ފާއިޒްގެ ގެޔަށް ދިޔުމަށެވެ. މަގުމަތީގައި ހުރެ އެތައް އިރެއް ވީއިރުވެސް ޓެކްސީއެއް ނުލިބުމުން އެންމެފަހުން އިކާލް ނިންމީ ދުވެފައި ދިޔުމަށެވެ. އޭނާއަށް ދުވެވޭ އެންމެ ބާރަކަށް ދުވަމުން ގޮސް ފާއިޒްމެންގެ ގެޔަށް ވަނެވުނު އިރު މީހާ ވަނީ އެއްކޮށް އުދާސްވެފައިއެވެ. ދިޔައީ މާ ނޭވާ ލެވެމުންނެވެ. އިކާލް އެގެއަށް ވަން އިރު ރާކިންވެސް ފާއިޒްގެ ގާތުގައި ހުއްޓެވެ. އަދި ދިޔައީ ހިތްވަރުދެމުންނެވެ. އިކާލްއަށް ދެން އެއްލި ކަޅިން ފެނުނީ ފާއިޒްގެ މަންމަ ފަޒާ އެނދުގައި ބައްވާފައި އޮތްތަނެވެ.\nފަޒާގެ ހަށިގަނޑުގައި އެއްވެސް ހަރަކާތެއް ނެތެވެ. ލޯ މަރާލެވިފައިވާ އިރު އެ ހަށިގަނޑުގައި ފުރާނަ ވެސް ނެތެވެ. އިކާލް ފަޒާގެ ކައިރިއަށް ގޮސް ހުއްޓި މުށިތަކުމަތީގައި އިށީންދެލިއެވެ. އަދި އަޑުން އަޑު ނަގައި ރޯޯން ފެށިއެވެ. ފިރިހެނަކަށް ވިޔަސް ކެތްކުރެވޭނީ ވަކި ވަރަކަށްތާއެވެ. އިކާލް އެތަނުގައި އިނެގެން ހުއްޓާ ނުލައި ރޮމުން ދިޔައެވެ. ފާއިޒްގެ މަންމަ ކަމުގައި ވިޔަސް އެއީ އިކާލްގެ ވެސް މަންމައެއް ފަދަ މީހެކެވެ. އިކާލް އެންމެ ކުޑައިިރުން ފެށިގެން ބަލާ ބޮޑު ކުރި މީހަކީ އެއީއެވެ. ކާންދީ ލާނެ އަންނައުނު ދިން މީހަކީ އެއީއެވެ. މައެއްގެ ލޯތްބާއި އަޅާލުން ދިން މީހަކީ އެއީއެވެ. ފާއިޒް އާއި އިކާލް އެއްވެސް ތަފާތު ކުރުމެއް ނެތި ފަޒާ އެދެކުދިން ބަލައި ބޮޑު ކުރީ ނުހަނު ލޯބިންނެވެ. އެދެކުދިންނަށްވެސް މަންމައެއްގެ އަދި ބައްޕައެއްގެ ލޯބިވެސް ދީގެންނެވެ. ނަމަވެސް އިކާލް އެގެއިން ނުކުމެގެން ދިޔައީ އެދެމައިންނަށް އިތުރު ބުރައެއް އޭނާގެ ފަރާތުން ނުޖެއްސުމަށްޓަކައިއެވެ. އިކާލް ރުއިން އެތައް އިރެއް ވީ އިރުވެސް ހުއްޓާނުލައިއެވެ. ރާކިން ވެސް އެތައް އިރަކު އިކާލްގެ ކައިރީ އިނެގެން ހިތްވަރު ލާދީފިއެވެ. ނަމަވެސް ފާއިޒްވެސް އަދި އިކާލްވެސް އެމީހުންގެ ރުއިން ހުއްޓާލާކަށް ނޫޅެއެވެ.\nއެގޮތުގައި ތިން މީހުންވެސް ތިއްބާ މާއީ އެތަނަށް އައެވެ. މާއީ އައިސް ދިޔައީ އިކާލް ހިތްހަމަ ޖައްސާލުމަށްޓަކައި އިކާލް ގޮވައިގެންނެވެ. ފާއިޒްމެންގެ ގެ ކުރިމަތީގައި ހުރި ޕާކަށް ވަނެފައި ބެންޗެއްގައި މާއީ އިށީންދެލީ އިކާލްއަށް ހިތްވަރު ލައި ދިނުމަށެވެ. ”އިކް… ކޮންމެ މީހަކީވެސް މިދުނިޔެ ދޫކޮށް ދާނެ މީހެއް.. އެމީހެއްގެ އަޖަލު ހަމަވުމުން އެމީހެއް ގެންދާނެ… އެދުވަހަކަށް އަހަރެމެން އެންމެންވެސް ޖެހޭނީ ތައްޔާރު ވާން… އިކް ދެރަނުވޭ… އިކް ތިގޮތަށް ރޮންޏާ ފާއިޒްއަކަށް ވެސް ނުހުރެވޭނެ… އިކް ޖެހޭނެ ފާއިޒް އަށް ހިތްވަރު ދޭން.. އަހަންނަށް ވެސް އިނގޭ މިހެން ބުނާއިރު އިކް ވެސް ދެރަވާނެކަން… އެކަމަކު އިކް… ދެން ރުއިން ހުއްޓާލަބަލަ… މިއަކީ ކޮންމެ މީހަކަށްވެސް އަންނާނެ ދުވަހެއް…” މާއީ ދިޔައީ އިކާލް ހިތްހަމަ ޖެއްސުމަށްޓަކައި އެކި އެއްޗެހި ކިޔަމުންނެވެ. ނަމަވެސް އިކާލް ރޮމުން ދިޔަ ތަން ބަލަން މާއީ އަކަށްވެސް ކެތެއް ނުވެއެވެ. އެދެލޮލުން ކަރުނައަކަށް ފަހު ކަރުނައެއް ވެއްޓެމުން ދިޔައެއް ކަމަކު މާއީ ދިޔައީ އިކާލްއަށް ނުދެއްކުމަށްޓަކައި އަތުގެ ނުފުށުން ފޮހެމުންނެވެ.\nއެތަނުގައި އިރުކޮޅެއް ނުވެ އިކާލް ގެޔަށް ދިޔުމަށްޓަކައި ތެދުވެލިއެވެ. ހީވަނީ އާ ހިތްވަރެއް ލިބިގެން ތެދުވި ހެންނެވެ. އޭރު އިކާލްގެ ރުއިންވެސް ވަނީ ހުއްޓިފައިއެވެ. ނަމަވެސް ދެ ލޯ ރަތްވެފައި ލޯ ކައިރި ވަނީ ދުޅަވެފައިއެވެ.\nއަސުރު ނަމާދަށް ފަހު ފަޒާގެ ކަށު ކަމާއިކެމީގެ ކަންތައް ނިމުނެވެ. ނަމަވެސް އެތައް އިރެއް ވަންދެން ފާއިޒް އާއި އިކާލް ދުޢާއަށް އަތް ހިތްލައިގެން އިނެވެ. އޭރު ދޭމިހުންގެ ލޮލުން ވެސް ދިޔައީ ކަރުނަތައް އޭގެ މަގާމު ދޫކޮށް ވެރެމުންނެވެ. ތިރީސް މިނެޓްވަންދެން ދެމީހުންވެސް އެގޮތުގައި އިނެވެ. ރާކިންވެސް އެމީހުންގެ ފަހަތުގައި އިށީންދެލައިގެން އިނީ ދެމީހުންވެސް ނިމެންދެންނެވެ. އިކާލް އާއި ފާއިޒް ނިމުމާއިއެކު ތިން މީހުންވެސް ދެން އަވަސް ވެގަނީ ގެޔަށް ދިޔުމަށެވެ. ތިން މީހުން ތިން މަގުން ލައިގެން ގެޔަށް ދިޔައިރު އެތައް ބަަޔަކު ދިޔައީ އެކުދިންނަށް ބަލަމުންނެވެ. ނަމަވެސް ތިން މީހުންވެސް ގެޔާއި ހަމައަށް ދެވެންދެން ހުރީ އިސްދަށަށް ޖަހައިލައިގެންނެވެ.\nއިކާލްއަށް އޭނާގެ ރޫމަށް ވަނުވުމާއިއެކު ފުރަތަމަވެސް ބަލައި ލެވުނީ އޭނާގެ މަންމަ ދިން އަތުކުރީ ގަޑިއަށެވެ. އޭގެ މޫނު ގަނޑުގައި ބޮނޑު އަކުރުން ދިވެހިން ރީތި ފޮންޓެއްގައި މަންމަގެ ދޫނި ޖަހާފައިވެއެވެ. އަޅި ކުލައިގެ އެގަޑި އެތުރަށް ރީތިކަމަށް ދައްކަނީ ކަމަރުގައި ވީ ރަން ކުލައިގެ ކުދި ކުދި ތަޅުދަނޑިތަކުގެ ސަބަބުންނެވެ. އިކާލް އެއަށް ބަލާލުމާއިއެކު އިތުރަށް އޭނާގެ ރުއިން ގަދަވިއެވެ. އެ ގަޑި ނަގައި އޭނާގެ މޭގައި ޖައްސާލައިގެން އިކާލް އެހުރި ތަނަށް ތިރިވިއެވެ. ”މަންމާ… އަހަރެން ދޫ ކޮށްފަ ކޮން ތާކަށް ތި ދިޔައީ… އަހަރެންނަށް އަދި މަންމަގެ ސޫރަ ވެސް ނުފެނޭ… މަންމާ… މަންމަ ކީއްވެ އަހަރެން ދޫކޮށްލާފައި ތި ދިޔައީ… މަންމާ އަހަރެން މަންމަ މަތިން ވަރަށް ހަނދާންވޭ… ފަޒާ ދައްތަ ބުނި މަންމަ މަރެއް ނުވެއޭ… އެކަމަކު ދައްތައަކަށްވެސް ނޭނގޭ މަންމަ ވީ ތަނެއް… މަންމާ… އަހަރެން ދޫކޮށްފައި ތި ދިޔައީ ކީއްވެ؟ މަންމާ… މިއަދު ފަޒާ ދައްތަވެސް އަހަރެން ދޫކޮށްފައި މާ ދުރަށް ގޮއްސި… އަހަރެންގެ އެކަކުވެސް ނެތް…” އިކާލް އެ ގަޑިއަށް ބަލަމުން ދިޔައީ ކުޑަކުއްޖެއްހެން ރޮމުންނެވެ. ޖަވާބު ނުލިބިފައި ހުރި އެތައް ސުވާލެއް އިކާލްގެ ސިކުނޑިގައި ވި ނަމަވެސް އޭނާ އިތުރަށް އެސުވާލުތައް ނުކޮށް ގަޑި އެއިންތާ ބާންދާލާފައި އޮށޯވެލީ ހިނދުކޮޅަކަށް ނަމަވެސް ސިކުނޑިއަށް އަރާމުކޮޅެއް ދިނުމުގެ ބަދަލުގައިއެވެ. ނަމަވެސް އިކާލްއަށް ދިޔައީ ގިސްލެވެމުންނެވެ. ނަމަވެސް އެއަޑު ވަރަށް އަވަހަށް ކެނޑުނެވެ.\nއިކާލްގެ ކޮޓަރި ދޮރުގައި ލެގިލައިގެން ހުރި މާއީ އަށް ދިޔައީ ގިސްލެވެމުންނެވެ. ނަމަވެސް އޭނާ ދިޔައީ ނުރޯން މަސައްކަތް ކުރަމުންނެވެ. އެހެނެއްކަމަކު އެދޮލުލުން އެއްވެސް ހިފެހެއްޓުމެއްނެތި ކަރުނަތައް ފައިބާގަނެވެ. އެއްވެސް އަޑެއް ނުލެއްވުމަށްޓަކައި މާއީ އޭނާގެ އަނގަމަތީ އަތްއަޅާލިއެވެ. މީގެ ކުރިން ދުވަހަކުވެސް މާއީ އަކަށް އިކާލް އެގޮތަށް ރުއި ތަނެއް ނުދެކެއެވެ. މަންމަ ނެތުމުން ދެރަވާ ވާހަަކައެއް އަދި މަންމަ މަތިން ހަނދާން ވާ ވާހަކައެއްވެސް އިކާލް އެއްވެސް ފަހަރަކު އަދި މާއީ ކައިރިއަކު ނުބުނެއެވެ. މާއީ އޭނާގެ ރުއިން ގަދަކަމުން ހުއްޓާލާފައި ގޮސް އިކާލްގެ ކޮޓަރިއަށް ވަނެވެ. އޭރު އިކާލްއަށް ވަނީ ހަމަ ރަނގަޅަށްވެސް ނިދިފައިއެވެ. އެހެން ކަމުން އިކާލްގެ ގައިގައި މާއީ ބެޑްޝީޓް އަޅާލަން އުޅުނެވެ. ނަމަވެސް އޭގެ ކުރިން އިކާލް މާއީގެ އަތުގައި ހިފެހެއްޓިއެވެ. ”މަންމާ” އިކާލް މާއީގެ އަތުގައި ހިފަހައްޓާ އޭނާގެ މަންމައަށް ގޮވާލުމާއިއެކު މާއީއަށް އޭނާގެ ކަރުނަތަށް ހިފަހައްޓާލެވުނީ ހަމަ ކިރިޔާއެވެ. އިތުރަށް ރޮވެން އުޅުމުން މާއީ އިކާލްގެ އަތް ނައްޓުވަން މަސައްކަތް ކުރިއެވެ. ނަމަވެސް އިކާލް މާއީގެ އަތުގައި ބާރަށް ހިފައްޓާފައި ވުމުން މާއީއަކަށް އިކާލްގެ އަތެއް ނުނެއްޓުނެވެ. އިތުރަށް އެ މަސައްކަތް ނުކޮށް ހުއްޓާލީ އިކާލްއަށް ހޭލެވިދާނެތީއެވެ. އިކާލްގެ މޫނަށް އެތައް އިރެއްވަންދެން ބަލަން ހުރެފައި މާއީ އިކާލްގެ މަގަތުގައި މުށިތަކު މަތީ އިށީންދެލީ ހަމަ އެގޮތުގައި ހުރެއެވެ. އަދި ދިޔައީ އެނެއްއަތުން އިކާލްގެ ބޮލުގައި ފިރުމަމުންނެވެ.\n”މަންމާ… ކީއްވެ އަހަރެން ދޫކޮށްފަ ތި ދިޔައީ؟ މަންމަ ނެތުމުން އަހަރެން ވާނެ ދެރައެއް މަންމައަކަށް ނޭނގޭތަ؟ މަންމާ… މިއަދު އިކާލް ވެސް މަންމަ ދިޔުމުން ވަރަށް ރުއި… މަންމައާއި ނުލައި ކިހިނެއް އަހަރެން އުޅޭނީ މަންމާ… މިހާރުވެސް މަންމަ މަތިން ވަރަށް ހަނދާންވޭ… މަންމަދެކެ އަހަރެން ވަރަށް ލޯބިވޭ… އަހަރެން އަބަދުވެސް އެދުނީ މަންމަ އަހަރެންގެ ގާތުގައި މިގޭގައި ވުމަށް… އެކަމަކު… ” ފާއިޒް އެނދުގައި އޮށޯވެލައިގެން އޮވެ އޭނާ އާއި ފަޒާ އާއި ދެމީހުން އެކުގައި ނަގާފައިވާ ފޮޓޯއަށް ބަލަން އޮވެވުނީ ފެން ކަލި ވެފައިވާ ދެލޮލުންނެވެ. އަދި ދިޔައީ ފަޒާގެ އެހިނިތުންވެފައިވާ މޫނުގައި އޭނާގެ ބޮޑުވައި އިންގިލިން ފިރުމަމުންނެވެ. މިއަދު ފާއިޒްގެ ހިތަށް ކޮއްފައިވާ އަސަރު ބަޔާން ކުރަންވެސް ދަތި ވާނެއެވެ. މައެއް ވަކިވެ ދިޔުމުން ވާނީވެސް އެހެންތާއެވެ. ފާއިޒްވެސް އޭނާގެ އެ ހަނދާން ތަކުން ދުރުވުމަށްޓަކައި އަދި ވެފައި ހުރި ވަރުބަލިން ނިދާލަން މަސައްކަތް ކުރިއެވެ. ނަމަވެސް އެކަން އެއްވެސް ވަރަކަށް ފާއިޒަކަށް ކާމިޔާބެއް ނުވިއެވެ.\nހުދު ކުލައާއި ވިލު ނޫކުލައިން ޒީނަތްތެރި ކުރެވިފައިވާ ބޮޑު ކޮޓަރީގެ އެއްފަރާތުގައި ހުދު ކުލައިގެ ބޮޑު އަލަމާރިއެއްވެއެވެ. އެ އަލަމާރި އާއި ޖެހިގެން ދެން ހުރީ ހަމަ ހުދުކުލައިގައި ހުރި ފޮތް ކަބަޑެކެވެ. އެ ކަބަޑުވެސް ފުރިފައިވީ އެކި ވައްތަރުގެ ވާހަކަ ފޮތުންނާއި ސައިންސް ފޮތުންނެވެ. އަދި އެނެއް ފަރާތުގައި ބޮޑު ކިންގް ސައިޒް އެނދެއް ވާއިރު އެނދުގެ ދެ ކައިރީ ހަމަ ހުދު ކުލައިގެ ސައިޑް ޓޭބަލް އެއްވެއެވެ. އަދި އެ ދެ ސައިޑް ޓޭބަލްގެ މަތީގައި އޮރެންޖު ކުލައިން ދިއްލޭ ލޭމްޕެއް ވެއެވެ. އެނދުގައި އަޅާފައި އޮތް ބެޑްޝީޓްގައި ވަނީ ވިލު ނޫކުލައިއެވެ. ވަށައިގެން ބަލައިލި ކޮންމެ ދިމާލަކުންވެސް ފެނިގެން ދަނީ ތަރުތީބު ކަމާއި ސާފުތާހިރު ކަމެވެ.\nވިލުނޫކުލައިގެ އެ އެނދުމަތީގައި ރާކިން އޮށޯވެލައިގެން އޮތީ އޭނާގެ ދެ އެކުވެރިންނަށް ލިބުނު ހިތާމައިގެ ސަބަބުންނެވެ. ރާކިންގެ މަންމަ އިރާދާ ވެސް އެތައް ފަހަރަކު ރާކިން ކާން ނައުމުން ގޮވާފިއެވެ. ނަމަވެސް ރާކިން އޮތްތަނުން ތެދުވާ ކަހަލަ ހިޔާލެއް ނެތް ފަދައެވެ. ބޯ ދަށަށް އެއް އަތް ލައިގެން އެއްފާ ދަމާލާފައި އެނެއްފައި ކުރުކޮށްގެން ރާކިން އޮތީ ވަރަށްވެސް ފުން ހިޔާލަކަށް ގެއްލިފައިއެވެ. އޭނާގެ ސިކުނޑީގައި މިހާރު އެނބުރެމުން ދިޔައީ އޭނާގެ މަންމަ ނެތުމުން ވާނެ ގޮތަކާއި ދޭތެރޭއެވެ. ނަމަވެސް ރާކިން ސިއްސައިގެން ދިޔައީ ވަރަށް ބާރަށް މިހާކު އޭނާގެ ކޮޓަރީގެ ދޮރުގައި ތަޅައިގަނުމުންނެވެ. އަވަސް އަވަހަށް އެނދުން ތެދުވެފައި ގޮސް ދޮރު ހުޅުވައިލީ ބިރުގަތް ވަރުންނެވެ. ދޮރު ހުޅުވާލުމާއިއެކު ރާކިން އަށް ފެނުނި މަންޒަރުން އޭނާގެ ދެލޯ ބޮޑުވެގެން ދިޔައެވެ.\nރާކިންގެ ބައްޕަ ވިކާޝް މުށިތަކު މައްޗަށް ވެއްޓިފައި ވާއިރު ކައިރީގައި އިރާދާ ވިކާޝްއަށް ގޮވަން އިނެވެ. އިރާދާގެ މޫނުމަތިން ފެންނަމުން ދިޔައީ ހާސްވެފައި ހުރިކަމުގެ ކުލަވަރުތަކެވެ. ރާކިންވެސް ބަލާކަށް ނުހުރެ ގޮސް ވިކާޝްގެ ކައިރީ އިށީންދެފައި ބަލަން ފެށިއެވެ. ނަމަވެސް އޭގެ އިރުކޮޅެއްފަހުން ރާކިންއަށް އިވެން ފެށީ އިރާދާ ހޭން ފެށި އަޑެވެ. އެއާއިއެކު ދެން އިވުނީ ވިކާޝްވެސް ހޭން ފެށި އަޑެވެ. ”މަނިކުފާނަށް ކޮޓަރިން ނުކުމެވިއްޖެ ދޯ… ކިހާވަރަކަށް ގޮވި ފަހުން ތި ނުކުމެވުނީ… ދެން ވެސް ގޮވާލާއިރަށް ނުކުމަންނާތި… އެހެންނޫނީ ހަމަ މިހަކަލަ ކަމެއް އަނެއްކާވެސް ދިމާވެދާނެ..” އިރާދާ ހެމުން ހެމުން ބުނެލިއެވެ. އެދެ މީހުންނަށްވެސް އެމީހުންގެ ހިނިގަނޑު ހިފަހައްޓާ ނުލެވުނީ ރާކިން ދެރަވެފައި ހުރި ވަރުންނާއި ބިރުގަނެފައި ހުރި ވަރުންނެވެ. ”ސާބަސް މަންމަމެންނަށް… ދެން މިކަހަަލަ ކަމެއް ނުކުރައްޗޭ… ހީވީ އަހަރެންގެ މޭގަނޑުވެސް އަަނގައަށް އައި ހެން…” ރާކިން ވިކާޝް ކޮޅަށް ނަގަމުން ބުނެލިއެވެ. ތިން މީހުންވެސް ދެން ދިޔައީ ރާކިން ކޮޓަރިން އެގޮތަށް ނެރެވުމުން ހެމުން ހެމުން ރޭގަނޑުގެ ކުއުން ކެއުމަށެވެ.\nފަތިހުގެ ފަތިސް ނަމާދުގެ އަޑަށް އިކާލްއަށް އޭނާގެ ދެލޯ ހުޅުވައިލެވުނެވެ. ނަމަވެސް ސިއްސައިގެން ދިޔައީ އެނދުގައި ބޯ އަޅައިލައިގެން އޮތް މާއީ ފެނިފައިއެވެ. އެވަގުތު އިކާލްގެ ހިތުތެރޭގައި އެތައް ސުވާލެއް ވަނީ އުފެދިފައިއެވެ. ނަމަވެސް ހިނދުކޮޅެއްގެ ތެރޭގައި އެސުވާލުތަކަށް ޖަވާބު ލިބުނީ އިކާލްއަށް މާއީގެ އަތުގައި ހިފެހެއްޓިފައިވާކަން ދެނެގަނެވުމުންނެވެ. މާއީއަށް ހޭލެވިދާނެ ކަމުގެ ބިރު ހީވުމުން އިކާލް މާއިގެ އަތުގައި ހަމަ ކުރިން އޮތް ގޮތަށް ހިފަހައްޓާލައިގެން އޮތީ މާއީގެ އެ މައުސޫމް މޫނަށް ބަލާށެވެ. ނަމަވެސް މާއީ ރޯފައި ހުރިކަމުގެ ނިޝާންތައް މޫނުމަތިން ފެންނަން ހުރުމުން އިކާލް އެކަމާ ހާސްވިއެވެ.\nއެގޮތުގައި ފަނަރަވަރަކަށް މިނެޓް އިކާލް އޮއްވާ މާއީ އޭނާގެ ދެލޯ ހުޅުވައިލިއެވެ. މާއީ އިކާލްގެ މޫނަށް ބަލައިލުމާއިއެކު ދެމީހުންގެ ވެސް ހަތަރުކަޅި ހަމަވެގެން ދިޔައެވެ. ހަމައެއާއިއެކު ދެމީހުންގެ ގަޔަށްވެސް ހީވީ ކަރަންޓު އައި ހެންނެވެ. މާއީ އިކާލްގެ އަތް ނައްޓުވައި ކޮޅަށް ތެދުވިއިރު އިކާލް އިނީ އެނދުގައި އިށީންދެލައިގެންނެވެ. ދެމީހުން ކުރެ އެކަކުވެސް އެކައްޗެކޭވެސް ނުބުނެ ތިބީ ލަދު ގަނެފައި ހުރި ވަރުންކަން ޔަގީނެވެ. ”އަހަރެން ދެން ދަނީ..” އެދެމެދަށް ވެރިވި ހަމަހިމޭންކަން އެންމެ ފަހުން ނަގައިލީ މާއީއެވެ. އިކާލްވެސް ބޯ ޖަހައިލީ މާއީއަށް ޖަވާބެއް ދިނުމުގެ ބޭނުމުގައިއެވެ. މާއީ އެތަނުން ނުކުތުމާއިއެކު އިކާލް އެނާގެ ނިތްމަތީގައި ޖަހާލިއެވެ. އަދި އަމިއްލަ ނަފްސަށް ކުދި ކިޔާލިއެވެ.\nމާއީ ވެސް އިކާލްގެ ބައިން ނިކުމެވުމާއިއެކު މޭމަތީގައި އަތް އަޅައިގެން ދެލޯ މަރައިގެން ހުރެ ދޮރުގައި ލެގިލިއެވެ. އަދި އިރުކޮޅަކު އެހެން ހުރެފައި އޭނާގެ ބަޔަށް ދިޔުމަށްޓަކައި ލިފްޓަށް އެރިއެވެ. ލިފްޓްގައި ހުރި އިރުވެސް މާއީއަށް ވިސްނެނީ އިކާލް އާއި މެދުއެވެ. ރޭގަ ވީ ކަންތަކާއި މިއަދު ވީ ކަންތަކާއި މެދުއެވެ. އެއާއިއެކު އަނެއްކާވެސް މާއީގެ މެޔަށް ހީވީ ފިނިފެން އެއްޗެއް އޮއްސާލި ހެންނެވެ.\nތިޔަ ލޯބީގެ ހައްޤުގައި (ފަހުބައި)\nAssalam alaikum.. miothy VAMEY GAATHUGAI ge2vana Bai vs up vefai.. unmeedhu kuran mi Bai Vs kamudhaane kamah… Mistake huriyyaa bunela dhehchey… Nd mihaaru nafu akah neygey vaahaka up vaane dhuvaheh bunaakah.. but liyevunu haa avahakah submit kuraanan.. keep waiting ingey… Nd story dhaa gothaa medhu comment kohlahchey readers ge views… Haveanice day.. keep waiting..\nVr salhi mi bai vs. Waiting for next. And me first dhw. Yay\nthanks dear.. and yes.. ur first.. condrats…\nVrh furihama… avahah nxt part up kohla dhehchey.. vr rythi vaahaka\nthanks dear.. ya insha allah..\nMaasha Allah 💯❤❤ varah reethi.\nmasha allah mi part vs varah reethi… cant wait to read next..\nfinally up vehjje dhw … varah varah reethi mi part vs… i am curiously waiting for next part… lysm nafu sis\nya.. thanks dear…\nvarah lwbi mi part vs… nafu r meet vaaney gotheh bunedhyba\nVarah reethi mi part vx maasha allah….whn nxt…waiting….\nthanks dear… vaahaka up vaane dhuvaheh bunaakah neygey.. but liyevunu haa avahakah submit kuraanan..\nI understand how Ikaal and Faaiz would feel…\nMi partwes varah VARAH reethi!!!\nBut i still can’t stop thinking about Raaya..\nVarah bodah thanks thiha busykohwes up kohdheythy!! Nafu!!😊😊\nthanks mal dear.. 🙂\nVarah reethi mi part vx… Waiting for the next part… When next\nthanks dear.. next part liyevunu haa avahakah submit kuraaanan.. keep waiting\nhama habeys story eh mi … kn irakun next part\nthanks dear.. next hama liyevunu haa avahakah submit kuraanan..\nvr rythi mi bai vs.. vr emotional.. dhn oii bayah inthizaarugai\nthanks dear.. keep waiting\nvrh furihama… vrh emotional… rovihjje hama faaiz aa ikaal ge bain… waiting for next… avahah up kohdhehchey\nthanks dear.. keep waiting..\nbeautiful story… i’m juss speachless… but i’m waiting for next part.. keep it up nafu sis\nvr furihama.. whn next\nthanks dear.. next part hama liyevunu haa avahakah submit kuraanan\nthis isawonderful story. i love this storyalot. and when next nafu\nthanks dear.. nxt hama liyevunu haa avahakah submit kuraanan\nraalhu kamana says:\nheiii… vrh salhi mi bai vs.. unmeedhu kuran kuriah huri baithah vs mihaa hama rythi vaane kamah… nafu ge hurihaa story eh vs vr salhi.. maasha allah…\nthanks dear.. ya i’ll try my best\ni feel really sad for ikaal.. nafu where is his mom.. i want to find his mom.. and he didnt have parents… aww my god.. he is so lonely.. btw vr vr vr vr nice story eh.. mi bai vs ehaime rythi.. waiting for nxt\nlets find ikaal parents.. btw u will know where is ikaal parents on upcoming parts.. and thanks dear.. keep waiting\nmasha allah vr reethi… waiting for next part..\nthanks dear… keep waiting\nMi part vx varah varah salhi… Whn next part???? LYSM💙💙💙💙\nthanks dear… next part submit kohfa v.. keep waiting ingey dear..\nOk… will be waiting😊\nvery nice starting parts hope this will be awesome story … keep going … In’sha allah u can reach the top..\nThanks dear..Insha Allah I’ll try my best..\nwhen is next part waiting for next part..\nsubmit kohfaa v.. neyge up vaane dhuvaheh.. 8 dec ga vaahaka submit kurin.. keep waiting dear\nOverall koh vaahaka reethi..BT v kuh gina..avas Veganee eh noon’avas vegathee’ innaanee..geah vanefai eh noon..’geah vadhefai’..mee kuree vaahakaiga ves huri kuhthakeh..adhi varah faahaga vey sifakohdhey iruves alifun yaa ah kohfa hunnaany..heevany saadha fanara aharuge kuhjaku liyefa oih vaahaka eh hen..ehen liyun theringe vaahaka thankolheh visnaigen kiyaalan feney..eyrun thankolheh mikahalage kuh madhuvedhaane kanneyge..\nThanks dear.. ok I’ll try to improve… Nd I’ll try my best.. thanks for highlighting the mistakes.. ya ok.. ☺☺☺\nޖުހާ އާއި ސަލާންޖާހާ މީހާ\nއިރު އޮއްސުމާއެކު 02 (އެޕިސޯޑް 02)


Vaccine Jahan 19,000 ah vure gina meehun Registry vejje | Jazeera\tވެކްސިން ޖަހަން 19 ހާހަށްވުރެ ގިނަ މީހުން ރަޖިސްޓްރީވެއްޖެ - Jazeera\nޢަލީ ސަމާހު January 25, 2021 134 views0\nކޮވިޑް-19 ވެކްސިން ޖަހަން 19،000 ހާހަށް ވުރެ ގިނަ މީހުން ރަޖިސްޓަރީ ކޮށްފައިވާ ކަމަށް ހެލްތް އެމެޖެންސީ އޮޕަރޭޝަން ސެންޓަރު (އެޗްއީއޯސީ) އިން ރޭ ބުނެފިއެވެ.\nއެ ސެންޓަރުގެ ތަރުޖަމާނު ޑރ. ނަޒްލާ ރަފީގް ވިދާޅުވީ، ދުވާލަކު އެއްހާސް މީހުން ވެކްސިން ޕޯޓަލް ގައި ރަޖިސްޓްރީވަމުން އަންނަ ކަމަށާއި، އިއްޔެގެ ނިޔަލަށް 19،666 މީހުން ޕޯޓަލްގައި ރަޖިސްޓްރީ ވެފައިވާ ކަމަށެވެ. ވީހާވެސް ގިނަ ބަޔަކު ރަޖިސްޓްރީވާން ޑރ. ނަޒްލާ ވަނީ ބާރުއަޅުއްވާފައެވެ.\nވެކްސިން ޖަހަން ރަޖިސްޓްރީވާން ޖެހެނީ https://my.health.mv/ ޕޯޓަލްގައެވެ. ޕޯޓަލްގައި ރަޖިސްޓްރީވާން މި މަހުގެ 18 ވަނަ ދުވަހު ހުޅުވާލާފައިވާއިރު، ވެކްސިން ދިނުމަށް އިސްކަންދޭ ތަރުތީބެއް ވަނީ ކަނޑައަޅާފައެވެ.\nއިސްކަންދޭ ތަރުތީބު ބަހާލައިފައިވަނީ ތިންބަޔަށެވެ. އެއީ ސިއްހީ ހިދުމަތުގައި އަދި އިޖްތިމާއީ ހިދުމަތުގައި އިސްސަފުގައި މަސައްކަތްކުރާ މީހުންންނާއި، ބަލީގެ ނުރައްކާ އެންމެ ބޮޑުވާނެ މީހުންގެ އިތުރުން އަސާސީ ހިދުމަތް ފޯރުކޮށްދިނުމަށް އިސް ސަފުގައި ހަރަކާތްތެރިވާ މީހުންނާއި ރާއްޖޭގައި ދިރިއުޅޭ\nމީހުންގެ ތެރެއިން ރާއްޖެއިން ބޭރަށް ދަތުރުކުރާ މީހުންނެވެ.\nމި މަހުގެ 20 ވަނަ ދުވަހު ރާއްޖެއަށް ވެކްސިން ފޯރުކޮށްދީފައިވަނީ އިންޑިއާއިންނެވެ. އިންޑިއާ އިން ވަނީ 100،000 ޑޯޒްގެ ވެކްސިން ރާއްޖެ އަށް ހަދިޔާކޮށްފައެވެ.


އަންކިތާއާ ދެކޮޅަށް ވެސް ރިއާ މައްސަލަ ހުށަހަޅަން އުޅޭކަމުގެ އަޑުތަކެއް – Dhen.mv\nމަރްޔަމް ވަޙީދާ October 19, 2020 - 10:30 am\nބޮލީވުޑްގެ އެކްޓްރެސް ރިއާ ޗަކްރަބަތީ، އޭނަގެ ލޯބިވެރިޔާ ސުޝާންތު ސިންގް ރާޖްޕޫތުގެ ކުރީގެ ލޯބިވެރިޔާ އަންކިތާ ލޯކަންޑޭ އާއި ދެކޮޅަށް މައްސަލަ ހުށަހަޅަން އުޅޭ ކަމުގެ އަޑުތަކެއް ފެތުރެން ފަށައިފިއެވެ.\nމިދިޔަ ޖޫން މަހުގެ 14 ވަނަ ދުވަހު ސުޝާންތު އަމިއްލައަށް މަރުވިފަހުން، އެންމެ ގިނަ މައްސަލަތަކަކާއި ކުރިމަތިލާން ޖެހުނު އެކަކީ ރިއާ އެވެ.\nއެގޮތުން ސުޝާންތުގެ މަރުގެ ތަހުގީގާއެކު ފެންމަތިވީ މަސްތުވާތަކެތީގެ މައްސަލައިގައި ނާކޮޓިކްސް ކޮންޓްރޯލް ބިޔުރޯ (އެންސީބީ) އިން ވަނީ ރިއާ ޖަލަށް ވެސް ލާފައެވެ. ކަފާލާތުގެ ދަށުން އޭނާ ޖަލުން މިނިވަން ވެފައިވަނީ ދާދި ފަހުންނެވެ.\nއިންޑިއާގެ ރިޕޯޓުތަކުން ބުނާ ގޮތުގައި، މިނިވަން ވުމަށްފަހު ރިއާ ބޭނުންވަނީ އޭނާއާއި ބެހޭގޮތުން "ދޮގު ވާހަކަ" ފަތުރާ އޭނަގެ އަބުރަށް އަރައިގަތް އެންމެންނާއި ދެކޮޅަށް ޤާނޫނީ ފިޔަވަޅު އަޅަން ކަމަށް ރިއާގެ ވަކީލު ބުނެފައިވެއެވެ.\nއެގޮތުން ސުޝާންތު މަރުވުމުގެ އެއް ދުވަސް ކުރިން ރިއާ ސުޝާންތާއި ބައްދަލުކުރި ކަމަށް ބުނެ ބަޔާން ދިން އަވަށްޓެރިޔާ އާއި ދެކޮޅަށް މިހާރު ވެސް ރިއާ ވަނީ މައްސަލަ ޖައްސާފައެވެ.\nމިހާރު ފެތުރެމުން އަންނަ އަޑުތަކަކީ ސުޝާންތުގެ ކުރީގެ ލޯބިވެރިޔާ އަންކިތާއާ ދެކޮޅަށް ވެސް މައްސަލަ ހުށަހަޅަން އުޅޭކަމުގެ އަޑުތަކެވެ.\nސުޝާންތުގެ މަަރަށްފަހު، އޭނާއަށް އިންސާފު ހޯދައި ދިނުމަށް އަންކިތާ ވަނީ އެތައް ފަހަރަކު މީސް މީޑިއާގައި ގޮވާލާފައެވެ. އަދި ސުޝާންތަކީ ނަފްސީ ބަލި ތަހައްމަލު ކުރަމުން ދިޔަ މީހެއް ކަމަށް ރިއާ ދެއްކި ވާހަކަ ޤަބޫލު ނުކުރާ ކަމަށް ވެސް އަންކިތާ ބުނެފައިވެއެވެ.\nސުޝާންތުގެ އާއިލާއިން ވެސް ވަނީ އަންކިތާއަށް ސަޕޯޓުކޮށް، ރިއާ ކުށްވެރި ކޮށްފައެވެ.\nބޮލީވުޑް ސުޝާންތު ސިންގް ރާޖްޕޫތު\nސުޝާންތަށް އިންސާފު ނުލިބެނީސް ލޯބިވެރިޔާއާއެކު ނެށުމުން، އަންކިތާ ކުށްވެރިވެއްޖެ\nސުކޫލް ދައުރުގައި އެންމެ އެކުގައި އުޅުނު އެކުވެރިން މިއަދު ކޮބާ؟\nމުސްލިމް ވޯލްޑް ލީގްގެ ސެކްރެޓަރީ ޖެނެރަލްއާ މިނިސްޓަރ ޝާހިދު ބައްދަލު ކުރައްވައިފި\nކޮންމެ ދުވަހަކު ވެސް ކީރިތި ޤުރްއާން ކިޔަވާ، އެހެން މީހުންނަށް ކިޔެވުން ހިއްސާކުރާ ޤާރީއެއް!\nމީހުން ދިރިއުޅޭ ރަށްރަށަަށްދާ ފަތުރުވެރިންނަށް ރާ ވިއްކޭނެ ގޮތް ހަދަންޖެހޭ: ޝިޔާން


Makara Heelaiy Hedhi Meehaku 960 Gai Irah Mujthamau Ah Hidhumah Kuran Hukum Kohfi - Vaguthu\nމަކަރާ ޙީލަތް ހެދި މީހަކު 960 ގަޑިއިރަށް މުޖްތަމައުއަށް ހިދުމަތް ކުރުމަށް ހުކުމްކޮށްފި\nމާލެ-ހުޅުލޭ ބްރިޖާ ގުޅޭ މާލޭގެ މަގުތައް ހެދުމުގެ މަސައްކަތުގައި ގައިދީން - ފޮޓޯ: މިހާރު\nމަކަރާ ޙީލަތް ހެދި މީހަކު 960 ގަޑިއިރަށް މުޖްތަމައުއަށް ހިދުމަތް ކުރުމަށް ކްރިމިނަލް ކޯޓުން ހުކުމް ކޮށްފިއެވެ.\nކްރިމިނަލް ކޯޓުން މިގޮތަށް ހުކުމް ކޮށްފައި ވަނީ މުހައްމަދު ޝިފާޒް ނަމަކަށް ކިޔާ މީހެއްގެ މައްޗަށެވެ. އޭނާގެ މައްޗަށް މި ހުކުމް ކުރީ މުހައްމަދު ޒާހިރު ނަމަކަށް ކިޔާ މީހަކާއި އެކު ކުރެވުނު ވިޔަފާރީގެ މުއާމަލާތެއްގައި މުހައްމަދު ޒާހިރު އަށް ދައްކަން ޖެހޭ 180،000 ރުފިޔާ ނުދީ އޮޅުވާލުމުންނެވެ.\nމުހައްމަދު ޒާހިރަށް، މުހައްމަދު ޝިފާޒް ދީފައިވާ ޗެކުން އޭނާ އަށް ފައިސާ ނުނެގިފައިވާއިރު ބޭންކުން ވަނީ ޝިފާޒްގެ އެކައުންޓުގައި އެވަރަށް ފައިސާ ނެތްކަންވެސް އަންގާފައެވެ. އަދި މުހައްމަދު ޒާހިރް ވަނީ ހަތް ދުވަހުގެ ތެރޭގައި އޭނާ އަށް މުހައްމަދު ޝިފާޒް ދޭންޖެހޭ ފައިސާ ދިނުމަށްވެސް އެދިފައެވެ. ނަމަވެސް އެ ފައިސާ އޭނާ އަށް ލިބިފައި ނުވެއެވެ.\nމި މައްސަލަ އާއި ގުޅިގެން ކޯޓުން ސުވާލު ކުރުމުން ޝިފާޒް ވަނީ މިއީ ތެދެއްކަމަށް އެއްބަސްވެފައެވެ. ކޯޓުން އޭނާގެ މައްޗަށް އެއް އަހަރާއި ހަތް މަހާއި 12 ދުވަހަށް ޖަލަށް ލާން ހުކުމް ކުރަން ނިންމިއެވެ. ނަމަވެސް ޝިފާޒް ދައްކަން ޖެހޭ 18000 ރުފިޔާ ޝިފާޒްގެ ބައްޕަ މުހައްމަދު ޒާހިރުއަށް ދައްކާނެ ކަމަށް ބުނުމުންނާއި ޝިފާޒް އޭނާގެ މައްޗަށް ކޮށްފައިވާ ދައުވާއަށް އެއްބަސްވެފައިވާތީ އޭނާ އަށް ދޭ އަދަބު ވަނީ ކުޑަކޮށްފައެވެ.\nޝިފާޒް ކޯޓުގައި ބުނީ އޭނާ ޖަލުބަންދަށް ދާން ޖެހިއްޖެ ނަމަ އޭނާ މިހާރުވެސް ކުރަމުންދާ ވިޔަފާރި ހުއްޓި އާމްދަނީ ހޯދުމަށް ކުރާ މަސައްކަތް ހުއްޓޭނެ ކަމަށެވެ.\nކޯޓުން ހުރިހާ ކަމަކަށް ބަލައި ފަހުން ނިންމީ ޝިފާޒްގެ ޖަލުހުކުމް ޖޫރީމަނާ އަކާއި މުޖްތަމައުއަށް ހިދުމަތް ކުރުމަށް ބަދަލުކުރުމަށެވެ.\nއެގޮތުން ކޯޓުން ވަނީ އަދަބެއްގެ ގޮތުން 38،400 ރުފިޔާ އިން ޝިފާޒް ޖޫރީމަނާކޮށް 960 ގަޑިއިރުވަންދެން މުޖްތަމައުއަށް ހިދުމަތް ކުރުމަށް ހުކުމް ކޮށްފަ އެވެ.\nއޮކްޓޯބަރ 14, 2021 17:22\nދަރިންނަށް ހަރަދު ނުދިީ އުޅޭ މީހުންނަށް ހަދާނެ ގޮތެއް ނެތްތަ !! ގައިމު ރިކޯޑު އޮންނާނެ ކޯޓުގަ އަހަރުމެން އަންހެނުނ ގޭނި ހުސްމިވަނީ\nއޮކްޓޯބަރ 15, 2021 19:05\nއޭނައަށް ދަރިންތައް ބަލަން ހަވާލުކޮށްލާ..ވ.ލޯބިން ކައިވެނިކޮށްފަ ދަރިން ލިބުނީމަ ކޮންމެވެސް ސަބަބުތަކެއްގެ ސަބަބުން ވަރިކުރަނީ..ވަރިކުރީމަ ދެން ދަރިންނަށް އަޅާނުލާ ޚަރަދުނުދީ އުޅެ އުޅެފަ އަނެއްކާ އެހެން އަންހެނަކު ފެންނައިރަށް މިއިންނަނީ..އަދި ދުވަސް ކޮޅަކުން އޭނައަށްވެސް ދަރިން ހޯދާ އަޅާނުލާ މިހެން އުޅޭ މީހުންނަށް ވެއްޖެ މިހާރު ހިތުން ނުފިލާފަދަ އަދަބެއް ދޭން..


Dr. Shiraanee ge column: vihi vihsaaeku badhaluvi saqaafaiy\nކުޅުދުއްފުށީ ބަނދަރުން ބަޔަކު މުދާ ބަރުކުރަނީ\nކުޑައިރުގެ ހަނދާނެކެވެ. އައު ގަރުނަކާއި އަޅުގަނޑުމެން ކުރިމަތިލީ 2020ގެ ފޮނިތަސައްވުރަކާއި އެކުގައެވެ. މީގެ 20 އަހަރުކުރީގައި މިދުވަސްފެނުނީ ވަރަށް ދުރުމުސްތަގުބަލެއްގެ ގޮތުގައެވެ. އެހެންނަމެވެސް މިއަހަރަށްޓަކައި ކަޑައެޅި ލަނޑުދަނޑިތަކަށް ވާސިލުވުމަށްޓަކައި ބުރަ މަސައްކަތްތަކެއް ކުރެވުނެވެ. ގިނަގުނަ ފޮނި އުއްމީދުތަކެއްކުރެވުނެވެ. އަޅުގަނޑުމެންގެ އާދަކާދަތަކާއި ދިރިއުޅުމުގެ ވައްޓަފާޅިއަށް އަދި ދިރިއުޅުމުގެ ފެންވަރަށްވެސް ބޮޑެތި ބަދަލުތަކެއްއައެވެ. އެހެންނަމަވެސް ޅެންވެރިޔާ ވިދާޅުވާ ފަދައިން އެއްކަމެއްވެސް ތަދުބީރުކުރެހި ޕުލޭނަކުން ނުހިނގައެވެ. ކޮންމެކަމަކީވެސް ތަގުދީރުގެ ނިޔާއެވެ. ނިކަންދެކިބަލާށެވެ. މިއީ އެދުވަހު ތަސްވީރުތައް ދައްކުވައިދިން 2020ނޫނެވެ.\nއަހަރުފެށުނީ ކޮވިޑް -19 ގެ ތޫފާނުގެ ވިލާތައް ބޯމަތިކުރުވަމުންނެވެ. ގައުމުގެ ރަންބިސްއަޅާ ކުކުޅުގެ ގޮތުގައި ދެކެމުންދިޔަ ފަތުރުވެރިކަމުގެ ސިނާއަތް ހުއްޓުމަކަށް އައީއެވެ. 100% މުސްލިމުން ދިރިއުޅެމުން އަންނަ މިޤައުމުގެ މިސްކިތްތައް އެހުރީބަންދު ކުރެވިފައެވެ. ތުއްތު ކުދީން އެތިބީ ކޮައްޓަކަށް ލާފައިވާ ދޫނިތަކެއް ފަދައިން ބަންދުވެފައެވެ. ސްކޫލުތައް އެހުރީ ފަޅުވެފައެވެ. ދަތުރުފަތުރުކުރުންތައް މަޑުޖެހިއްޖެއެވެ. ސަލާންގަލާންކުރުމާއި އިޖުތިމާއީ ބައްދަލުކުރުންތައް ހުއްޓާލަންޖެހިއްޖެއެވެ. މަދަރުސާތަކާއި އެހެނިހެން ސަރުކާރު މުއައްސަސާތަކުގެ މަސައްކަތްތައް ނުހިނގައެވެ. ބާރަ އެކެއް ޖަހަންދެން ޒުވާނުންވަދެ ކޮފީ ބޮއެ، ސިނގިރޭޓު ބޯންތިބޭ ކެފޭތަކުގައި ތަޅުއެޅުވިއްޖެއެވެ. އައި ނައި ތަނެއްނޭނގި ވެރިއަކުނުވެ ތިބި އެތައް ބިދޭސީންގެ މައްސަލައަށް ހައްލެއް ހޯދަން ސަރުކާރަށް މަޖުބޫރުކުރުވައިފިއެވެ.\nހުޅުވުނު ރިޒޯޓުތަކުންވީ މާބޮޑު މޮޅެއް އަދަކުނެތެވެ. އެންމެ ދެރަވެގެން އެތަންތަނުގެ މުވައްޒަފުން އެފޮނުވާލީ ހުސްއަތާއެވެ. ބޮޑު މުސާރަދީ މަތީފަޑިއަށް ނެގި ސިޔާސީ މީހުންގެ ފަރާތުންވީ މަންފާއެއްނެތެވެ. ހޯދިފައިވި ބަރުހަތިޔާރަކުންވީ މޮޅެއްވެސްނެތެވެ. ނުފޯރާފޮތިން ފޫގަޅައިގެން ދަރަނިވެރިވެގެން އުޅެމިންދާ ދުނިޔެވީ މާ މޮޅުދިރިއުޅުން ރައްކާތެރިކަމުގެ އައްޑަނައަކަށް ނުމެވީމެއެވެ. އާރެއްބާރެއްނެތި އެބައެއް އެބައެއްގެ ގެތަކުގައި ނުވަތަ ތިބިތަނެއްގައި ބަންދުވެ ތަޅުލެވިއްޖެއެވެ. މާދަމާ ވާނެ ގޮތެއް ހިތަށްގެންނަން ނޭނގި ހާސްކަމެއްގެ ތެރެއަށް ނަފްސުތައް ގަންބުވާލައިފިއެވެ. މާލެ ތޮއްޖެއްސުމަށް ގެންގުޅުނު ސިޔާސަތާއި އަތޮޅުތެރޭގެ ސިއްހީ ނިޒާމަށް ވެވުނެ އިހުމާލުގެ ހިތި ރަހަވެސް ކަރުބުޑުގައި ލައްވައިފި އެވެ. މިއަދު ޤައުމު ބަރޯސާވާން ޖެހުނީ ހުރިހާ ސަރުކާރުތަކުން މާބޮޑު ސަމާލުކަމެއްނުދީ އިހުމާލުވެފައި އޮތް ސިއްހީ ދާއިރާއަށެވެ. ތޫފާނާއި ކުރިމަތިލުމަށް އެންމެ ކުރީގައި ދިވެހި ސިފައިންނާއި' ދަރުމަވެރިންނާއެކު ރުކުރުވާލީ އެބޭފުޅުންގެ ސަފެވެ.\nނަމަވެސް ވަރަށްގިނަ ބަޔަކު ރެއާއިދުވާލު ކުރަމުންދާ މިންނެތް މަސަކަތާއެކު ދުވަސްތަކަކަށްފަހު މަޑުމަޑުން ހިފެހެއްޓުންތަކަށް ލުޔެއްދެވެން މިވަނީ ފަށާފައެވެ. އެހެންނަމަވެސް މިއީ ހިންދެމިލަންވީ ވަގުތެއްނޫނެވެ. މިއީ ސަމާލުވެގެން ތިބެ ހިކުމަތްތެރިކަމާއެކު، ހުއްޓިފައި ހުރި ދިރިއުޅުމުގެ ކަންތައްތައް މަޑުމަޑުން ފަށައި ގަންނަންވީ ވަގުތެވެ. މުޅިން އާ އާދަކާދަ ތަކަކާއި އެކުގައެވެ.\nބަދަލުކުރެވިފައިވާ ސަޤާފަތަކާއި އެކުގައެވެ. މިގޮތަށް ބަންދުވެގެން އަބަދުތިބެވޭން ނެތީމައެވެ. އިނދަޖެހެމުންދާ އިގްތިސާދު ނަގަހެއްޓުމަށްޓަކައި ކެފޭތަކާއި' ރެސްޓޯރެންޓުތައްފަދަ ކުދި ވިޔަފާރިތައް ފެށުމަށްތައްޔާރުވެފައެވެ. މި މުސްލިމް ގައުމުގެ މިސްކިތްތަކުގައި ނަމާދުވެސް ކުރެވޭނެ ގޮތެެއް މިދަނީ ހޯދަމުންއެވެ. ބާޒާރުކޮށް ވިޔަފާރިކުރެވޭނެ ގޮތްތަކެއް ހޯދަންއެބަޖެހެވެ. އިގްތިސާދުގެ ނާޒުކުކަމުގެ ހައްގުގައެވެ.އެހެންނަމަވެސް ބަދަލުވެފައިވާ އާ ހަމަ ތަކަކާއި އެކުގައެވެ. ރައްކާތެރިކަމުގެ ފިޔަވަޅުތަކާއި އެކުގައެވެ.\nމިސްކިތްތަކުގެ ތަޅު ހުޅުވުމާއި، ސްކޫލުތައް ހުޅުވުމާއި އަދި އެހެނިހެން އޮފީސްތައް ހުޅުވުމުގައި އެކަމާއި ބެހޭފަރާތްތަކުން ކަނޑުއަޅުއްވާ އުސޫލުތަކުގެ މަތިން ކޮންމެ ބޭފުޅަކުވެސް އަމަލުކުރެއްވުން މުހިންމެވެ. ހަމަ މިއާއެކު ރެސްޓޯރެންޓްތަކާއި ކެފޭތަކަށް ދިއުމުގައި އެތަންތަނަކަށް ކަނޑައެޅިފައިވާ މިންވަރަށްވުރެ އިތުރަށް މީހުންނުވަނުމާއި އެއްތަށިން އެއްޗެހި ނަގައިގެން ނުކެއުމާއި، ބުފޭތައް ނުހެދުމާއި، ކެއުމުގެ ކުރިންނާއި ފަހުން އަތްދޮވުމުގެ އާދައަށަގެންނެވުމުން މުހިންމެވެ. ބާޒާރުކުރުމުގައި ކެއްކުމުގެ ކުރިން ކޮންމެ ދުވަހަކު ގޮސް ހަނޑޫ ކިލޯއަކާއި ސޯސްފުޅިއެއް ގަތުމުގެ ބަދަލުގައި ހަފްތާއަކު އެއްފަހަރު ފިހާރައަށް ގޮސް އިޖުތިމާއީ ގައިދުރުކަން ގާއިމުކުރުމާއެކު ބާޒާރުކުރަން ދަސްކުރަންޖެހެވެ. އަދި ހަމަ މިއާއެކު ގަންނަން ބޭނުންވާ ތަކެތީގައި ނޫނީ އަތް ނުލުމާއި، އުމުރުން ދުވަސްވީ ބޭފުޅުން މިފަދަ މީހުންގިނަވާ ތަންތަނަށް ނުދިއުމަކީވެސް ސަމާލުކަން ދޭންޖެހޭ ކަންކަމެވެ. ސްކޫލުތަކަށް ކުދިން ފޮނުވުމުގައިވެސް އެ އޮންނަ ގަވާއިދެއްގެ މަތިން ފޮނުވާ، ބަލިވެ އުޅޭ ދަރިވަރުން ގޭގައި މަޑުކުރުން މުހިންމެވެ. ފިލާވަޅަކީ ހޯދިދާނެ އެއްޗެކެވެ. ހަމަ މިބީދައިން އޮފީސްތައް ހުޅުވުމުން އެތަންތަނުގައި މަސައްކަތްކުރައްވާ ބޭފުޅުންވެސް އިޖުތިމާއީ ގައިދުރުކަން ގާއިމުކުރުމާއިއެކު މަސައްކަތް ކުރިއަށް ގެންދަންޖެހެއެވެ.\nފަރުދީ ޒިންމާގެ އިތުރުން މުއައްސަސާތަކުގެ ޒިންމާވެސް މިކަމުގައި ބޮޑެވެ. މަސައްކަތުގެ މާހައުލަށްވެސް އިންގިލާބީ ބަދަލެއް ގެންނަން މިވަނީ ޖެހިފައެވެ. އިންޓަރނެޓު ބޭނުންކޮންގެން އޮންލައިންކޮށްދެވޭ ހިދުމަތްތައް މުވައްޒަފުން ގޭގައި ތިބެގެން ހަމަ ޖައްސައިދީ ބަލިވުމުންދޭ ޗުއްޓީ ފަސޭހަކުރުން މީގެ ތެރޭގައި ހިމެނެއެވެ. ކޮންމެ އިދާރާއަކުންވެސް އެދާއިރާގެ ކަންކަން އެންމެ ރައްކާތެރިކަމާއެކު ކުރެވޭނެ ގޮތްތަކެއް ހޯދާ ކަމުގެ މާހިރުންގެ އެންގުންތައް މަގު ޗާޓެއްގެ ގޮތުގައި ބޭނުންކުރުން އިންތިހާއަށް މުހިންމެވެ. އެހެންކަމުން މުއައްސަސާތަކުން އެކަން ޔަގީންކުރުމާއިއެކު އަމިއްލަ ފަރުދުންވެސް ގަވާއިދުތަކަށް ފާރަވެރިވެ ތިބެ އެކަންކަމަށް ބޯނުލަބާ ފަރާތްތައް ރިޕޯޓުކުރުމާއި ހިލާފުވާ ފަރާތްތަކަށް އަދަބުދިނުމާއި މިފަދަ ގަވާއިދާއި ގާނޫނުތައް ތަންފީޒުކުރުމަށް އެއްބާރުލުން ދިނުމަކީ މިއަދު ގައުމީވާޖިބެކެވެ. މިވާޖިބު އަދާ ނުކުރެވިއްޖެނަމަ ވޭތުވެ ދިޔަ3މަސް ދުވަހު މިގައުމުގެ އެތައް ދަރީންނެއް މި ގައުމުގެ ހައްގުގައި، ތިބޭފުޅުންގެ ހިދުމަތުގައި އެބޭފުޅުންގެ އާއިލާތައް ދޫކޮށް އެކުރާ މަސައްކަތަކީ ފޫނެއްފަޔަކަށް ފެންފުރުން ކަމުގަ ވެދާނެއެވެ. އެ މަތިވެރި ގުރުބާނީއާއި އޮހޮރުވާ ދަލަކީ އަގެއްނެތް އެއްޗެއްކަމުގައި ވެދާނެއެވެ.\nއަޅުގަނޑުމެން ދިރިއުޅުމުގެ އާ ހަމަތަކެއް ގާއިމުކޮށް "ނިއު ނޯމަލް"އަކާއި ދިމާލަށް ދާއިރު ދަސްކުރަންވީ ފިލާވަޅުތަކެއް އެބަހުއްޓެވެ. އެންމެ މުހިންމު އެއްކަމަކީ ދުނިޔޭގެ އެހެން ގައުމުތަކަށް ބަރޯސާވެގެންތިބޭ ތިބުން ހުއްޓާލުމެވެ. މިގައުމުގެ އަމިއްލަ ފައިމައްޗަށް ތެދުވަންވީ ވަގުތެ ޖެހިއްޖެއެވެ. ފަތުރުވެރިކަމަށް އެކަނި ދީލާލައިގެން ތިބުމުގެ ބަދަލުގައި މަސްވެރިކަމާއި، ދަނޑުވެރިކަން ކުރިއަށްނެރެ ފުދުންތެރި ބަޔަކު ކަމުގައިވާންވެއްޖެއެވެ. ބޭކާރުގޮތުގައި ކުރާ ޙަރަދުތައް ކުޑަކޮށް ސިއްޙިދާއިރާގެ ކަންތައް ކުރިއަރުވާ ދާއިރާގެ މީހުން އުފެއްދުމަށް އެ ފައިސާ ބޭނުންކުރަންވެއްޖެއެވެ. އިންޑިއާއި' ލަންކާއާއި ބެންކޮކަށް ނުގޮސް ކޮންމެ ބައްޔަކަށްވެސް ފަރުވާކުރެވޭނެ ގޮތެއްހޯދަން ލަސްވެއްޖެކަމެވެ. އެންމެ މަހެއްގެ މުސާރަ ނުލިބުމުން ތިމާގެ ދަރިންނަށް ކާންދީ ޒަރޫރީ ބޭނުންތައް ނުފުދިފައި ތިބުން ގަބޫލުނުކޮށް ދިވެހިންގެ ކަށީގައިނެތް ފަހަށް ރައްކާކުރަން ފަށަންވެއްޖެކަމެވެ. ބިދޭސީންގެ އަތުން ވިޔަފާރިތަކާއި ކޮންސްޓްރަކްޝަން އިންޑަސްޓްރީ އަބުރާ ހޯދާ އެފައިސާ ރާއްޖޭގެ އިގްތިސޯދުގައި ހިފަހައްޓާ ދައުރުކުރެވޭނެ ގޮތެއްހޯދަންވީ ވަގުތަކީވެސް މިއެވެ. ކޮފީތަކަށާއި، އަގުބޮޑެތި ތަކެއްޗަށާއި ދަތުރުތަކަށް ކުރާ ޙަރަދުތަކުގެ ބަދަލުގައި މާދަމައަށް ޓަކައި ރައްކާކުރަންފަށަން ވެއްޖެއެވެ.\nހަގީގަތަކީ ކާނެ ކަނޑުލެއް، ބަނބުކޭލެއް މިގައުމުގައި ނެތްކަމެވެ. މާމަމެންނާއި ކާފަމެން ބޮޑު ތަދުން އަރައިގަތްވުރެ ދަތި ހާލަތަކަށް އަޅުގަނޑުމެން ހިނގައިދާނެކަމެވެ. ދެކޮޅު ހެދެންނެތްކަމަކީ ވޭތުވެދިޔަ އަހަރުތަކުގައި ދަތުރުކުރި މިސްރާބަށް ދަތުރުކޮށްގެން ސަލާމަތުގެ އަށްސޭރިއެއޮ ހޯދެންނެތްކަމެވެ. މިސްރާބު ބަދަލުކޮށް، އާދަކާދަތައް ބަދަލުކޮށް، ފަރުދީޒިންމާ އަދާކުރުމާއިއެކު ގައުމީ ލޯބި އިސްކޮށް، ފެއްސާއި ރަތާއި ހުދުނޫން ކުލަތައް ފަހަތަށްލައިގެން މެނުވީ ދެން ކާމިޔާބެއްނެތެވެ. ދެބަސްވެވޭން ނެތްކަމަކީ ދެން މިގައުމުގައި ކުރިއަރުވާ ބާރުވެރި ކުރުވާންވީ 24/7 ހޭލާތިބެގެން، އާއިލާތައް ގުރުބާންކޮށް މިބަލިމަޑުކަމާއި ކުރިމަތިލީ ސިއްހީދާއިރާގެ މުއައްސަފުންނާއި، ދިވެހިސިފައިންނާއި ފުލުހުންނެވެ.\nދަރުމަވެރިންނާއި އެހެނިހެންވެސް ފަރާތްތަކެވެ. ކަނޑައަޅަންވީ އަޒުމަކީ މިއަންނަ ބަދަލުގެ ތެރޭގައި ބަދަލުވަމުންދާ އުސޫލުތަކުގެ ހިފެހެއްޓުމެވެ. ތިމާއާއި ތިމާގެ އާއިލާގެ އެންމެންނަކީވެސް އިޖުތިމާއީ ގައިދުރުކަން ހިފެހެއްޓުމާއި އެހެނިހެން އާދަތަކުގައި ހިފަހައްޓާބަޔަކަށް ވުމެވެ. 2040 ގައި ކޮވިޑްއިން އަރައިގެން ވާހަކަ ފަޙުރުވެރިކަމާއެކު ކިޔާދޭން ދުނިޔޭގައި ތިބެވޭނީ މި "ނިއު ނޯމަލް" އަށް އަޅުގަނޑުމެން މަރުހަބާ ކިޔައިގެންނެވެ. މިތޫފާނުން ސަލާމަތްވުމުގެ ހަމައެކަނި ދޮރަކީއެއީއެވެ. މީގެ އަހަރުތަކެއް ފަހުން މިފަދަކަމަކަށް ތައްޔާރަށްތިބި ޖީލެއް އުފެއްދޭނީވެސް އެއިރުންނެވެ. 2020 އަޅުގަނޑުމެންގެ އަތުން ގެއްލި ބީވެގެން ހިނގައްޖެއެވެ. އެހެންނަމަވެސް މިއަދު ކަށިންނެރޭ ހިތްވަރުން ރައްކާތެރި މާދަމައެއް ހޯދިދާނެއެވެ.\nއާޓިކަލް ލިޔުނީ: ޑރ. ޝިރާނީ އަބުދުލް ރަހްމާން


Roma aai PSG in Mourinho ah shauguverivey | Mihaaru\nރޯމާ އާއި ޕީއެސްޖީން މޮރީނިއޯ އަށް ޝައުގުވެރިވޭ\n05 މެއި 2019 - 12:13\nލަންޑަން (މެއި 5) - މަޝްހޫރު ކޯޗު ހޯސޭ މޮރީނިއޯ ހޯދަން އިޓަލީގެ ރޯމާ އާއި ފްރާންސްގެ ޗެމްޕިއަން ޕީއެސްޖީން މަސައްކަތް ފަށާފައިވާ ކަމަށް މީޑިއާ ރިޕޯޓްތައް ބުނެފި އެވެ.\nމިދިޔަ ޑިސެމްބަރު މަހު މެންޗެސްޓާ ޔުނައިޓެޑްގެ ކޯޗުކަމުން ވަކިކުރި ފަހުން މޮރީނިއޯ މަސައްކަތްކުރަމުން އަންނަނީ ބީން ސްޕޯޓްސް އާއި ރަޝިއާ ޓުޑޭ (އާރްޓީ)ގެ ފުޓްބޯޅަ އެނަލިސްޓެއްގެ ގޮތުގަ އެވެ. ރެއާލް މެޑްރިޑާ މޮރީނިއޯ ހަވާލުވާން އުޅޭކަމުގެ އަޑުތައް ފެތުރިފައި އޮއްވައި އެ ޓީމުން އަލުން ކުރީގެ ކޯޗު ޒިނެދިން ޒިދާން ގެނައީ މޮރީނިއޯ ގެންނަން ކުޅުންތެރިން ދެކޮޅު ހެދުމުންނެވެ. މޮރީނިއޯގެ ކުރީގެ ކޯޗު ބެންފީކާ އިން ވެސް ވަނީ އޭނާ އަށް ވަޒީފާ ހުށަހަޅައިފަ އެވެ.\nއޭއެފްޕީ އަށް މިދިޔަ މަހު ދިން އިންޓަވިއުއެއްގައި މޮރީނިއޯ ބުނީ އޭނާ ދެން ހަވާލުވާ ޓީމެއް ނިންމާނީ ވަރަށް ވިސްނުމަށް ފަހު ކަމަށާއި ދެން ހަވާލުވާ ޓީމަކާ އެކު އެންމެ ބޮޑު އަމާޒަކަށްވާނީ ޗެމްޕިއަންސް ލީގު ކާމިޔާބު ކުރުމަށް ކަމަށެވެ.\nމޮރީނިއޯ ވަނީ ދާދި ފަހުން ފްރެންޗް ލީގުގެ ގިނަ މެޗުތަކެއް ބަލަން ގޮސްފަ އެވެ. މީގެ ކުރިން ފްރެންޗް ލީގުގައި މަސައްކަތް ކޮށްފައިނުވާ މޮރީނިއޯ އޭރު ބުނީ އޭނާ އަކީ ތަފާތު ޗެލެންޖްތަަކަށް މަރުހަބާކިޔާ މީހެއް ކަމަށާއި ފްރާންސްގައި ވެސް މަސައްކަތްކުރުމުގެ ޝައުގުވެރިކަން އެބަހުރި ކަމަށް ބުނެފަ އެވެ.\nމި ސީޒަނުގައި ޗެމްޕިއަންސް ލީގު ކާމިޔާބުކުރުމުގެ ހާއްސަ އަމާޒެއްގައި ނުކުތް ޕީއެސްޖީ އަށް މި ފަހަރު ވެސް ކުރިމަތިވީ ނާކާމިޔާބީ އެވެ. އަދި ފަހަކަށް އައިސް ފްރެންޗް ލީގުގައި ޕީއެސްޖީ ކުޅުނު މެޗުތަކުގެ ނަތީޖާ ވެސް ވަނީ ދަށްވެފަ އެވެ. ފްރެންޗް ލީގު ކަޕް ފައިނަލުގައި ރެނެސް އަތުން ވެސް ޕީއެސްޖީ ބަލިވިއިރު، އެ ޓީމުގެ ކޯޗު ތޯމަސް ޓުޗެލްގެ މުސްތަގުބަލާމެދު ވަނީ ސުވާލު އުފެދިފަ އެވެ.\nޔޫރަޕްގެ މުބާރާތްތަކުގައި ޕީއެސްޖީ އަށް ނަތީޖާ ނުނެރެވޭތީ އެ ކްލަބްގެ ބޯޑު މެމްބަރުންގެ މެދުގައިވަނީ ހިޔާލުތަފާތުވުންތަކެއް އުފެދިފަ އެވެ. ގިނަ ބޯޑު މެމްބަރުން ކްލަބާ ވަކިވާން ނިންމާފައިވާއިރު، ޕީއެސްޖީގެ ރައީސް ނާސިރު އެލް ހެއްލާފީ ވަނީ ކްލަބަށް ހެޔޮ ބަދަލުތަކެއް އަންނާނެ ކަމަށް ވިދާޅުވެފަ އެވެ. ފްރާންސްގެ ބައެއް މީޑިއާ ރިޕޯޓްތައް ބުނާގޮތުން މި ސީޒަން ނިމުމުން ޓުޗެލް ވަކިކޮށް މޮރީނިއޯ އަށް ޕީއެސްޖީގެ ކޯޗުކަން ހުށަހަޅަން އެ ކްލަބުން ވަނީ ނިންމައިފަ އެވެ.\nމިހާތަނަށް މަސައްކަތްކުރި ގައުމުތަކުން އޭނާ އަށް އެންމެ ރަނގަޅު ތަޖުރިބާއެއް ކުރެވުނީ އިޓަލީގައި ކަމަށް މޮރީނިއޯ ވަނީ ބުނެފަ އެވެ. އަދި އަލުން އިޓަލީގައި މަސައްކަތްކުރުމުގައި އެއްވެސް މައްސަލައެއް ދިމާނުވާނެ ކަމަށް ކުރިން އިންޓަ މިލާނަށް ކޯޗުކޮށްދިން މޮރީނިއޯ ވަނީ ބުނެފަ އެވެ. ރިޕޯޓްތައް ބުނާގޮތުން މޮރީނިއޯ ގެންދަން އިޓަލީގެ ރޯމާ އިން ވަނީ އޭނާ އަށް ތިން އަހަރުގެ އެއްބަސްވުމެއް ހުށަހަޅައިފަ އެވެ. އެކަމަކު ރޯމާގެ ހުށަހެޅުމާ މެދު މޮރީނިއޯ ގޮތެއް ނިންމާނީ އެ ޓީމަށް އަންނަ ސީޒަނުގެ ޗެމްޕިއަންސް ލީގުން ފުރުސަތު ލިބިއްޖެނަމަ އެވެ. އިޓަލީގެ ގަދަ ހަތަރަކަށް ޗެމްޕިއަންސް ލީގުގެ ފުރުސަތު ލިބޭއިރު، ރޯމާ މި ވަގުތު އޮތީ ލީގުގެ ފަސް ވަނައިގަ އެވެ.\nއިތުރު ލިޔުންތައް އޭއެސް ރޯމާ ހޯޒޭ މޮރީނިއޯ ޕީއެސްޖީ


ޑެލްޓާ ވޭރިއަންޓް: ނުރައްކާ ބޮޑު ވޭރިއަންޓެއް! | Sandhaanu\nޑެލްޓާ ވޭރިއަންޓް: ނުރައްކާ ބޮޑު ވޭރިއަންޓެއް!\n2019 ވަނަ އަހަރުގެ ޑިސެމްބަރު މަހު ޗައިނާއިން ކޮވިޑް-19ގެ ކޭސްތައް އެންމެ ފުރަތަމަ ރިޕޯޓް ކުރަން ފެށި ފަހުން، އެ ބަލި ޖައްސާ ވައިރަސްގެ ވޭރިއަންޓްތައް ގިނަވެ ނުރައްކާތެރި4ވޭރިއަންޓެއް ފެނިފައިވާއިރު އޭގެ ތެރެއިންވެސް އެންމެ ނުރައްކާތެރި ވޭރިއަންޓަކަށް ފެތުރެމުން އަަަންނަނީ ޑެލްޓާ ވޭރިއަންޓެވެ.\nޑެލްޓާ ވޭރިއަންޓަކީ ކޮވިޑް 19 ގެ އަސްލު ކަމަށްވާ 2-SARs-COV ވައިރަހުން މިއުޓޭޓް ވެފައިވާ ވޭރިއަންޓެކެވެ. ކޮވިޑްގެ އަސްލުން މިއުޓޭޓް ވެފައިވުމުން، މިވޭރިއެންޓުން ތަފާތު، ބަލީގެ އަލާމާތްތައް ފާހަގަ ކުރެވޭނެއެވެ. އެގޮތުން ކެއްސުމާއި، ކަރުތެރެ ހަލާކުވުމާއި ހުން އައުން ހިމެނެއެވެ.\nއެންމެ ފުރަތަމަ މި ވޭރިއަންޓް ފެނިފައިވަނީ އިންޑިޔާ އިންނެވެ. އެޔަށްފަހު ހަލުވިކަމާއެކު 100 އެއްހާ ގައުމުން ޑެލްޓާ ވޭރިއަންޓުގެ ކޭސްތައް ފެނިފައި ވާއިރު، ކޮވިޑް-19އާ ދެކޮޅަށް ހިންގާ ވެކްސިން ކެމްޕޭންތަކުގައި ކުރި ހޯދާފައި ވާ ގައުމުތަކުގައިވެސް މި ވޭރިއަންޓް ހަލުވި ދުވެލީގައި ފެތުރޭ ކަމުގެ އިންޒާރު، ޑރ ޓެޑްރޯޒް ވަނީ ދެއްވާފައެވެ. އަދި މިއާއެކު ގިނަ ޤައުމުތަކެއްގެ ކޮވިޑް ކޭސްތައް ޑޮމިނޭޓް ކުރަނީވެސް ޑެލްޓާ ވޭރިއަންޓުން ކަމަށް ޑަބްލިއުއެޗްއޯއިން ވަނީ ބުނެފައެވެ. އެގޮތުން އިނގިރޭސިވިލާތުގައި ކޮވިޑްގެ ހާލަތު ގޯސްވުމުގައި އެންމެ އިސްދައުރެއް އަދާކުރަމުން އަންނަނީ ޑެލްޓާ ވޭރިއަންޓްކަމަށް އެގައުމުގައި ކުރިޔަށްގެންދިޔަ ދިރާސާއަކުން ވަނީ ހާމަވެފައެވެ.\nޖަރުމަނުގައިވެސް ކޮވިޑްޖެހޭ މީހުންގެ އަދަދު ޖެހިޖެހިގެން ދެމަސް ވަންދެން ދަށަށް ދިޔުމަށްފަހު ޑެލްޓާ ވޭރިއަންޓް އެގައުމުން ފެނުނުތާ ދުވަސްކޮޅެއްގެ ތެރޭގައި ކޮވިޑްގެ ކޭސްތައްވަނީ ކުއްލިއަކަށް މައްޗަށް ދާންފަށާފައެވެ. މީގެ އިތުރުން ރަޝިޔާގައިވެސް ޑެލްޓާ ވޭރިއަންޓް އިތުރުވަމުން އަންނައިރު އެގައުމަށް ކޮވިޑްގެ ތިން ވަނަ ރާޅެއް އަރާފާނެކަމުގެ ބިރު ވަނީ ހީވެފައެވެ.\nޑަބްލިއުއެޗްއޯގެ އިސްވެރިޔާ، ޑރ ޓެޑްރޯޒް އެޑަނޮމް ގެބްރިޔޭސޫސް ވިދާޅުވީ، ޑެލްޓާ ވޭރިއަންޓަކީ ނުރައްކާތެރި ވޭރިއަންޓެއް ކަމަށާއި، މި ވޭރިއަންޓަށް މިހާރުވެސް ބަދަލު އަންނަމުން ދާ ކަމަށެވެ. އެހެން ކަމުން، މިއީ އާންމު ސިއްހީ ނިޒާމުން ބަދަލުތަކެއް ގެނެސް، ވަރަށް ގާތުން ބަލަމުން އަންނަން ޖެހޭ ކަމެއް ކަމަށްވެސް ޑރ ޓެޑްރޯޒް ވަނީ ވިދާޅުވެފައެވެ.\nޑެލްޓާ ވައިރަހުން ސަލާމަތް ވުމަށް ގިނައިން މީހުން އެއްވެ އުޅޭ ތަންތަނަށް ނުދިޔުމާއި އެންްމެ މާސްކެއްގެ ބަދަލުގައި2މާސްކް އެޅުމުގެ އިތުރުން ވެކްސިންގެ ޑޯޒްތައް ފުރިހަމަކުރުމަށް ތަޖުރިބާ ކާރުން ވަނީ ގޮވާލާފައެވެ.


ފުންނޭވާއެއް ދޫކޮށްލެވުނެވެ. ހިޔާލުތަކުގެ ދުނިޔެއިން އަހަންނަށް ނުކުންނަށް މަޖުބޫރުވީމައެވެ. ފަހަތުން އަހަރެންގެ އިސްތަށިގަނޑަށް މައްޗަށް ހިއްލުނުހެން ހީވުމުންނެވެ. އިސްތަށިގަނޑަށް އާދަޔާ ޚިލާފު ވައިރޯޅިއެއް އެޅުމުންނެވެ. ސިހިފައި އަހަންނަށް އެނބުރިލެވުނެވެ. ސަރައްކާލީގެ އެއްކޮޅުން ފެންނަމުން ދިޔަ ތިރީސް ނުވަވަނަ ނަންބަރުގެ އެޕާޓުމަންޓްގެ ދޮރުފަތް އަހަންނަށް ފެންނަމުން ދިޔައީ ކޮންމެ ވެސް ވަރެއްގެ ފުސްކަމަކާއެކުގައެވެ. ހީވަނީ ދެފުށް ފެންނަ އެއްޗެއް އަހަންނާ ދިމާއަށް ބަލަން ހުރި ހެންނެވެ. ހިތުގައި ފުނިޖެހެމުން ދިޔަ ބިރުވެރިކަން ކެނޑިގެން ދިޔައެވެ. ބޭނުންވީ ޔަގީންކޮށްލާށެވެ. އެއީ ހަގީގަތެއްތޯ ބަލައިލާށެވެ.\nއަހަރެންގެ ލޮލަށް ފެންނަމުން ދިޔައީ ކިހައިވަރެއްގެ ތެދެއްކަން ކަށަވަރުކޮށްލާށެވެ. ދެ ފަހަރަކު އެސްފިޔަ ޖަހައިލެވުނެވެ. ކުރިމަތިން ފެންނަމުން ދިޔައީ މީހެކެވެ. ނަމަވެސް އެމީހާގެ މޫނެއް ކަނދުރާއެއް ސާފެއް ނުވެއެވެ. މުޅި މީހާ ހީވަނީ ޖެލީ ގަނޑެއް ހެންނެވެ. މީހަކު ހުރިކަން ހަމަ ލޮލަށް ފެންނަނީ ކިރިޔަ ކިރިޔާއެވެ. ބައެއް ފަހަރު އެ މީހާގެ ހަށިގަނޑާ މަންޒަރާ އެކުވެއެވެ. ބައެއް ފަހަރު ވަރަށް ފާޅުކަން ބޮޑު ގޮތެއްގައި ފާހަގަވެއެވެ. ސަމާލުކަންދީ ބަލައިފި ނަމަ މޫނުގެ ވަނާތައް ވެސް ހާމަވެއެވެ.\nއަހަރެން ބޭނުންވީ ޔަގީންކޮށްލާށެވެ. އެހެންވެ ވަރަށް ފަރުވާތެރިކަމާއެކު ސަމާލުވެގެން، ގޮތް ނޭނގޭ އެމީހާއަށް ބަލަން މަޑުކޮށްލީމެވެ. ހަރަކާތެއް ވެސް ނުގެނެސް އެމީހާގެ މޫނަށް ނަޒަރު ހުއްޓައިލީމެވެ. އަހަރެން ބަލަން ފެށިއިރު އެމީހާގެ ބޮލެއް ފާހަގައެއް ނުކުރެވެއެވެ. ފެންނަމުން ދިޔައީ ކަރާހަމައަށެވެ. އެމީހާގެ މޫނާ ދިމާއަށް ސަމާލުކަން ދެވުނު މިންވަރު އިތުރުކޮށްލެވުނެވެ. އެއާއެކު މަޑުމަޑުން ބޮލުގެ ބައްޓަން ސާފުވަމުން ދިޔައެވެ. ފުރަތަމަ ފާހަގަވީ ބޮލުގެ ބައްޓަމުގެ ބޭރެވެ. އިރުކޮޅަކުން ނޭފަތުގެ ބައްޓަން ހާމަވިއެވެ. އެއަށްފަހު ދަތްދޮޅިއެވެ. ދެން ދެ ކޮލެވެ. އެންމެ ފަހުން ލޮލުގެ ބައްޓަމެވެ. މުޅި މީހާ ފެންނަނީ ހުދުކުލައިގެ ޖެލީ ގަނޑެއް ހެންނެވެ. އެހައިމެ އޮމާނެވެ. ވިދުން ހުރެއެވެ.\nއަހަންނަށް ހައިރާންކަން ލިބުނީ އެހައި ހިސާބުންނެވެ. އެއީ ދެވަނަ މީހެއް ނޫނެވެ. އެއީ އެ ދެލޮލެވެ. އެ ނޭފަތެވެ. އެ ކޯތާފަތެވެ. އެ ދެ ތުންފަތެވެ. އަހަންނަށް ހިތުދަސް އެ މޫނެވެ. އެއީ ޝާމިންއެވެ. ޝާމިންގެ ކޮންމެ ގުނަވަނަކީ އަހަންނަށް ހިތުދަސް ގުނަވަނެކެވެ. އޭނާގެ ކޮންމެ ހަރަކާތަކީ އަހަންނަށް ހިތުދަސް ހަރަކާތެކެވެ. މަޑުމަޑުން އަހަންނަށް ޝާމިންގެ ގޮތަށް ފެންނަމުން ދިޔަ އެ މީހާއާ ދިމާއަށް ހިނގައި ގަނެވުނެވެ.\nއެ މީހާ ވެސް އަހަންނާ ދިމާއަށް އައެވެ. އަހަންނަށް ހުއްޓިލެވުނެވެ. މަޑުމަޑުން ކަނާއަތް މައްޗަށް ހިއްލައިލެވުނެވެ. އަހަންނަށް އަތްޖައްސައިލެވޭތޯ ބެލުނީ ޝާމިންގެ މޫނުގައެވެ. އޭނާގެ ކޯތާފަތުގައެވެ. އޭނާގެ ނޭފަތުގައެވެ. ނަމަވެސް އިނގިލި އެތެރެއަށް ވަދެގެން ދިޔައީއެވެ. އެއާއެކު އެ މީހާގެ ސިފަ ބަދަލުވާން ފެށީއެވެ. ދެ ފުށް ފެންނަ އެ މީހާގެ ކުލަ ގަދަ ކަޅުކުލައަށް ބަދަލުވީއެވެ. ހީވަނީ ކަޅު ހިޔަންޏެއް ހެންނެވެ. މީހާގެ މޫނުގެ އެއްވެސް ގުނަވަނެއް ފާހަގައެއް ނުކުރެވެއެވެ.\nއަހަންނަށް ފަހަތަށް ޖެހެވުނެވެ. މޭ ނަގައި ޖެހެން ފެށުނެވެ. ނޭވާ އަވަސްވާން ފެށިއެވެ. ނޭނގޭ ތުރުތުރެއް ހަށިގަނޑުގައި ދައުރުވާން ފެށިއެވެ.\n"ކާކު؟ ތި ކާކުތަ؟" ބާރުބާރަށް އަހަންނަށް ހަޅޭއްލަވައި ގަނެވުނެވެ.\nއެއާއެކު އެ ހިޔަނި ގެއްލުނެވެ. އަހަންނަށް ވަށައިގެން ހޯދައިލެވެނެވެ. އެއްވެސް މީހެއްގެ ނިޝާނެއް ނެތެވެ. އެއްވެސް ހިލަމެއް ނުވެއެވެ. މުޅިތަނަށް ވެރިވެފައިވަނީ ހަމަހިމޭންކަމެވެ. ކުއްލިއަކަށް އަޑެއް އިވުނެވެ. އަޑުއައީ ލިފުޓާ ދިމާއިންނެވެ. ސިހިފައި އަހަންނަށް ބަލައިލެވުނެވެ. ލިފުޓުގެ ދޮރު ހުޅުވުނީއެވެ. ލިފުޓުގައި ހުރީ އެ ފަންގިފިލާގައި އުޅޭ މީހެކެވެ.\n"ކިހިނެއް ވެފަ މާ ހާސްވެފަ ތި ހުރީ؟" ހަސަންބެ އަހަރެންގެ މޫނަށް ބަލައިލަމުން ހުއްޓިލިއެވެ.\n"ކަމެއް ނުވޭ،" ނޫން ގޮތަކަށް އަހަންނަށް ޖަވާބު ދެވުނެވެ. "ލިފުޓަށް އިންތިޒާރުކުރަނީ. މައްޗަށް އަންނާތީ"\n"އަވަހަށް އަރާ. އެކަމަކު ހަތްވަނަ ފުލޯރއަށް ގޮސް ކަންނޭނގެ އަންނާނީ. ހިޔެއް ނުވޭ ލަސްވާނެ ހެންނެއް" ހަސަންބެ ލިފުޓުގެ ދޮރު ލެއްޕުނަ ނުދީ ހިފައްޓައިލިއެވެ.\n"ޝުކުރިއްޔާ" އިނގިރޭސިބަހުން އަހަންނަށް ޝުކުރު އަދާކޮށްލެވުނެވެ. އެއާއެކު ހަސަންބެއަށް ލުއި ހިނިތުންވުމެއް ދެވުނެވެ.\nލިފުޓުގެ ދޮރު ލެއްޕެންދެން ހަސަންބެ ބަލަހައްޓައިގެން ހުއްޓެވެ. އަހަންނަށް ބަލައިލެވުނީ ހަސަންބެގެ މޫނަށެވެ. ލުއި ހިނިތުންވުމަކުން ހަސަންބެގެ މޫނު ފުރައިލިއެވެ. ބަދަލުގައި އަހަރެން ވެސް ގަދަކަމުން ހިނިތުންވެލީމެވެ. ހަސަންބެއަކީ މަންމަގެ ރަހުމަތްތެރިއެކެވެ. އަވަށްޓެރިއެކެވެ. ތިރީސް އަށްވަނަ އެޕާޓުމަންޓުގައި އުޅޭ ހިތްހެޔޮ މީހެކެވެ. މަންމަގެ އެޕާޓުމަންޓަށް އައިސް އުޅުމުގެ ތެރެއިން ދެކެފަރިތަވެ އޭނާ ވާހަކަދައްކަނީއެވެ.\nލިފުޓުގެ ދޮރު ލެއްޕުމާއެކު އަހަރެން ދާން ބޭނުންވާ މަންޒިލްގެ ފިތަށް އޮބައިލީމެވެ. އަހަންނަށް ބަލައިލެވުނީ ލިފުޓުގައި ދިއްލިފައިވާ ނިޝާނަށެވެ. އޭރު ލިފުޓު ހަތްވަނަ ފަންގިފިލާއަށް މިސްރާބު ޖަހައިފިއެވެ. ފުން ނޭވާއެއް ދޫކޮށްލެވުނެވެ. އިތުރު މީހަކު ލިފުޓު ތެރޭގައި އުޅޭ ހެން ވީއެވެ. ވަށައިގެން އެނބުރިލެވުނެވެ. އެއްވެސް މީހަކު ފެންނާކަށް ނެތެވެ.\nމިރޭ އަހަންނަށް މި ދިމާވަނީ ކޮންކަންތައް ތަކެއް ހެއްޔެވެ؟ އަހަންނަށް މި ކުރެވެނީ ކޮން އިހުސާސްތަކެއް ހެއްޔެވެ؟ އަހަންނަށް މި ފެންނަނީ ކޮން މަންޒަރުތަކެއް ހެއްޔެވެ؟ އަހަންނަކީ މި ކަހަލަ ކަންކަމާ ކުރިމަތިލާން ޖެހުނު މީހެއް ހެއްޔެވެ؟ އެކަނިމާ އެކަނި އުޅުމަކީ އަހަރެންގެ އާދައެކެވެ. ޝާރީފާ އިން ފަހުން ވެސް މަދު ދުވަސްކޮޅެއް ނޫނީ އަހަރެން އުޅެނީ އެކަންޏެވެ. މި ޒާތުގެ ކަންކަމާ ދުވަހަކު ވެސް ދިމައެއް ނުވެއެވެ.\nއަހަރެންގެ ކަނދުރާ މައްޗަށް ހޫނު ނޭވާއެއް އެޅުހެން ހީވިއެވެ. ހިތުގައި އަޒުމު ކަނޑައެޅީމެވެ. ފަސްއެނބުރި ނުބެލުމަށެވެ. ކޮންމެ މީހަކު ހުއްޓަސް، ކޮންމެ ފަދަ ކަމެއް ދިމާވިޔަސް ނުބެލުމަށެވެ. އަހަންނަށް ބަލައިލެވުނީ ލިފުޓުގެ އެއް ބިތަށެވެ. ސްޓެންސްޓިލް އެ ބިތުން ފެންނަނީ އަހަރެން ސޫރައެވެ. ފުސްވެފައިވާ މަންޒަރެއްގެ ސިފާގައެވެ. އަހަރެން ލައިގެން ހުރި ނޫ ކުލައިގެ ހެދުމުގެ ކުލައިން މުޅި ބިތްވަނީ ފެވިފައެވެ. ފަރުވާތެރިކަމާ އެކު އަހަންނަށް ބަލައިލެވުނެވެ. އެ ބިތަށެވެ. އިތުރު ކަމެއް ފާހަގަވުމުންނެވެ. ދެވަނަ މީހަކު ވެސް ލިފުޓުގައި ހުރިހެން ހީވެގެންނެވެ. އަހަންރެންގެ ފަހަތުގައި ހުދުކުލައިގެ ހެދުމެއް ލައިގެން ހުރި މީހަކު ހުންނަ ކަމަށް ލިފުޓުގެ ބިތުގައި ފެވިފައިވާ މަންޒަރުން ފާހަގަވަމުން ދިޔައެވެ.\nފުން ނޭވާއެއް ދޫކޮށްލެވުނެވެ. މުޅި މީހާ ދާހިތްލަމުން ދިޔައެވެ. ނޭނގޭ ތުރުތުރެއް މުޅި ހަށިގަނޑުގެ ތެރޭގައި ދައުރުވަމުން ދިޔައެވެ. ދެ ލޯ ބޮޑުކޮށްލަމުން އަހަރެންގެ ކުރިމަތިން ފެންނަމުން ދިޔަ ލިފުޓުގެ ބިތަށް ބަލައިލީމެވެ. އަހަންނަށް ފާހަގަވަމުން ދިޔައީ ފަހަތުގައި ހުރި މީހާ މަޑުމަޑުން ކުރިއަށް ޖެހެމުން ދިޔަ ތަނެވެ.\nއެ މަންޒަރު ބަލަން އުނދަގޫވިއެވެ. މަޑުމަޑުން ދެ ލޯ މަރައިލީމެވެ. ދެ ލޮލަށް ބާރުކޮށްލީމެވެ. އެއާއެކު ހިތަށް އެކި ޒާތުގެ ވަހުމުތައް އިތުރުވާން ފެށިއެވެ.\nއަހަންނަށް ސިފަވަމުން ދިޔައީ ބިރުވެރި ސިފައެއްގައި ހުރި މީހެކެވެ. ފިލްމުތަކުގައި އުޅޭ ކަހަލަ ލޭ ބޯ މީހެކެވެ. އެމީހާ އަހަރެންގެ ފަހަތުގައި ހުރެ މަޑުމަޑުން ކުރިއަށް ޖެހެމުން ދިޔަ ކަމެވެ. އަހަންނާ ހަމައަށް އާދެވުމުން އެމީހާގެ އަނގަހުޅުވާލިއެވެ. އަނގަ ހުޅުވާލުމާއެކު އެމީހާގެ ދޫ ހަރަކާތްކޮށްލި މަންޒަރު ފެނުނެވެ. އެއީ އާދަޔާ ޚިލާފު ބޮޑު ދުލެކެވެ. ދުލުގެ ކޮޅުވަނީ ދެ ކަފި ވެފައެވެ. ހަރުފައެއްގެ ދޫ ފަދައިންނެވެ. އެ ދޫ މަޑުމަޑުން ކުރިއަށް ޖެހެމުން ދިޔައެވެ. ކުރިއަށް ޖެހެމުން ދިޔަވަރަކަށް ދޫ ބޮޑުވަމުން ދިޔައެވެ. ދިގުވަމުން ދިޔައެވެ. އެންމެފަހުން އަހަރެންގެ ކަނދުރާއާ ހަމައަށް ދޫ ފޯރިއެވެ. ކަނދުރާމަތީގައި ދޫ ޖައްސައިލަން ތައްޔާރުވިއެވެ. ކުއްލިއަކަށް ލޯ ހުޅުވާލެވުނެވެ. މަޑުމަޑުން ފަހަތް ބަލައިލެވުނެވެ.\nއެއްވެސް މީހަކު ނެތެވެ. އެއްވެސް އެއްޗެއް ވެސް ނެތެވެ. އަހަންނަށް ކުރެވުނީ ކުށް ހީ އެއްހެޔެވެ؟ ލޯ މަރައިގެން ހުރުމުން އަހަންނަށް ސިފަވި މަންޒަރެއް ހެއްޔެވެ؟ މިއީ މާ ގިނައިން އިނގިރޭސި ފިލްމުތައް ބަލާތީ ވާގޮތެއް ހެއްޔެވެ؟\nނޫނެކެވެ. އަހަންނަށް ކޮންމެ ވެސް ކަންތައްތަކެއް އެބަ ދިމާވެއެވެ. އަހަންނަށް ކޮންމެ ވެސް ކަމެއް މެދުވެރިވާން އެބަ އުޅެއެވެ. ސުންޕާ ހިޔަންޏެއް އަހަރެންގެ ފަހަތުގައި އެބަ އުޅެއެވެ. ލިފުޓުގައިވާ ނަންބަރަށް ބަލައިލީމެވެ. އެއްމެ ފަންގިފިލައަކަށް އަރަން ވެސް ހާދަވަގުތެއް އެބަ ހޭދަވެއޭ ހިތަށް އެރިއެވެ. އެހެންވެ އަތުގައި އޮތް ގަޑިއަށް ބަލައިލެވުނެވެ. ނޫނެކެވެ. ގިނަ ވަގުތެއް ނުވެއެވެ. އަހަންނަށް މާގިނަ ޚިޔާލު ކުރެވެނީއެވެ. ސިކުންތަކުން އެތައް ޚިޔާލެއް ކުރެވެނީއެވެ. ބޮޑެތި ކަންތައްތަކެއް ސިފަކުރެވެނީއެވެ.\nކުއްލިއަކަށް އަޑެއް އިވުނެވެ. ސިހިފައި އަހަންނަށް ބަލައިލެވުނެވެ. ފާޑަކަށް ހިނި ވެސް އާދެވުނެވެ. ބިރުން ހުންނަންޏާ ވާނީ ވެސް އެކަހަލަ ގޮތެއްތާއެވެ. ލިފުޓުގެ ފުރަތަމަ މަންޒިލަށް އާދެވުނީއެވެ. ލިފުޓުގެ ދޮރު ހުޅުވުނީއެވެ. ހަތްވަނަ ފަންގިފިލާއަށެވެ. ދޮރުހުޅުވުމާއެކު ފިނި ވައިރޯޅިއެއް ލިފުޓުގެ ތެރެއަށް ފެތުރިގަތެވެ. އަހަންނަށް ބަލައިލެވުނީ މީހަކު ހުރިތޯއެވެ. އެއްވެސް މީހަކު ނުފެނުނެވެ. އެހެންވެ ލިފުޓުގެ ދޮރު ލައްޕާލުމަށް ޓަކައި ފިތައިލީމެވެ. މަޑުމަޑުން ދޮރު ލެއްޕެމުން ދިޔައެވެ. ލެއްޕެމުން ދިޔަ ދޮރުގެ ހަނިހަނި ދޭތެރެއިން އަނެއްކާ ވެސް ފިނިފިނި ވައިރޯޅިއެއް ލިފުޓުގެ ތެރެއަށް ވަނެވެ. މުޅި ގައިން ހީބިހި ނަގައިގެން ދިޔައެވެ.\nވާހަކަ ރޯދަމަސް ފަތުހުﷲ އަހުމަދު


އިންޓަރހައުސް ފުޓްބޯޅަ މުބާރާތް: ޗެމްޕިއަން ޓީމް ނިރޮޅު ހައުސް — Ihavandhoo.com\nއިންޓަރހައުސް ފުޓްބޯޅަ މުބާރާތް: ޗެމްޕިއަން ޓީމް ނިރޮޅު ހައުސް\n5 އޮގަސްޓު 2018 1 ޢަބުދުﷲ ޙަމީދު\nއިހަވަންދޫ ސްކޫލުގެ ހަތަރު ހައުސްކަމަށްވާ ހިރުނދު، ބުރެވި، ނިރޮޅު އަދި ކުރެދި ހައުސްގެ ފިރިހެން ދަރިވަރުންނަށް އަމާޒުކޮށްގެން ކުރިއަށް ގެންދިޔަ އިންޓަރހައުސް 27 ވަނަ ފުޓްބޯޅަ މުބާރާތުގެ ޗެމްޕިއަންކަން ނިރޮޅު ހައުސް ހޯދައިފިއެވެ.\nއޯގަސްޓު2ން5އަށް އިހަވަންދޫ ޣާޒީ ދަނޑުގައި ކުރިއަށް ގެންދިޔަ މި މުބާރާތް ނިރޮޅު ހައުސް ކާމިޔާބުކުރީ މިއަދު ހަވީރު ކުޅެވުނު ފައިނަލް މެޗުގެ ފުރިހަމަ ވަގުތު ހަމަވިއިރު 0-0 ން ދެ ޓީމު އެއްވަރުވުމުން ޕެނަލްޓީ ޖަހައިގެން 5-6 ން ހިރުނދު ހައުސް ބަލިކޮށްގެންނެވެ.\nއިންޓަރހައުސް 27 ވަނަ ފުޓްބޯޅަ މުބާރާތުގެ އެންމެ މޮޅު ކުޅުންތެރިޔަކަށް ހޮވުނީ ނިރޮޅު ހައުސްގެ މޫސާ ވަޙީދުއެވެ. ނިރޮޅު ހައުސްގެ ކާމިޔާބީގައި މޫސަގެ ދައުރު ފާހަގަކޮށްލެވެއެވެ. މުބާރާތުގެ އެންމެ އުންމީދީ ކުޅުންތެރިޔަކަށް ހޮވުނީ ރަނަރަޕް ހިރުނދު ހައުސްގެ ގޯލްކީޕަރ އަސަދުﷲ އާލިމް އަފީފް އެވެ. އަސަދުﷲ ވަނީ މުބާރާތުގައި އުއްމީދީ ކުޅުމެއް ދައްކައިފައެވެ. މުބާރާތުގެ އެންމެ މޮޅު ގޯލް ކީޕަރަކީ ބުރެވި ހައުސްގެ ގޯލްކީޕަރ ޙުސައިން މާޒިން އެވެ. އެންމެ މޮޅު ޑިފެންޑަރަކަށް އެ ހައުސްގެ މުޙައްމަދު އާމިލް ހޮވުނުއިރު އެންމެ މޮޅު މިޑްފީލްޑަރަކަށް ހޮވުނީ ކުރެދި ހައުސްގެ އަޙްމަދު އަހުޝަމް އެވެ. މުބާރާތުގެ އެންމެ ގިނަ ގޯލް ޖެހި ކުޅުންތެރިޔާގެ މަޤާމުވެސް ހޯދީ އަޙުޝަމް އެވެ. މުޅި މުބާރާތުގެ އެންމެ އަޙްލާޤު ރަނގަޅު ކުޅުންތެރިޔަކަށް، ފައިނަލް މެޗުގެ މޮޅު ކުޅުންތެރިޔާގެ މަޤާމު ހޯދި ހިރުނދު ހައުސްގެ އަޙްމަދު ނާއިލް ހޮވުނުއިރު އެންމެ މޮޅު ފޯވާޑް ކުޅުންތެރިޔަކީ އެ ހައުސްގެ އިބްރާހީމް ޒަޔާން އެވެ. މުބާރާތުގެ އެންމެ މޮޅު ކޯޗަކީ ޗެމްޕިއަން ނިރޮޅު ހައުސްގެ ކޯޗް ޙުސައިން ފަޔާޒް އެވެ.\nއިންޓަރހައުސް 27 ވަނަ ފުޓްބޯޅަ މުބާރާތުގެ ފެއަރ ޕްލޭ ޓީމް އަދި ތިންވަނަ ޓީމަކީ ބުރެވި ހައުސް އެވެ.\nމަރުހަބާ ނިރޮޅު ހައުސް․ ޝޫކުރިއްޔާ ހިރުނދު ހައުސް․\n–6އޮގަސްޓު 201800


Dhivehin dhehki misaalun investorun ge ithubaaru aavehje: janah\nދިވެހިންގެ މިސާލުން އިންވެސްޓަރުންގެ އިތުބާރު އާވެއްޖެ: ޖަނާހު\nމަސީގެ ރައީސް މުހައްމަދު އަލީ ޖަނާހު.--ފޮޓޯ: މަސީ\nއިއްޔެ ނިމިގެން ދިޔަ ރިޔާސީ އިންތިހާބު ރާއްޖޭގައި ދިޔަގޮތް އަމާންކަމުން އިންވެސްޓަރުންގެ އިތުބާރު އާވެގެން ހިނގައްޖެ ކަމަށް، މަޝްހޫރު ވިޔަފާރިވެރިއާ މުހައްމަދު އަލީ ޖަނާހު ވިދާޅުވެއްޖެ އެވެ.\nރާއްޖޭގެ އިމާރާތް ކުރުމުގެ ދާއިރާ ތަމްސީލް ކުރާ މަސީގެ އެއް ބާނީ ކަމަށްވާ ޖަނާހު ވިދާޅުވީ ރިޔާސީ އިންތިހާބުން ފެނިގެން ދިޔައީ ދިވެހިން ޑިމޮކްރަސީ އަށް ތަސައްރަފު ފުދިފައިވާ ވަރު ކަމަށެވެ.\n"އިންތިހާބެއްގެ ދުވަސްވަރު އިންވެސްޓަރުންގެ ކަންބޮޑުވުން ހުންނާނެ. އެކަމުގެ ކަން ބޮޑުވުން އިންވެސްޓަރުން ކުރިން ކުރި. އެކަމަކު އިންތިހާބު ދިޔަ ގޮތް އަމާން ކަމުން މިކަން ބަދަލު ވެގެން ދިޔައީ. އެކަން ބޭރުގެ އިންވެސްޓަރުން ވެސް ފާހަގަ ކުރޭ،" ޖަނާހު ވިދާޅުވި އެވެ.\nގުޅިފައިވާ ކޯލިޝަނެއްގެ ކެންޑިޑޭޓެއްގެ ގޮތުގައި ނުކުމެ، އިބޫ އިންތިހާބު ކާމިޔާބު ކުރެއްވީ މިހާރު ރާއްޖޭގެ ރައީސް އަބްދުﷲ ޔާމީންއާ ވާދަ ކުރައްވާ އެވެ. އިލެކްޝަން ކޮމިޝަން (އީސީ) ގެ ނަތީޖާތަކުން ދައްކާ ގޮތުން ޕީޕީއެމްގެ ކެންޑިޑޭޓް ރައީސް އަބްދުﷲ ޔާމީން އަށް ލިބިވަޑައިގަތީ 96،132 ވޯޓެވެ. އަދި އިބޫ އަށް ލިބިވަޑައިގަތީ 134،616 ވޯޓެވެ. އީސީ އިން ބުނީ ޖުމުލަ 230،748 ސައްހަ ވޯޓް ލިބުނު އިރު 3129 މީހުން ބާތިލު ވޯޓުލީ ކަމަށެވެ. އަދި ވޯޓުލުމުގެ ހައްގު ލިބިފައިވާ މީހުންގެ 89.22 ޕަސަންޓު މީހުން ވަނީ މި އިންތިހާބުގައި ވޯޓްލައިފަ އެވެ.\nޖަނާހު ވިދާޅުވީ ރާއްޖޭގައި ވިޔަފާރިކުރާ ސިންގަޕޫރާއި އެހެން ގައުމުތަކުގެ އިންވެސްޓަރުން ދިވެހިންނަށް ތައުރީފު ކުރަމުންދާ ކަމަށެވެ. އަދި މިކަމުގެ ސަބަބުން ރާއްޖޭގައި އިންވެސްޓްކުރާ، އިންވެސްޓަރުންގެ އަދަދު އިތުރުވެގެންދާނެ ކަމަށެވެ.\n"އިންތިހާބަށްފަހު ރައީސް ޔާމީން ކަންތައް ހިންގެވި ގޮތުންވެސް ވަރަށް ތައުރީފު ކުރޭ. މީގެން އެނގެނީ ދިވެހިންގެ ފުދުންތެރިކަން އައި ގޮތަށް ތަސައްރަފު ވެސް ފުދިފައިވާކަން. މި މުނާސަބަތުގައި އިބްރާހިމް މުހައްމަދު ސާލިހު އާއި ފައިސަލް ނަސީމް އަދި ރައީސް ޔާމީނަށް ވެސް ޝުކުރު އަދާ ކުރަން."\nމުހައްމަދު އަލީ ޖަނާހް އިގްތިސޯދު\nމަޓީގެ އަހަރީ އާއްމު ޖަލްސާ ބާއްވައިފި\nލެ މެރީޑިއަންގެ ރިސޯޓެއް ހުޅުވައިފި


Voters list ah 1256 shakuvaa'eh husha'elhunu: Elections\nވޯޓާސް ލިސްޓަށް 1256 ޝަކުވާއެއް ހުށަހެޅުނު: އިލެކްޝަންސް\nއެންމެ ގިނައިން ހުށަހެޅިފައިވަނީ އެޑްރެސް ބަދަލުވުމުގެ ޝަކުވާތައް\nކ. މާލެ 11 ފެބުރުއަރީ 2019 | ހޯމަ 12:48 1,339\nވޯޓާސް ލިސްޓެއް ޗެކްކުރަނީ - ރާއްޖެ އެމްވީ\nކުރިއަށް އޮތް ރައްޔިތުންގެ މަޖިލީހުގެ އިންތިހާބާގެ ވޯޓާސް ލިސްޓަށް ޝަކުވާ ހުށަހެޅުމަށް ހުޅުވާލި މުއްދަތުގައި 1256 އަށް ހުށަހެޅިފައިވާ ކަމަށް އިލެކްޝަންސް ކޮމިޝަނުން ބުނެފި އެވެ.\nރާއްޖެ.އެމްވީއަށް މައުލުމާތު ދެއްވަމުން އިލެކްޝަންސް ކޮމިޝަންގެ މެމްބަރު އަހުމަދު އަކްރަމް ވިދާޅުވީ ޝަކުވާ ހުށަހެޅުމުގެ ވަގުތު ހަމަވިއިރު 1256 ޝަކުވާއެއް ހުށަހެޅުނު ކަމަށާއި، އެންމެ ގިނައިން ހުށަހެޅިފައިވަނީ އެޑްރެސް ބަދަލުވުމުގެ ޝަކުވާތައް ކަމަށެވެ. އަދި ދާއިރާ ބަދަލުވުމުގެ ޝަކުވާތައް ވެސް ހުށަހެޅިފައިވާ ކަމަށް އޭނާ ވިދާޅުވި އެވެ.\nއަކްރަމް ވިދާޅުވީ ހުށަހެޅިފައިވާ ޝަކުވާތައް ބެލުމަށް ފަހު މި މަހުގެ 15 ވަނަ ދުވަހު ލިސްޓް އާންމުކުރާނެ ކަމަށެވެ. އަދި އެޔަށް ފަހު ޝަކުވާ ހުށަހެހެޅުމަށް 10 ދުވަސްދޭނެ ކަމަށާއި، އެ މުއްދަތުގެ ތެރޭގައި ޝަކުވާ ހުށަހެޅެނީ، އިލެކްޝަންސް ކޮމިޝަނަށް ޝަކުވާ ހުށަހެޅި 1256 މީހުންނަށް އެކަނި ކަމަށެވެ.\nއަންނަ އޭޕްރީލް މަހުގެ6ވަނަ ދުވަހު ބޭއްވުމަށް ހަމަޖެހިފައިވާ މަޖިލީހުގެ އިންތިޚާބުގައި ވޯޓު ލުމުގެ ހައްގު 264،589 މީހުންނަށް ލިބިފައިވެއެވެ. އަދި މަޖިލީސް އިންތިހާބަށް ކުރިަމތިލުމުގެ ފުރުސަތު އިލެކްޝަންސް ކޮމިޝަނުން އާންމުކޮށް ހުޅުވާލާފައިވާއިރު، މިމަހުގެ 21 ގެ ނިޔަލަށް ކުރިމަތިލުމަށް އެދި ހުށަހެޅޭނެކަމަށް އިލެކްޝަންސް ކޮމިޝަނުން ބުންޏެވެ.\nއެމްޑީޕީގެ ފަރާތުން އިންތިހާބުގައި ވާދަކުރާ 86 ކެނޑިޑޭޓުންގެ ފޯމް އިލެކްޝަންސްއަށް ހުށަހަޅާފައިވާއިރު 76 ކެނޑިޑޭޓެއްގެ ފޯމް އިލެކްޝަނުން ވަނީ ބަލައިގެންފަ އެވެ. އެމްޑީޕީން ހުށަހެޅި ފޯމްތަކުގެ ތެރެއިން 10 ފޯމެއް އަނބުރާ ފޮނުވާލާފައިވެއެވެ.


Haalathu Goasve Indiage 11 State Eh Furabandhukoffi - Vaguthu\nހާލަތު ގޯސްވެ އިންޑިއާގެެ 11 ސްޓޭޓެއް ފުރަބަންދުގައި\nކޮވިޑް-19 ރެކޯޑް މިންވަަރަކަށް ފެތުރެން ފެެށުުމާއެކު މިހާތަަނަށް އިންޑިއާގެ 11 ސްޓޭޓެއް ފުރަބަންދުކޮށްފިއެވެ.\nއިންޑިއާގައި ފަހަކަށް އައިސް ދުވާލެއްގެ މައްޗަށް ކޮވިޑް ޖެހޭ މީހުންގެ އަދަދު ވަނީ ހަތަރު ލައްކަ އަށް ވުރެ މައްޗަށް އަރައިފައެވެ. އަދި މި ބަލީގައި މަރުވާ މީހުންގެ އަދަދުތައް ވެސް އާދަޔާ ހިލާފަށް ވަނީ އިތުރުވެފައެވެ.\nއެ ގައުމުގައި ކޮވިޑް ފެތުރުން އިންތިހާއަަށް އިތުރުވާން ފެށުމުން ސަލާމަތީ ފިޔަވަޅެއްގެ ގޮތުން 11 ސްޓޭޓެއް ވަަނީ ފުރަބަންދު ކޮށްފައެވެ. އިންޑިއާގައި ޖުމްލަ 28 ސްޓޭޓެއް އޮވެއެވެ. ފުރަބަންދުކުރި ސްޓޭޓްތަކުގެ ތެރޭގައި ގިނަ އަދަދަކަށް ދިވެހިން ދިރިއުޅެމުން އަންނަަ ސްޓޭޓްތައް ވެސް ހިމެެނެއެވެ.\nފުރަބަންދުކޮށްފައިވާ ސްޓޭޓްތަކުގެ ތެރޭގައި ހިމެނެނީ:\nނިއުދިއްލީ: އެ ސްޓޭޓް ފުރަބަންދުކޮށްފައި ވަނީ އޭޕްރީލް 19 ވަނަ ދުވަހުން ފެށިގެންނެވެ. މިއަދުގެ ނިޔަލަށެވެ. ނަމަވެެސް ހާލަތަށް ބެލުމަށް ފަހު ފުރަބަންދުގެ މުއްދަތު އިތުރުކުރާނެެ ކަމަށް މިނިސްޓަރު އަރްވިންދު ކެޖްރިވާލް ވަނީ ހާމަކޮށްފައެވެ.\nމަހަރަސްޓްރާ: މަހަރަސްޓްރާ ފުރަބަންދުކޮށްފައި ވަނީ އޭޕްރީލް 28 ވަނަ ދުވަހުން ފެެށިގެން މިމަހުުގެ 15 ވަނަ ދުވަހުގެ ނިޔަލަށެެވެ.\nވެސްޓް ބެންގާލް: އެ ސްޓޭޓުގައިވެެސް ވަނީ ކޮވިޑް ފެތުރެން ފެށުމާއި އެކު ގިނަ ރައްކާތެރިކަމުގެެ ފިޔަވަޅުތަކެއް އަޅާފައެވެ.\nއުއްތުރަ ޕްރަދޭޝް: އެ ސްޓޭޓް ވަނީ މިއަދުގެ ނިޔަލަށް ފުރަބަންދުކޮށްފައެވެ.\nހެރިޔާނާ: އެ ސްޓޭޓް ވަނީ7ދުުވަހުގެ މުއްދަތަށް ފުރަބަންދުކޮށްފައެވެ. ފުރަބަންދުގެ މުއްދަތު ހަމަވާނީ މިއަދެވެ.\nބިހާރް: ބިހާރު ފުރަބަންދުކޮށްފައި ވަނީ މިމަހުގެ 15 ވަނަ ދުވަހުގެ ނިޔަލަށެވެ. ބިހާރުގެ ޗީފް މިނިސްޓަރ ނިތީޝް ކުމާރު ވަނީ އެ ސްޓޭޓް ރޭގަނޑު 21:00 އިން ފަތިހު 5:00 އަަށް ފުރަބަންދުކުރުމަށް ނިންމާފައެވެ.\nއޮޑިޝާ: އެ ސްޓޭޓު 14 ދުވަހަށް ފުރަބަންދުކުރުމަށް ސަރުކަރުން ވަނީ ނިންމަފައެވެ. އޮޑިޝާގެ ފުރަބަންދުގެ މުއްދަތު ހަމަވާނީ މިމަހުގެ 19 ވަނަަ ދުވަހުއެވެ.\nޖަރްހަންދު: މިމަހުގެ 13 ވަނަ ދުވަހުގެ ނިޔަލަށް އެ ސްޓޭޓް ވަނީ ފުރަބަަންދުކޮށްފައެވެ.\nމަދިޔާ ޕްރަދޭޝް: އެ ސްޓޭޓުގައި ވަނީ މިމަހުގެ 15 ވަނަ ދުވަހާ ހަމައަށް ކާފިއު އިއުލާންކޮށްފައެވެ. މިހާރު އަންނަނީ އެ ސްޓޭޓުގައި އިތުރު ދެެ ދުވަސް ކާފިއު އިއުލާންކުރުމަށް މަޝްވަރާކުރަމުންނެވެ.\nހިމަޗަލް ޕްރަދޭޝް: އެ ސްޓޭޓު ފުރަބަންދުކޮށްފައި ވަނީ މި މަހުގެ 17 ވަނަ ދުވަހުގެ ނިޔަލަށެވެ. އެ ސްޓޭޓުގައި ފުރަބަންދުގެ އިތުރުން އިރުއޮއްސި6އިން 10:00 އަށް އަންނަނީ ކާފިއު އިއުލާންކުރަމުންނެވެ.\nއަންދްރަ ޕްރަދޭޝް: އަންދްރަ ޕްރަދޭޝް ވަނީ މިމަހުގެ 18 ވަނަ ދުވަހުގެ ނިޔަލަށް ފުރަބަންދުކޮށްފައެވެ. އެ ސްޓޭޓުގައިވެސް އަންނަނީ މެންްދުރު 12 އިންް އިރު އޮއްސި6އަށް ކާފިއު އިއުލާންކުރަމުންނެވެ.


Ajay Ge Haradhuga Industryga Masaiykaiy Kuraa Meehunnah Vaccine Dhenee - Vaguthu\nބޮލީވުޑް ތަރި އަޖޭ ދޭވްގަން\nބޮލީވުޑް އެކްޓަރު އަޖޭ ދެވްގަން އޭނާގެ އެންވައި ފައުންޑޭޝަން މެދުވެރިކޮށް ބޮލީވުޑް އިންޑަސްޓްރީ އާއި މުނިފޫހިފިލުވުމުގެ ދާއިރާގައި މަސައްކަތް ކުރާ ފަރާތްތަކަށް ވެކްސިން ފޯރުކޮށްދިނުމަށް ހާއްސަ ކޭމްޕެއް އިންޑިއާގެ މުމްބާއީގައި ފަށައިފިއެެވެ.\nހުކުރު ދުވަހު މުމްބާއީގައި ވެކްސިން ކޭމްޕް ފައްޓާފައިވާކަން ކަށަވަރުކޮށް ދިނީ ބޮލީވުޑްގެ ހަބަރުތައް ގެނެސްދޭ ތަރަން އާދާޝް ކުރި ޓުވީޓަކުންނެވެ.\nކޮވިޑްގެ މި ބަލިމަޑުކަމަށް އެހީވުމުގެ ގޮތުން އަޖޭ ވަނީ އެހީތެރިކަން ފޯރުކޮށްދީފައެވެ.\nއެގޮތުން، މިދިޔަ އޭޕްރީލް މަހު އަޖޭ ވަނީ ބްރިހާމް މުމްބާއީ މުނިސިޕަލް ކޯޕަރޭޝަނާއި، ހިންދުޖާ ހޮސްޕިޓަލް ގުޅިގެން އެ ހޮސްޕިޓަލް އައިސީޔޫއަކަށް ބަދަލުކޮށްދީ އިމަޖެންސީގައި ބޭނުންކުރާނެ ސިއްހީ އާލާތްތައް ފޯރުކޮށްދީފައެވެ.\nބޮލީވުޑްގެ ގިނަ ފަންނާނުންތަކެއް ކޮވިޑުން ދިފާއުވުމަށް ކުރާ މަސައްކަަތުގައި އެހީވަމުން ދާއިރު، ޕްރޮޑިއުސަރު ރާޖް ކުމާރު ހިރާނީ، ކަރަން ޖޯހަރު އަދި ޕްރޮޑިއުސަރު މަހާވީރު ޖެއިން ވެސް ވަނީ މުނިފޫހިފިލުވުމުގެ ދާއިރާގެ މީހުންނަށް ހިލޭ ވެކްސިން ފޯރުކޮށްދީފައެވެ.\nމުނިފޫހިފިލުވުމުގެ ދާއިރާގައި މަސައްކަތް ކުރަމުންދާ މީހުންނަށް އެންމެ ފުރަތަމަ ވެކްސިން ފޯރު ކޮށްދޭން ފެށީ ޔާޝްރާޖް ފިލްމްސުންނެވެ. ޔާޝްރާޖް ފިލްމްސްގެ އަމާޒަކަށް ވެފައިވަނީ 4،000 މީހުންނަށް ފުރަތަމަ ބުރުގައި ވެކްސިން ދިނުމަށެވެ.\nކޮވިޑްގެ ހާލަތު ގޯސްވެ، އިންޑިއާގެ ސިއްހީ ނިޒާމު ފެއިލްވެފައި ވަނިކޮށް ބޮލީވުޑްގެ ފިލްމީ ތަރިންނާއި ޕްރޮޑިއުސަރުން ވަނީ އެކި ގޮތްގޮތުން އެހީތެރިކަން ފޯރުކޮށްދީފައެވެ. އިންޑިއަން މޯޝަން ޕިކްޗަރ ޕްރޮޑިއުސަސް އެސޯސިއޭޝަން (އައިއެމްޕީޕީއޭ)އިން ވެސް ވަނީ އެސޯސިއޭޝަންގެ މުވައްޒަފުންނަށް ހިލޭ ވެކްސިން ފޯރުކޮށްދޭނެކަމަށް ބުނެފައެވެ.


vnews - Theluli kukulhaai kan'du mahaa dhuruvey! dhiraasaathah bunaneeeee sihhathah nurahkaatheri ehcheh kamah\nތެލުލި ކުކުޅާއި ކަނޑުމަހާ ދުރުވޭ! ދިރާސާތައް ބުނަނީ އެއީ ސިއްހަތަށް ނުރައްކާތެރި އެއްޗެއް ކަމަށް\nތެލުލި ކުކުޅު މަހަކީ ގިނަ ބަޔެއްގެ މެދުގައި މަޤްބޫލް ކާނާއެއް\nކޭއެފްސީއަކީ ގިނަ ބައެއްގެ މެދުގައި މަގުބޫލް ފާސްޓް ފުޑް ރެސްޓޯރެންޓެކެވެ. އެތަނުން ލިބެންހުންނަ ކާނާގެ ތެރެއިންވެސް "ފްރައިޑް ޗިކަން" ނުވަަތަ ތެލުލި ކުކުޅު މަހަކީ ގިނަ ބަޔަކު އެއަށް ދެވިހިފާފައިވާ އެއްޗެކެވެ. ނަމަވެސް، ތެލުލި ކުކުޅަކީ ސިއްހަތާއި ކިހާ ރަހުމަތްތެރި އެއްޗެއްތޯއެވެ؟ ދާދި ފަހުން ހަދާފައިވާ ދިރާސާއަކުން މިވަނީ މިފަދަ ކާނާއަކީ ސިއްހަތަށް ވަރަށް ނުރައްކާތެރި އެއްޗެއްކަން ހާމަވެފައެވެ. "ޑީޕް ފްރައި" ކޮށްފައިވާ އެއްގަމު މަހާއި ކަނޑުމަސް ވެސް މެވެއެވެ.\nޔުނިވަރސިޓީ އޮފް އަޔޯވާއިން ހަދާފައިވާ ދިރާސާއަކުން ހާމަވާ ގޮތުގައި ދުވާލެއްގެ މައްޗަށް 1 ފަހަރު، ނުވަތަ އެއަށްވުރެ ގިނަ ފަހަރު ކެއުމުގައި ތެލުލި މަސް ބޭނުންކުރުމަކީ، ނުރައްކާތެރި ބަލިތައް ޖެހުމުގެ ނިސްބަތް 8 އިންސައްތައަށް އިތުރުކޮށްދޭ ކަމެކެވެ. މީގެ ތެރެއިންވެސް އެންމެ ނުރައްކާ ބޮޑީ ތެލުލި ކުކުޅު މަހާއި ކަނޑުމަހުގައި ކަމަށް މި ދިރާސާއިން ދައްކައެވެ. އިނގިރޭސި ވިލާތަށް ބަލާލާއިރު ތެލުލި ކުކުޅު މަހާއި ކަނޑު މަހަކީ އެ ގައުމުގައި އެންމެ ގިނަ އަދަދަކަށް ޓޭކްއަވޭ އޯޑަރު ހަދާ ދެ ކާނާއެވެ. ދުވާލަކު 1 ފަހަރު މި ބާވަތުގެ ތެލުލި މަސް ބޭނުންކުރާ މީހުންނަށް ނުރައްކާތެރި ހިތުގެ ބަލިތައް ކުރިމަތިވާ ނިސްބަތް 12 އިންސައްތައަށް މައްޗަށްދާ ކަމަށް މި ދިރާސާއިން ހާމަވެއެވެ.\nމި ދިރާސާ ކޮށްފައިވަނީ އުމުރުން 50 އަހަރާއި 79 އަހަރާއި ދެމެދުގެ 106،966 އަންހެނުންގެ މެދުގައެވެ. މި ދިރާސާ ކޮށްފައިވަނީ 1993 އާއި 1998 ވަނަ އަހަރާއި ދެމެދުއެވެ. ދިރާސާގެ 18 އަހަރު ފަހުން އިތުރަށް ދިރާސާ ކުރުމަށް މި ދިރާސާގެ ބައިވެރީން ހޯދިއިރު، މީގެ ތެރެއިން 31،558 މީހަކު މިހާރު ވަނީ ދުނިޔެެ ދޫކޮށްފައެވެ. މީގެ ތެރެއިން 9329 މީހަކު ދުނިޔެ ދޫކޮށްފައިވަނީ ހިތުގެ ބަލިިތަކުގައެވެ. 8358 މީހުން މަރުވެފައިވަނީ ކެންސަރު ބަލީގެ ޝިކާރައަކަށް ވެގެންނެވެ. އަދި، 13،880 މީހުން މަރުވީ އެހެނިހެން ސަބަބުތަކާ ގުޅިގެންނެވެ.\nދިރާސާ ހެދި ސައިންޓިސްޓުން ބުނާ ގޮތުގައި، ތެލުލި ކުކުޅާއި ކަނޑުމަސް، އަދި ކަނޑުމަހުގެ އެހެނިގެން ބާވަތްތައް ބޭނުންކުރާ މީހުންނަށް ހިތުގެ މައްސަލަތައް ކުރިމަތިވުމުގެ ނިސްބަތް ވަރަށް ބޮޑުތަން އިތުރުވެގެންދެއެވެ. ނަމަވެސް ތެލުލި މަސް ކެއުމާއި ކެންސަރާ އެއްވެސް ގުޅުމެއްވާކަން މި ދިރާސާއިން ހާމަވެފައެއް ނުވެއެވެ. އަދި ކެއުމުގައި މިފަދަ ތަކެތި ބޭނުންކުރުން މަދުކުރުމަކީ ދުޅަހެޔޮ ސިއްހަތެއްގައި ހުރުމަށް އެޅޭ މުހިއްމު ފިޔަވަޅެއް ކަމަށް އެ މީހުން ބުނެއެވެ. އާންމު ގޮތެއްގައި، ކެއުމުގައި މިފަދަ ކާނާ ބޭނުންކުރަނީ ޒުވާން، އަދި ކުޑަ އާމްދަނީއެއް ލިބޭ މީހުންކަން އެމީހުން ފާހަގަކުރެއެވެ.\nބްރިޓިޝް ހާޓް ފައުންޑޭޝަންގެ ސީނިއަރ ޑައެޓިޝަން ކަމަށްވާ ޓްރޭސީ ޕާކަރ ވިދާޅުވީ ދުޅަހެޔޮ ސިއްހަތެއްގައި ހުރުމަށް ކެއުމަށް ކުދިކުދި ބަދަލުތައް ގެނައުމަކީވެސް ތަފާތުތަކެއް ފެނިގެންދާނެ ކަމެއް ކަމަށެވެ. ތެލުލި ބާވަތްތައް ގިނައިން ބޭނުންކުރުމަކީ ކޮލެސްޓްރޯލް މަތިވެ، ބްލަޑް ޕްރެޝަަރ މަތިވެ، ހަކުރުބަލި ޖެހުމަށް މަގުފަހިވާ ކަމެކެވެ. މިކަމަށް އޮތް އެއް ހައްލަކީ، ތެލުލި ކާނާއިން ދުރުހެލިވެ، ކެއުމުގައި ކުކުޅާއި ކަނޑުމަސް ހިމަނާނަމަ، އެ ތަކެތި ފިހެގެން ބޭނުންކުރަން މަސައްކަތް ކުރުމެވެ.


R.Atollhuge Baeh Rahrashah Varah Bodah Udha Aranee | ungoofaaru.com\nބަނޑޭރިގަނޑު/ޚަބަރު/ރ.އަތޮޅުގެ ބައެއް ރަށްރަށަށް ވަރަށް ބޮޑަށް އުދަ އަރަނީ\nރ.ކިނޮޅަހަށް އުދަ އަރާދައި - ފޮޓޯ: ކިނޮޅަސް.ކޮމް\nރ.އަތޮޅުގެ ބައެއް ރަށްރަށަށް އާދަޔާ ޚިލާފަށް ބޮޑަށް މިރޭ އުދަ އަރައިފިއެވެ. އުނގޫފާރު.ކޮމް އަށް މަޢުލޫމާތު ލިބިފައިވާ ގޮތުގައި ރ.ކިނޮޅަސް، އިނގުރައިދޫ އަދި ފައިނަށް މިރޭ ދަނީ ވަރަށް ބޮޑަށް އުދަ އަރަމުންނެވެ.\nއުނގޫފާރު.ކޮމް އަށް ލިބިފައިވާ ފޮޓޯ ތަކުން ފެންނަ ގޮތުގައި ކިނޮޅަހުގައި އުދަ އަރާފައި ވަނީ އެ ރަށު ބަނދަރު ސަރަހަށްދަށެވެ. އުދަ އެރުމުގެ ސަބަބުން ބަނދަރާ ދިމާއިން ވަރަށް ބޮޑަށް ލޮނުގަނޑު އަރާ ވަނީ ކޯރުހެދިފައެވެ. ކިނޮޅަހުން މައުލޫމާތު ދިން މީހަކު ބުނި ގޮތުގައި ސުނާމީގެ ފަހުން އެރަށަށް މިހާ ބޮޑަށް އުދަ އެރި މީ ފުރަތަމަ ފަހަރެވެ.\n(އިތުރު ތަފުޞީލް އަންނަނީ)


ރެކޯޑު އަދަދަކަށް ކޮވިޑް އަށް ދިވެހިން ފައްސިވެއްޖެ - DhiDaily\nރެކޯޑު އަދަދަކަށް ކޮވިޑް އަށް ދިވެހިން ފައްސިވެއްޖެ\nކޮވިޑް 19 އަށް ރިކޯޑު އަދަދަކަށް ދިވެހިން އިއްޔެ ފައްސި ވެއްޖެއެވެ.\nރާއްޖެއިން ކޮވިޑް 19 ފެނުމުން ފުރަބަންދުގައި އޮތުމަށް ފަހު ފުރަބަންދު ވަނީ މިދިޔަ މަހު އުވާލައިފައެވެ. މިއާއެކު ފެނިގެން ދިޔައީ އެޗްޕީއޭގެ އުސޫލުތަކާއި މުޅިން ހިލާފަށް އުޅެމުންދާ މަންޒަރުތަކެވެ. މިކަމުގެ ނަތީޖާއެއްގެ ގޮތުން ކޮވިޑްއަށް ފައްސިވާ މީހުންގެ އަދަދު ދަނީ އިތުރު ވަމުންނެވެ.\nއެގޮތުން މިމަހުގެ އެކަކުން ފެށިގެން އިއްޔެ އާއި ހަމައަށް ފައްސިވި ދިވެހިންގެ އަދަދު މިވަނީ 112 އަށްއަރާފައެވެ. އިއްޔެ އެކަނިވެސް މިވަނީ 33 ދިވެހިން މިބައްޔަށް ފައްސިވެފައެވެ. މިއީ ރާއްޖެއިން މިބަލި ފެނުން ފަހުން އެހާ ގިނަ ދިވެހިން ފައްސިވި ފުރަތަމަ ފަހަރެވެ.\nމީގެ އިތުރުން އެއްވެސް ކްލަސްޓާތަކާ ގުޅުމެއް ނެތް މީހުން ދަނީ އިތުރު ވަމުންނެވެ. އަދި ފައްސިވާ މީހާއާ ކޮންޓެކްޓް ވިމީހުންގެ އަދަދުވެސް ދަނީ އިތުރު ވަމުންނެވެ.\nއެޗުޕީއޭގެ އެޕިޑެމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވީއެހެން ކޭސްއަކާ ގުޅުން ނެތި ފައްސިވާ މީހުންގެ ތެރޭގައި ދިވެހީން އިތުރުވަމުންދާ ކަމަށެވެ. އަދި ކޮންޓެކްވާ މީހުނެގެ އަދަދު ދުވަހެއް ދުވަހަކުން އިތުރުވަމުންދާ ކަމަށެވެ. ”އެއް ކްލަސްޓާ އަށް ބަލާލައިފި ކަމަށް ވާ ނަމަވެސް އެބަ ފެނޭ އެކެއްގެ 33 ކޮންޓެކްސްޓްސް ހުއްޓާ. އަނެއް މީހެއްގެ 23. އަދި އަނެއް މީހެއްގެ އެބަހުރި 74 ކޮންޓެކްސްޓްސް. މިކަހަލަ މަންޒަރުތަކެއް މި ފެނިގެން މިދަނީ. މާނައަކީ ކޮންޓެކްސްޓްސް އެބަ އިތުރުވޭ،“ އަފްޒަލް ވިދާޅުވި އެވެ.\nލޮކްޑައުން އަކަށް ނުދާނެގޮތައް އަމަލުތައް ބަހައްޓައި ޒަރޫރީ ބޭނުމަކަށް ނޫނީ ބޭރަށް ނުދިޔުމަށް ވެސް އަފްޒަލް ވަނީ އިރުޝާދު ދެއްވާފައިއެވެ.\nމިއާއެކު އެޗްޕީއޭ އިންވަނީ އިތުރު ސަމާލުކަމެއްދީ ބޭރުގައި އުޅޭ އިރުގައި މިއީނިއު ނޯމަލް ކަން ހަނދާން ބަހައްޓަން އިލްތިމާސް ކޮށްފަ އެވެ.\nރާއްޖެއިން މިހާތަނަށް ވަނީ 2553 މީހުން ފައްސި ވެފައެވެ. އަދި 2227 މީހުން ރަނގަޅުވެފައި ވާއިރު މިހާރު ފަރުވާ ހޯދަމުންދަނީ 306 މީހުން ނަށެވެ. މިބަލި ޖެހިގެން 13 މީހަކު ވަނީ ރާއްޖެއިން މަރުވެފައެވެ.


Ganoonee column: Tharika behumuge kurin vaarisunn saabithukuran jeheynee keehve ?\nކުޅުދުއްފުށި މެޖިސްޓްރޭޓް ކޯޓް\nގާނޫނީ ކޮލަމް: ތަރިކަ ބެހުމުގެ ކުރިން ވާރިޘުން ސާބިތުކުރަންޖެހެނީ ކީއްވެ؟\nމީހަކު ނިޔާވެއްޖެނަމަ އެމީހެއްގެ މުދަލާއިމެދު އެންމެ ފުރަތަމަ ކުރަންޖެހޭކަމަކަށް ގިނަ މީހުންނަށް އެނގިފައި އޮންނަނީ ތަރިކަމުދާ ބެހުންކަމުގައެވެ. ނަމަވެސް ފުރަތަމަ ވާރިޘުން ސާބިތުނުކޮށް ތަރިކަމުދާ ބަހަން ހުށަހަޅައިފިނަމަ، ތަރިކަމުދާ ނުބެހި ގިނަ ދުވަސްތަކެއް ވޭތުވުމަކީ އެކަށީގެންވާ ކަމެކެވެ. އެހެނީ މަންމަ ނުވަތަ ބައްޕަ ނިޔާވެގެން ގޯތި ބަހަން އުޅޭއިރު، ކުރިން ދުނިޔޭގައި ހުރިކަން ނޭގޭ މަންމަ ނުވަތަ ބައްޕަގެ ދަރިއެއް، އެގޯތީގެ ބައެއް ހޯދުމަށް އަތުވެދާނެއެވެ. އެހެންކަމުން ތަރިކައިގެ މައްސަލައެއް ކޯޓަށްލުމުގެކުރިން ވާރިޘުން ސާބިތުކުރުން މުހިންމުވަނީ މި ސަބަބާއި ހެދިއެވެ. އެހެންކަމުން، ވާރިޘުން ސާބިތުކުރުމަށް ޤާނޫނީ ނަޒަރަކުން ބަލާލަމާތޯއެވެ؟\nވާރިޘުން ސާބިތުކުރުމަށް ހުށަހެޅޭނެ ފަރާތްތައް\nވާރިޘުންގެ ތެރެއިން ކޮންމެ މީހަކަށްވެސް، ވާރިޘުން ސާބިތުކުރުމަށް ހުށަހެޅިދާނެއެވެ. މިސާލަކަށް ބައްޕަ ނިޔާވެއްޖެނަމަ، ބައްޕަގެ ދަރިންގެ ތެރެއިން ކޮންމެ މީހަކަށްވެސް ވާރިޘުން ސާބިތުކުރުމަށް އެދެވިދާނެއެވެ. އަދި އެފަދައިން ހުށަހަޅާއިރު، ދެންތިބި ވާރިޘުންނަށް އެކަން އެނގުން ނުވަތަ އެކަމަށް އެއްބަސްވުންވެސް ލާޒިމެއްނޫނެވެ.\nވާރިޘުން ސާބިތުކުރުމަށް ހުށަހެޅުން\nވާރިޘުން ސާބިތުކުރަން ހުށަހަޅާއިރު، ނިޔާވި ފަރާތުގެ މަރު ސާބިތު ފޯމު ހުށަހަޅަންޖެހޭނެއެވެ. މިސާލަކަށް، މަންމައާއި ބައްޕަގެ ނަމުގައި އޮތް ގެއެއް ތަރިކައިން ބަހަންވެގެން ވާރިޘުން ސާބިތުކުރާއިރު، ދެފަރާތުގެވެސް މަރު ސާބިތު ފޯމު ހުށަހަޅަންޖެހޭނެއެވެ. އަދި ވާރިޘުން ސާބިތުކުރުމަށް ދެ ހެކިންވެސް ހުށަހަޅަންވާނެއެވެ. އަދި ހެކިންގެ ގޮތުގައި ހުށަހަޅާ ފަރާތްތަކަކީ، ވާރިޘުންކަން ސާބިތުކުރެވޭ މީހުން ކަމުގައިވުމަކީ މުހިންމުކަމެކެވެ.\nވާރިޘުން ސާބިތުކުރުމަށް ހުށަހެޅުމުން ކޯޓުން ޢަމަލުކުރާނެގޮތް\nވާރިޘުން ސާބިތުކުރުމަށް ކޯޓަށް ހުށަހަޅާ ވާރިޘުންގެ އިތުރުން، އިތުރު ވާރިޘަކު ހުރިތޯ ބެލުމަށް ކޯޓުން އިޢުލާނު ކުރާނެއެވެ. އަދި އިޢުލާނުގެ މުއްދަތު ހަމަވާއިރު، ވާރިޘެއްކަމަށް އިތުރު ފަރާތަކުން ދަޢުވާނުކުރާނަމަ، އެފަދަ ފަރާތެއް ނެތީކަމުގައި ކޯޓުން ކަނޑައަޅާނެއެވެ. މިގޮތަށް އިޢުލާނުކުރުމުން އިތުރު ވާރިޘަކު އެހެން ތަނެއްގައި ހުރިކަމުގައިވާނަމަ، އެމީހަކީ މުވައްރިޘްގެ ވާރިޘެއްކަން ކޯޓަށް އަންގަންވާނެއެވެ. އެހެންނޫންނަމަ އިޢުލާނުގެ މުއްދަތު ހަމަވުމުން، ފަހުން ތަރިކަމުދާ ހޯދުމަށް ކޯޓަށް ހުށަހެޅިކަމުގައިވިޔަސް، އެމީހަކަށް ޙައްޤުވެގެންވާ ތަރިކަމުދާ ނުލިބުމަކީ ގާތްކަމެކެވެ.\nވާރިޘުން ސާބިތުކުރުން މުހިންމުވާ ސަބަބު\nމުވައްރިޘެއްގެ ތަރިކަ ބެހުމުގެ ކުރިން ވާރިޘުން ސާބިތުކުރުން މުހިންމު ކަމަކަށްވަނީ، ނިޔާވިމީހާގެ ތަރިކައިން ބައެއް ލިބުން ޙައްޤުވެގެންވާ މީހަކަށް އެބައެއް ނުލިބުން ފަދަކަމެއް މެދުވެރި ވެދާނެތީއެވެ. އަދި ލިބުން ޙައްޤުވެގެންނުވާ މީހަކަށް ލިބިދާނެތީއެވެ. ވާރިޘުންގެ ޙައްޤުތައް ރައްކާތެރި ކުރުމަށްޓަކައެވެ. ހަމައެހެންމެ ތަރިކަބަހަންޖެހޭ ހިސާބުން، ކުރިން ދުނިޔޭގައިތިބިކަން ނޭނގޭ އެތައް ވާރިޘުންނެއް ފެންމަތިވާ ޙާލަތުގައި އެމީހުންނަކީ، ހަޤީޤަތުގައިވެސް ވާރިޘުންތޯ ނުވަތަ މުދަލުގެ ދަހިވެތިކަމުގައި ދަޢުވާކުރާ ބައެއްތޯ ބެލުންވެސް ވާރިޘުން ސާބިތުކުރުން މުހިންމުވާ ސަބަބު ތަކުގައި ހިމެނެއެވެ.\nހުރިހާ ފަރާތްތަކެއްގެ ޙައްޤުތައް ރައްކާތެރި ކުރުމަށްޓަކައި، ވާރިޘުން ސާބިތުކުރުމަކީ ކޮންމެހެން ކުރަންޖެހޭނެކަމެކެވެ. މިގޮތަށް ޢަމަލުތަށް ބެހެއްޓުމުން، ފަހުން ދިމާވެދާނެ އެތައް ޤާނޫނީ މައްސަލައަކުން ރައްކާތެރިވެވޭނެއެވެ.


Airport ge aa terminal ge piling massakkaiy nimijje | Mihaaru\nއާ ޓާމިނަލްގެ ޕައިލިން މަސައްކަތް ނިންމާފައި. މިހާރު ދަނީ ފައުންޑޭޝަން މަސައްކަތް ކުރަމުން-- ފޮޓޯ: އެމްއޭސީއެލް\nވެލާނާ އެއާޕޯޓުގެ އާ ޓާމިނަލްގެ ޕައިލިން މަސައްކަތް ނިމިއްޖެ\n11 ސެޕްޓެމްބަރ 2019 - 11:443comments\nއާ ޓާމިނަލްގެ މަސައްކަތް ހުއްޓިފައި އޮންނަތާ ގިނަ ދުވަސްތަކެއް ފަހުން މިދިޔަ ޖޫން 27 ވަނަ ދުވަހު ވަނީ އެއްބަސްވުމުގައި އަލުން ސޮއިކޮށް އަމަލީ މަސައްކަތް ފަށައިފަ އެވެ.\nވެލާނާ އިންޓަނޭޝަނަލް އެއާޕޯޓު ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ އެސޯސިއޭޓް ޖެނެރަލް މެނޭޖަރު ހަސަން އަރީފް ވިދާޅުވީ، ޕައިލިންގެ މަސައްކަތް ނިންމައި ފައުންޑޭޝަނާ ގުޅޭ ކަންކަން ވަރަށް ބާރަށް ކުރިއަށް ދާ ކަމަށެވެ.\nއޭނާ ވިދާޅުވި ގޮތުގައި އެ މަސައްކަތް ކުރިއަށް ގެންދަނީ ހަމަޖެހިފައިވާ ތާވަލާ އެއްގޮތަށް ކަމަށެވެ. އެގޮތުން މިހާތަނަށް އާ ޓާމިނަލް ސަރަހައްދުގައި 1،600 ޕައިލް ކޮށްފައިވާ ކަމަށް ހަސަން ވިދާޅުވި އެވެ.\n"ފައުންޑޭޝަން ނިމުމުން ޕްރީ ފެބްރިކޭޓެޑް މެޓީރިއަލް ގެނެސް އަތުރާލެވޭނެ. އަދި ރާނާ ބައިތައް ރޭނުމުގެ މަސައްކަތް ވެސް ކުރާނެ،" އޭނާ ވިދާޅުވި އެވެ.\nގާތްގަނޑަކަށް 78،000 ސްކެއާ މީޓަރުގެ ޖާގަ ހިމެނޭ އާ ޓާމިނަލް ހަދަނީ އެންމެ ޒަމާނީ ހިދުމަތްތައް ލިބޭ ގޮތަށެވެ. އެ ޓާމިނަލްގައި 28 އެރައިވަލް ކައުންޓަރާއި 50 ޑިޕާޗާ ކައުންޓަރު ހިމެނޭނެ އެވެ. އަދި 10 ސްކީރިން މެޝިނާއި 10 ގޭޓް ހުންނާނެ އެވެ.\nޓޫރިސްޓު ރިސެޕްޝަންތަކަށް ހާއްސަ ސަރަހައްދަކާއި 19 ރިސޯޓް ލޯންޖާއި 1،800 އަކަމީޓަރުގެ ވީއައިޕީ ލައުންޖެއް ހުންނާނެ އެވެ. މި ޓާމިނަލްގެ އެތެރެއިން ދިވެހި ވަންތަ ސިފަތައް ފެންނާނެ ކަމަށް އެމްއޭސީއެލް އިން ބުނެފައި ވެ އެވެ.\nއާ ޓާމިނަލްގެ މަޝްރޫއު 2022 ވަނަ އަހަރު ނިންމާލާއިރު 5.5 ބިލިއަން ރުފިޔާ ހަރަދު ކުރުމަށް ހަމަޖެހިފައިވެ އެވެ.\nއިތުރު ލިޔުންތައް މާލޭ އިންޓަނޭޝަނަލް އެއާޕޯޓް އެމްއޭސީއެލް އެއާޕޯޓް އާ ޓާމިނަލް ވެލާނާ އިންޓަނޭޝަނަލް އެއާޕޯޓް


SunOnline: Dhekunu Korea ge amaazaky mi aharu herd immunity haasilu kurun: Boduvazeeru\nދެކުނު ކޮރެއާގެ އަމާޒަކީ މި އަހަރު ހާޑް އިމިއުނިޓީ ހާސިލު ކުރުން: ބޮޑުވަޒީރު\nރުގިއްޔާ މުހައްމަދު މޫސާ 23 Feb 2021, 13:33\nދެކުނު ކޮރެއާގެ ބޮޑުވަޒީރު ޗަންގް ސޭ-ކިޔުން ވަނީ އެގައުމުން އަމާޒު ކުރަނީ މިއަހަރު ހާޑް އިމިއުނިޓީ ހާސިލް ކުރަން ކަމަށް ވިދާޅުވެފަ -- ފޮޓޯ: ބީބީސީ\nސޯލް (ފެބްރުއަރީ 23): ދެކުނު ކޮރެއާގެ އަމާޒަކީ މި އަހަރު ކޮވިޑް-19 ވެކްސިން ޖަހައިގެން ހާޑް އިމިއުނިޓީ ހާސިލު ކުރުން ކަމަށް އެގައުމުގެ ބޮޑުވަޒީރު ޗަންގް ސޭ-ކިޔުން ވިދާޅުވެއްޖެ އެވެ.\nދެކުނު ކޮރެއާއިން ކޮވިޑް-19 ވެކްސިން ޖަހަން ފަށާނީ އަންނަ ހުކުރު ދުވަހު އެވެ. އެގޮތުން އެގައުމުން ދޭނީ އޮކްސްފޯޑް ޔުނިވާސިޓީ އާއި އެސްޓްރާޒެނެކާއިން ގުޅިގެން އުފައްދާފައިވާ ވެކްސިން އާއި ފައިޒާ އާއި ބަޔޯއެންޓެކްއިން ގުޅިގެން އުފެއްދި ވެކްސިނެވެ.\nބޮޑުވަޒީރު ޗަންގް ވިދާޅުވި ގޮތުގައި ދެކުނު ކޮރެއާއިން އުއްމީދު ކުރަނީ އަހަރުގެ ތިން ވަނަ ކުއާޓަރު ނިމެންވާ އިރަށް އެގައުމުގެ 51 މިލިއަން މީހުންގެ އާބާދީގެ ތެރެއިން 70 ޕަސެންޓު މީހުންނަށް ވެކްސިން ޖަހާ ނިމޭނެ ކަމަށެވެ. އަދި ވެކްސިން އުފެއްދި ފަރާތްތަކުން ބުނި މިންވަރަށް ވެކްސިން ކާމިޔާބު ނަމަ ހާޑް އިމިއުނިޓީއަށް ވާސިލުވެވި، އާއްމު ދިރިއުޅުމަށް ރުޖޫއަ ވުމަށް މަގުފަހި ވާނެ އެވެ.\n"އަޅުގަނޑުމެންގެ އަމާޒަކީ ސެޕްޓެމްބަރު މަހު ތިން ވަނަ ކުއާޓަރު ނިމޭ އިރަށް އާބާދީގެ 70 ޕަސެންޓަށް ވެކްސިންގެ ފުރަތަމަ ސެޓު ޖަހާ ނިންމުން. އަޅުގަނޑަށް ހީވަނީ އެކަން ވާނެހެން. އަދި ވެކްސިން [ކުންފުނިތަކުން] ބުނެފައިވާ ވަރަށް ވެކްސިން ކާމިޔާބު ނަމަ އަދި 70 ޕަސެންޓު މީހުންނަށް ވެކްސިން ޖެހުމުން ހާޑް އިމިއުނިޓީއަށް ވާސިލުވެއްޖެ ނަަމަ އޯޓަމް މޫސުމަށް އާއްމު ދިރިއުޅުމަށް ރުޖޫއަވެވިދާނެ،" ޗަންގް ވިދާޅުވި އެވެ.\nދެކުނު ކޮރެއާއިން ވަނީ މުޅި ގައުމު ފުރަބަންދު ކުރުމަކާ ނުލައި ކޮވިޑް-19 ފެތުރުން ކޮންޓްރޯލް ކޮށްފަ އެވެ. ނަމަވެސް ބައެއް ފަހަރު ފިޔަވަޅުތައް ލުއި ކުރުމުން އެގައުމުގައި ވައިރަހުގެ ތިން ރާޅެއް ފެތުރިފައިވެ އެވެ.\nއެގައުމުގައި މިދިޔަ ޑިސެމްބަރު މަހު އަޅާފައިވާ ފިޔަވަޅުތަކުގެ ތެރޭގައި ރެސްޓޯރެންޓުތަކާއި ކުދި ވިޔަފާރިތައް ބަންދު ކުރަން ޖެހޭ ގަޑިތައް އަވަސް ކުރުމާއި ހަތަރު މީހުންނަށް ވުރެ ގިނަ މީހުންގެ ގްރޫޕުތަށް އެއްވެ އުޅުން މަނާ ކުރުން ހިމެނެ އެވެ.\nޗަންގް ވިދާޅުވި ގޮތުގައި ގައިދުރުކުރުމުގެ ފިޔަވަޅުތަކުގެ ސަބަބުން ގެއްލުން ލިބިފައިވާ ކުދި އަދި އަމިއްލަ ވިޔަފާރިތަކަށް ލުއި ދިނުމުގެ ގޮތުން އަންނަ މަހު އެ ފިޔަވަޅުތަކަށް ބަދަލު ގެންނާނެ އެވެ.\nދެކުނު ކޮރެއާގައި މިހާތަނަށް ކޮވިޑް ޖެހިފައި ވަނީ 87,324 މީހުންނަށެވެ. އަދި ބަލި ޖެހިގެން މަރުވެފައި ވަނީ 1،562 މީހުންނެވެ.\n"ދެކުނު ކޮރެއާއިން މިއަހަރު ހާޑް އިމިއުނިޓީ ހާސިލުކުރާނެ"\nދެކުނު ކޮރެއާއިން ބުޅާލާއި ކުއްތާ ކޮވިޑަށް ޓެސްޓު ކުރަނީ


Raajje Aa India Ge Foreign Secretary In Rasmee Mashvara Thah Baavaifi - Vaguthu\nރާއްޖެއާ އިންޑިއާގެ ފޮރިން ސެކްރެޓަރީން ރަސްމީ މަޝްވަރާތައް ބާއްވައިފި\nރާއްޖެ އާއި އިންޑިއާގެ ފޮރިން މިނިސްޓްރީން ރަސްމީ މަޝްވަރާތައް މިއަދު ބާއްވައިފިއެވެ.\nފޮރިން މިނިސްޓްރީގައި ބޭއްވި ބައްދަލުވުމުގައި ރާއްޖޭގެ ފަރާތުން މި މަޝްވަރާތަކުގައި ބައިވެރިވެވަޑައިގެންނެވީ ފޮރިން ސެކްރެޓަރީ އަބްދުލްޣަފޫރު މުހައްމަދެވެ. އިންޑިއާގެ ފަރާތުން ބައިވެރިވެވަޑައިގެންނެވީ، މިހާރު ރާއްޖެ ވަޑައިގެން އުޅުއްވާ އިންޑިއާގެ ފޮރިން ސެކްރެޓަރީ ހަރްޝް ވަރްދާން ޝްރިންގްލާއެވެ.\nފޮރިން މިނިސްޓްރީން ވިދާޅުވީ މި ބައްދަލުވުމުގައި ދެ ގައުމުގެ ޑިޕްލޮމެޓިކް ގުޅުމަށް 55 އަހަރު ފުރިފައިވާ އިރު، ދެ ގައުމުގެ ދެމެދުގައި އޮތް ޒަމާންވީ ގާތް ގުޅުމާ ބެހޭ ގޮތުން ދެ ބޭފުޅުން މަޝްވަރާ ކުރެއްވި ކަމަށެވެ. އަދި އެކި ދާއިރާތަކުން ދެ ގައުމުގެ ގުޅުން އިތުރަށް ބަދަހިކުރުމާ ގުޅޭ ގޮތުންވެސް ދެބޭފުޅުން މަޝްވަރާކުރެއްވި ކަމަށް ފޮރިން މިނިސްޓްރީން ވިދާޅުވިއެވެ.\nމީގެއިތުރުން ކޮވިޑް-19 ގެ ސަބަބުން ލިބިފައިވާ ގެއްލުންތަކުން އަރައިގަތުމަށް ކުރެވޭ މަސައްކަތްތަކާ ބެހޭ ގޮތުން ދެ ގައުމުގެ ފޮރިން ސެކްރެޓަރީ އިން މަޝްވަރާކުރެއްވިއެވެ. އެގޮތުން ފަތުރުވެރިކަން ކުރިއެރުވުމާއި، އިންޑިއާ ސަރުކާރުގެ އެހީގައި ރާއްޖޭގައި ކުރިއަށްދާ ތަރައްގީގެ މަޝްރޫއުތައް ހުއްޓުމެއް ނެތި ކުރިއަށް ގެންދިޔުމާއި، ދެ ގައުމުގެ މެދުގައި ވިޔަފާރި އާއި ދަތުރުފަތުރު އިތުރުކުރުމާ ގުޅޭ ގޮތުން ދެ ބޭފުޅުން މަޝްވަރާކުރެއްވިއެވެ.\nހަމައެއާއެކު، ސިއްހީ ދާއިރާއާ އިން ގުޅިގެން މަސައްކަތްކުރުމާއި، އިންސާނީ ވަސީލަތްތައް ތަރައްގީ ކުރުމުގެ އިތުރުން ކޮންސިއުލަ ޚިދުމަތްތައް ހަރުދަނާކުރުމާ ގުޅޭ ގޮތުންވެސް ދެބޭފުޅުން މިއަދު މަޝްވަރާކުރެއްވިއެވެ.\nފޮރިން ސެކްރެޓަރީ އަބްދުލްޣަފޫރު މުހައްމަދު ވަނީ އިންޑިއާ ސަރުކާރުން ރާއްޖެއަށް ވެދެއްވާ އެހީތެރިކަމާއި ދިވެހި ރައްޔިތުންނާމެދު ބަހައްޓަވާ ގާތްކަމަށްޓަކައި ޝުކުރު އަދާކުރައްވާފައެވެ.


"Gully Boy" in kuri falhuvaigen film eh hadhanee | Mihaaru\nރަންވީރާއި ސިދާންތު "ގަލީ ބޯއި" ގެ މަންޒަރެއްގައި.\n"ގަލީ ބޯއި" އިން ކުރި ފަޅުވައިގެން ފިލްމެއް ގެނެސް ދެނީ\n24 އެޕްރީލް 2019 - 07:36\nމި އަހަރުގެ މިހާތަނަށް ރިލީޒްކުރި ފިލްމުތަކުގެ ތެރެއިން އެންމެ ކާމިޔާބު އެއް ފިލްމު ކަމަށްވާ "ގަލީ ބޯއި" ގެ ވާހަކަ އިން ކުރި ފަޅުވައިގެން ފިލްމެއް ގެނެސްދޭން ނިންމައިިފި އެވެ.\nބޮލީވުޑްގެ ޚަބަރުތައް ގެނެސްދޭ ނޫސްތަކުން ބުނީ ޒޯޔާ އަހްތަރު ޑައިރެކްޓް ކުރި ފިލްމުގެ ސްޕިން-އޮފެއް ގެނެސް ދޭން ނިންމާފައި ވަނީ އެ ފިލްމުގައި ރެޕާއެއްގެ ރޯލް ކުޅުނު ސިދާންތު ޗަކްރަވެދީ ކުޅުނު މަގުބޫލު ކެރެކްޓާ އެމްސީ ޝޭރް އަށް ބިނާކޮށް ކަމަށެވެ.\nއެ ކެރެކްޓާއަކީ ރަންވީރު ސިންގް ކުޅުނު މުރާދުގެ ކެރެކްޓާ ރެޕާއަކަށް ހަދައި ދޭން މަސައްކަތް ކުރާ ކެރެކްޓާ އެވެ. އަދި ސިދާންތު ކުޅުނު ރޯލަކީ ފިލްމުގެ މުޅި ވާހަކަ އެނބުރުމުގައި އެންމެ އިސް ދައުރެއް އަދާކުރި ރޯލު ވެސް މެ އެވެ.\nއަނެއްކޮޅުން އަލަށް ސްކްރީނަށް ނުކުތް 25 އަހަރުގެ އެކްޓަރު "ގަލީ ބޯއި" ގައި ރެޕާއެއްގެ ރޯލް ވަރަށް މޮޅަށް ކުޅެފައިވާތީ ކްރިޓިކުންނާއި ބެލުންތެރިން ވެސް ވަނިީ އޭނާގެ އެކްޓިން އަށް ވަރަށް ބޮޑަށް ތައުރީފުކޮށްފަ އެވެ.\nމި ފިލްމުގެ ވާހަކަ އިން ކުރި ފަޅުވައިގެން އިތުރު ފިލްމެއް ހަދަން ނިންމާފައިވާ ކަމަށް އަޑުތައް ފެތުރިފައި މި ވަނީ "ގަލީ ބޯއި" ސީކްއެލްއެއް ވެސް ހަދަން އުޅޭ ކަމަށް ދާދި ފަހުން ބައެއް މީޑިއާތަކުން ރިޕޯޓްކޮށްފައި ވަނިކޮށެވެ.\nނަމަވެސް ޒޯޔާ އާއި ފިލްމު ގެނެސް ދިން ކުންފުނި އެކްސެލް އެންޓަޓައިންމަންޓުން އެކަމާ ބެހޭ ގޮތުން އަދި ރަސްމީކޮށް އެއްވެސް ވާހަކައެއް ނުދައްކަ އެވެ.\nއެކަމަކު ސިދާންތަށް ވަނީ އެކްސެލްގެ އިތުރު ފިލްމަކުން ފުރުސަތު ދީފަ އެވެ.\nމި އަހަރުގެ ބާލިން އިންޓަނެޝަނަލް ފިލްމު ފެސްޓިވަލް (ޓީއައިއައިފް) ގައި ވެސް ޕްރިމިއާ ކުރި "ގަލީ ބޯއި" ގެ މުހިއްމު ތަރިންނަކީ ރަންވީރާއި ސިދާންތުގެ އިތުރުން އާލިއާ ބަޓާއި ކަލްކީ ކޮއެޗްލިން އެވެ.\nސާޅީސް ކްރޯޑްގެ ބަޖެޓަކުން ހެދި ފިލްމަށް ބޮކްސް އޮފީހުގައި 237.31 ކްރޯޑް ރުޕީސްގެ އާމްދަނީއެއް ލިބިފައިވެ އެވެ.


Viha dhin kamah belevey Russia ge idhikolhu leader ithuru faruvaa ah German ah | Mihaaru\nރަޝިޔާގެ އިދިކޮޅު ލީޑަރު ހޮސްޕިޓަލުން އެއާޕޯޓަށް މިއަދު ހެނދުނު ގެންދަނީ. --ފޮޓޯ:ރޮއިޓާސް\nވިހަ ދިން ކަމަށް ބެލެވޭ ރަޝިޔާގެ އިދިކޮޅު ލީޑަރު އިތުރު ފަރުވާ އަށް ޖަރުމަނަށް\n22 އޯގަސްޓް 2020 - 11:46\nމޮސްކޯ (އޮގަސްޓް 22) - މަތިންދާ ބޯޓުގައި ދަތުރު ކުރައްވަނިކޮށް ވަރަށް ބޮޑަށް ބަލިވެ، ކޯމާއެއްގައި އޮންނެވި ރަޝިޔާގެ އިދިކޮޅު ލީޑަރު އެލެކްސީ ނަވަލްނީ، އިތުރު ފަރުވާ އަށް ޖަރުމަނަށް މިއަދު ހެނދުނު ފުރުވާލައިފި އެވެ.\nސައިބީރިއާގެ ސިޓީއެއް ކަމަށްވާ އޮމްސްކުގެ ޑޮކްޓަރުން ކުރިން ބުނެފައި ވަނީ މަތިންދާ ބޯޓުގައި ގެންދެވޭ ވަރަށް ވުރެ ނަވަލްނީ މާބޮޑަށް ބަލި ކަމަށެވެ. ފަހުން ބުނެފައި ވަނީ ދަތުރުކުރެވޭ ވަރަށް ހާލު ރަނގަޅު ކަމަށެވެ. ނަވަލްނީއާ އެކު އޭނާގެ އަންހެނުން ޔޫލިއާ ދަތުރު ކުރާނެ އެވެ.\nނަވަލްނީގެ ސަޕޯޓަރުން ތުހުމަތު ކުރަނީ މޮސްކޯ އަށް ދަތުރު ފެއްޓެވުމުގެ ކުރިން އޮމްސްކް އެއާޕޯޓުގެ ކެފޭއަކުން ނަވަލްނީ ބެއްލެވި ސައިޓަކަށް ޒަހަރުލާފައިވާ ކަމަށެވެ. އަދި ނަވަލްނީ ސަޕޯޓަރުން ބުނަމުން ދަނީ ރަޝިޔާގައި ބާއްވައިގެން ފަރުވާ ދިނުމަކީ "ނުރައްކާ" ކަމަކަށް ވެދާނެ ކަމަށެވެ.\nފުރުން ލަސްވާތީ ނަވަލްނީގެ ތަރުޖަމާން ކިރާ ޔަރްމީޝް ވަނީ ކަންބޮޑުވުން ފާޅުކޮށްފަ އެވެ.\nނަވަލްނީ ޖަރުމަނުގެ ބާލިން އަށް ގެންދަނީ އެއާ އެމްބިއުލެންސެއްގަ އެވެ. އެ ބޯޓު ހަމަޖައްސާފައި ވަނީ ބާލިންގެ ސިނެމާ ފޯ ޕީސް ފައުންޑޭޝަނުންނެވެ.\nރަޝިޔާގެ ޑޮކްޓަރުން ކުރިން ބުނެފައި ވަނީ ނަވަލްނީގެ ހަށިގަނޑުން ވިހައިގެ އަސަރު ފެނިފައި ނުވާ ކަމަށެވެ. އޭނާ އަށް އެ ހާލަތު މެދުވެރިވީ ހަށިގަނޑުގައި ހަކުރުގެ މިންވަރު މާބޮޑަށް ދަށްވުމުން "މެޓަބޮލިކް ޑިސްއޯޑާއެއްގެ" ސަބަބުން ކަމަށް ބެލެވޭ ކަމަށެވެ. ރަޝިޔާގެ ސިއްހީ އޮފިޝަލުން ފަހުން ވަނީ ނަވަލްނގެ ހަންގަނޑުންނާއި އިސްތަށިން އިންޑަސްޓްރިއަލް ކެމިކަލެއްގެ އަސަރު ފެނިފައިވާ ކަމަށް ބުނެފަ އެވެ.\nރައީސް ލަޑިމިއާ ޕުޓިން އަށް ފާޑުވިދާޅުވާ ނަވަލްނީ ވަނީ 2018 ވަނަ އަހަރު ރަޝިޔާގައި ބޭއްވި ރިޔާސީ އިންތިޚާބުގައި ވާދަކުރައްވަން މަސައްކަތްކުރައްވައިފަ އެވެ. ނަމަވެސް ކުރިން ކުށެއްކޮށްފައިވާ ކަމަށް ބުނެ އިންތިޚާބުން އޭނާ އަށް ފުރުސަތު ދީފައެއް ނުވެ އެވެ. ހުއްދަ ނުހޯދާ މުޒާހަރާކުރި ކަމަށް ބުނެ ޖުލައި 2019 ގައި ނަވަލްނީ ވަނީ 30 ދުވަހަށް ޖަލަށްލައިފަ އެވެ. އެ ފަހަރު ވެސް ޖަލުގައި ހުންނަވަނިކޮށް ނަވަލްނީ ބަލިވި އެވެ.\nއިތުރު ލިޔުންތައް ރަޝިއާ އިދިކޮޅު ފަރާތްތައް ޖަރުމަން


Rajje ah docterunaai naruhun hoadhan iulaan kohfi\nރާއްޖެއަށް ޑޮކްޓަރުންނާއި ނަރުހުން ހޯދަން ހެލްތުން އިއުލާންކޮށްފި--\nރާއްޖެއަށް 200 އަށްވުރެ ގިނަ ޑޮކްޓަރުންނާއި ނަރުހުން ހޯދަން އިއުލާންކޮށްފި\nރާއްޖެއަށް 200 އަށް ވުރެ ގިނަ ޑޮކްޓަރުން ހޯދަން ހެލްތު މިނިސްޓްރީން އިއުލާން ކޮށްފި އެވެ. ޑޮކްޓަރުން ހޯދުމުގެ މަސައްކަތް ހެލްތު މިނިސްޓްރީން ހަވާލު ކޮށްފައި ވަނީ އިންޑިޔާގެ ރެކްރޫޓިން އެޖަންސީއެއް ކަމަށްވާ "ނޮރްކާ ރޫޓްސް" އާއެވެ.\nއެޖެންސީން ވަނީ ރާއްޖެއަށް އެކި ދާއިރާތަކުގެ 110 ސްޕެޝަލިސްޓުންނާއި 100 މެޑިކަލް އޮފިސަރުން ހޯދަން ވަނީ އިއުލާން ކޮށްފަ އެވެ. އޭގެ އިތުރުން 150 ނަރުހުންނާއި 20 ޑެންޓިސްޓުންނާއި އަދި 10 ރޭޑިއޮގްރަފަރާއި 10 ފިޒިއޮތެރަޕިސްޓުން ހޯދަން ވަނީ އިއުލާން ކޮށްފަ އެވެ.\nސްޕެޝަލިސްޓް ޑޮކްޓަރުންގެ މުސާރައެއް ގޮތުގައި ކަނޑައަޅާފައި ވަނީ އެލަވަންސްތަކާ ނުލާ މަހަކު 45،319ރ. އެވެ. އަދި މެޑިކަލް އޮފިސަރުންނާއި ޑެންޓިސްޓުންނަށް 23،345ރ. ކަނޑައަޅާފައިވާ އިރު ނަރުހުންނަށް 14،417 ރ. ގެ މުސާރައެއް ދިނުމަށް ވަނީ ކަނޑައަޅާފަ އެވެ.\nއެ މަގާމްތަކަށް ކުރިމަތިލުމަށް ބޭނުންވާ ޝަރުތުތަކުގެ ތެރޭގައި މަދުވެގެން ދެ އަހަރުގެ ތަޖުރިބާ އޮތުމާއި އުމުރުން 50 އަހަރުން ދަށްވުން ހިމެނެ އެވެ.\nއެގޮތުން މި މަގާމުތަކަށް މި މަހު 15 ގެ ކުރިން އެދި ހުށަހަޅަން ޖެހެ އެވެ. އަދި ވަރަށް އަވަހަށް އިންޓަވިއުތައް ފަށާނެ ކަމަށް އެ އިއުލާނުގައި ބުނެފައިވެ އެވެ.


Mi ee 'Ek Pyaar Ka Nagma Hai?' mi lava kiyai mash hoorukan hoadhi ran aduge veriyaa - AO News Mi ee 'Ek Pyaar Ka Nagma Hai?' mi lava kiyai mash hoorukan hoadhi ran aduge veriyaa\nއެމްޑީޕީ ކެންޑިޑޭޓްގެ މައްސަލަ ބަލަން ނިންމައިފި\nރައީސް ޞޯލިހުގެ އެމެރިކާ ދަތުރުފުޅަށް4މިލިއަން ރުފިޔާ ޚަރަދުކުރި!\nއަވަސް ރައިޑް އައްޑޫ ސިޓީ އަށްވެސް ތަޢާރަފްކުރަނީ، ޑްރައިވަރުން ރަޖިސްޓްރީވުމަށް ހުޅުވާލައިފި\nއެމްޕީއެލްއަށް ބަސް ދުއްވާނެ އަންހެނުން ހޯދަނީ\nތަރާވީޙް ނަމާދު ކުރާނެ ޙާފިޡުން ގެނައުމަށް ހުޅުވާލައިފި\nއައިޖީއެމްއެޗް އަށް ޓެސްޓް ހައްދަން ގެންދިޔަ ގައިދީއަކު ފިލައިފި\nކަނޑުހުޅުދޫ އަކީ ހަރުދަނާ އެތައް ޝަޚުސިއްޔަތުތަކެއް ނިސްބަތްވާ ރަށެއް: ސަޢުދު\nމިއީ ‘އޭކް ޕްޔާރްކާ ނަގްމާ ހޭ؟’، މިލަވަ ކިޔައި މަޝްހޫރުކަން ހޯދި ރަން އަޑުގެ ވެރިޔާ\nމިހާރު މީސްމީޑިޔާގައި އެންމެ ހިނގާ އެއް ވީޑިއޯ އަށް ވެގެންދާނީ ލަތާ މަންގޭޝަރުގެ މަޝްހޫރު ލަވަ “އޭކް ޕްޔާރްކާ ނަގްމާ ހޭ” މި ލަވަ ކިޔާފައިވާ ރަންއަޑުގެ ވެރިޔާގެ ވީޑިއޯ އެވެ. މި ވީޑިއޯ އަކީ ރާއްޖޭގެ ވަރަށް ގިނަ ބަޔަކު ހިއްސާކޮށް ބަލާފައިވާ ވީޑިއޯއެކެވެ.\nއީސްޓް ބަންގާޅުގެ ރަނާގަތް ރޭލު ސްޓޭޝަން ހިސާބަށް އުފަން ރަނޫ މޯންޑަލް ވަނީ ކުޑަ ދުވަސްކޮޅެއްގެ ތެރޭގައި އޭނާ ކިޔާފައިވާ ލަވައިން އެތައް ހާސް ބައެއްގެ ހިތް އަތުލާފައެވެ. އެގޮތުން އޭނާގެ ކިޔާފައިވާ ލަވަ 3.9 މިލިއަން މީހުން މިހާރު ބަލާފައިވާ އިރު 59.7 ހާސް މީހުން ވަނީ މި ލަވަ ހިއްސާވެސް ކޮށްފައެވެ.\nގިނަ ބައެއްގެ ކޮމެންޓުތަކުން މި ވީޑިޔޯ ވައިރަލް ވަމުން ގޮސް މިހާރު މިވަނީ ރަނޫ މޯންޑަލް ސެލެބްރިޓީ އަކަށް ވެފައެވެ. މީސް މީޑިޔާ އަކީ މީހެއްގެ އަނދިރި ދިރިއުޅުން އުޖާލާ ކޮށްލަން ކުރިމަތި ވެދާނެ ސަބަބެއްކަން މިއަދު މިވަނީ ރަނޫ މޯންޑަލް ތަޖުރިބާ ކޮށްފައެވެ.\nރަނޫއަށް މިހާރު ބަންގްލަދޭޝް ގެ އެކި ހިސާބުތަކުން، ޝޯދިނުމަށް ރިކުއެސްޓުތައް ދަނީ ލިބެމުންނެވެ. އެގޮތުން ކޮލްކަޓާ، މުމްބާއި އަދި ކެރަލާ އިން އޭނާއަށް ޝޯތައް ހުޝައަޅާދޭން ވަނީ ރިކުއެސްޓު ލިބިފައެވެ. މީގެ އިތުރުން އޭނާއަށް ދަނީ އޭނާގެ އަމިއްލަ އަލްބަމެއް އުފެއްދުމަށް ވެސް ރިކުއެސްޓުތައް އެކި ފަރާތްތަކުން ދެމުންނެވެ.\nދާދި ފަހުން ރަނޫއަށް ވަނީ މުމްބާއީގައި ބާއްވާ ރިއަލިޓީ ޝޯއަކަށްވެސް ދައުވަތު ލިބިފައެވެ. އަދި އެފަރާތުން ވަނީ ރަނޫގެ ދަތުރުގެ ޚަރަދުވެސް ދޭނެކަމަށް ބުނެފައެވެ.\nރަނޫ އޭނާގެ ފިރިމީހާ މަރުވުމުން އާމްދަނީ ހޯދުމަށް ކުރާ މަސައްކަތަކަށް އޭނާގެ ރީތި އަޑު ބޭނުންކޮށްގެން ލަވަ ކިޔައިދީ ހަދައެވެ.\nމީހުން ރަނޫއާއި ދިމާކުރާތީ ރަނޫގެ އަންހެން ދަރިފުޅު ހިތްހަމަނުޖެހިއްޖެ\nމަލާމާތް ރައްދުވަމުން އަންނަ ރަނޫގެ ފޮޓޯ އަކީ ފޭކް ފޮޓޯއެއް: ރަނޫގެ މޭކަޕް އާޓިސްޓް\nރަނޫއަށް ސަލްމާން5މިލިޔަން ރުފިޔާގެ ގެއެއް ގަނެދެނީ


ދީނާމެދު ޝައިޠާނާ ޝައްކު އުފެއްދި، އިސްލާޙް ވެވުނީ ހީވެސް ނުކުރާފަދަ ގޮތަކަށް! – Dhen.mv\nދީނާމެދު ޝައިޠާނާ ޝައްކު އުފެއްދި، އިސްލާޙް ވެވުނީ ހީވެސް ނުކުރާފަދަ ގޮތަކަށް!\nމަރްޔަމް ވަޙީދާ April 20, 2021 - 2:39 am\n"މިއީ ބައެއް މީހުން ޤަބޫލު ކުރާނެ ވާހަކައެއްހެން ހިއެއް ނުވެއެވެ. ނަމަވެސް މިއީ ހަގީގަތުގައި ވެސް އަހަންނަށް ދިމާވި ކަމަކަށްވާތީ، މި ވާހަކަތައް ހިއްސާ ކޮށްލާ ހިތްވިއެވެ.\nއަހަންނަކީ އެއްވެސް އިރަކު އިސްލާމްދީން އެއްކޮށް ދޫކޮށްލި މީހެއް ނޫނެވެ. ނަމަވެސް އަހަންނަކީ ކުރިން ފުރިހަމަ މުސްލިމެކޭ ނުބުނެވޭނެއެވެ. ކުރިން ވެސް އަހަރެން ނަމާދުކޮށް، ރޯދަ ވެސް ހިފައި އުޅުނީމެވެ. ނަމަވެސް ނަމާދު ކުރުމުގެ މުހިންމު ކަމާއި ރޯދަ ހިފުމުގެ މުހިންމުކަން ވެސް އެނގިގެނެއް ނޫނެވެ. މައިންބަފައިން ބުނީތީ ކުރަން ވެގެން ކުރީއެވެ. އެގޮތަށް އެކަން ކުރަން ޖެހުމުން ބައެއް ފަހަރު އުނދަގޫ ވެގެން ވެސް އަހަރެން އުޅުނީމެވެ. ނަމާދު ނުކުރަން ވެގެން ވެސް އުޅުނީމެވެ.\nގަދަކަމުން އަޅުކަން ކުރަން ޖެހުމުން އަހަރެންގެ ހިތަށް އިސްލާމްދީނާމެދު ސުވާލުތަކެއް އަރަމުން ދިޔައެވެ. އޭރު އަހަރެންގެ އުމުރުން 15 އަހަރެވެ. އަހަންނަށް ޤަބޫލު ކުރެވޭ ގޮތުގައި އަހަރެންގެ ހިތަށް އެ ސުވާލުތައް އެރީ އޭރު އަހަރެން ދީނާ އެވަރަށް ގާތް ނުވެ ހުރުމުންނާއި އަހަރެން ބަލަމުން ދިޔަ އެއްޗެހި ތަކެއްގެ ސަބަބުންނެވެ.\nއެހެން ދީންތަކުގެ މީހުން ކުޅެފައި ހުންނަ ފިލްމުތަކާއި ޑްރާމާތައް ބެލުމުން ތައުހީދާ ގުޅޭ ނުރައްކާތެރި ޚިޔާލުތައް ހިތުގައި އުފެދުނެވެ. މާތް ﷲ ނިޢުމަތްއް ދެއްވާނެ ކަމަށް މައިންބަފައިންނާ ޓީޗަރުން އަބަދުމެ ބުނާއިރު އެ ނިޢުމަތްތަކަކީ ކޮބައިހޭ ވެސް އަހަރެންގެ ހިތަށް އެރިއެވެ. އެއީ އަހަރެމެން އޭރު އުޅުނު ދަތި ހާލުގެ ސަބަބުންނެވެ. މާތް ﷲ ގެ ކުޅަދުންވަންތަކަމަކީ ކޮބައިބާއޭ ވެސް ހިތަށް އެރިއެވެ.\nއެ ޚިޔާލުތަކާއެކު އެ ދުވަހުގެ މެންދުރެއް ހާއިރު އަހަންނަށް ނިދުނެވެ. ހޭލެވުނީ ތިނެއް ޖަހަން ގާތް ވެފައި ހުއްޓައެވެ. ނިދިން ހޭލެވުމަށް ފަހު އަހަންނަށް ހުރެވުނީ ބުނެ ދޭން ނޭނގޭފަދަ ގޮތްތަކެއް ވެފައެވެ. މާޔޫސްވެފައެއް ނޫނެވެ. އެހެންނަމަވެސް ކޮންމެވެސް ވަރަކަށް ގަބުވެފައެވެ. އަހަރެންގެ ހިތަށް ވަންނަމުން ދިޔައީ ކީރިތި ޤުރްއާންގެ އާޔަތެކެވެ.\nމި އާޔަތް ތަކުރާރުކޮށް އަހަރެންގެ ހިތަށް އަރަމުން ދިޔައެވެ. އެހެންކަމުން އެއީ ކޮން ސޫރަތެއްގެ އާޔަތެއްތޯ އިންޓަނެޓް މެދުވެރިކޮށް ހޯދައިގެން، އެ އާޔަތުގެ މާނަ ހޯދުމަށް މަސައްކަތް ކުރީމެވެ.\nއެ އާޔަތުގެ މާނައަކީ، '(އޭ ޖިންނީންނާއި، އިންސީންނޭވެ!) ފަހެ، ތިޔަބައި މީހުން ދޮގުކޮށް އިންކާރު ކުރަނީ، ތިޔަބައިމީހުންގެ ވެރި ރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟'\nއަހަންނަށް ވަރަށް ބޮޑު ހައިރާންކަމެއް ލިބުނެވެ. އެހެންކަމުން، އެ ސޫރަތުގެ (ސޫރަތުލް ރަޙްމާންގެ) ފަށައިގެން މާނައާއެކު އަހަރެން ކިޔަން ފެށީމެވެ. ކިޔަމުން ދިޔަ ވަރަކަށް އަހަރެންގެ ހައިރާންކަން އިތުރުވަމުން ދިޔައެވެ.\n'1- ރަޙްމާންވަންތަ ރަސްކަލާނގެއެވެ.\n2- އެކަލާނގެ ޤުރްއާން އުނގަންނަވައި ދެއްވިއެވެ.\n3- އެކަލާނގެ އިންސާނާ ހެއްދެވިއެވެ.\n4- އެކަލާނގެ އެ އިންސާނާއަށް ބަސްމޮށުންތެރިކަން އުނގަންނަަވައި ދެއްވިއެވެ.\n5- އިރާއި، ހަނދު، ބަރާބަރު ހިސާބެއްގެ މަތިން ހިނގައެވެ.\n6- އަދި ފަތްޕިލާވެއްޔާއި، ގަސްގަހާއިގެހި، އެކަލާނގެއަށް އީމާންވެ، ސަޖިދަ ކުރެތެވެ.\n7- އަދި އެކަލާނގެ އުޑު އުފުއްލެވިއެވެ. އަދި ޢަދުލު އިންސާފު ލެއްވިއެވެ.\n8- މިނެކިރުމުގައި ތިޔަބައި މީހުން އަނިޔާވެރި ނުވުމަށްޓަކައެވެ.\n9- ޢަދްލު އިންސާފުގެ މަތިން ތިޔަބައިމީހުން މިނެކިރުން ހަމަކުރާށެވެ! އަދި މިނެކިރުމުގައި ތިޔަބައިމީހުން ގެއްލުން ނުކުރާށެވެ!\n10- އަދި ޚުލްގުތަކުންނަށްޓަކައި އެކަލާނގެ ބިން ލައްވާފައިވެއެވެ.\n11- އެ ބިމުގައި މޭވާއާއި، އެތްތަކުގެވެރި ކަދުރުރުއްތައް ވެއެވެ.\n12- އަދި ތޮށި ހުންނަ ގޮވާންތަކާއި، މީރު ވަސް ދުވާ މާމެލާމެލި ވެއެވެ.\n13- (އޭ ޖިންނީންނާއި، އިންސީންނޭވެ!) ފަހެ، ތިޔަބައި މީހުން ދޮގުކޮށް އިންކާރު ކުރަނީ، ތިޔަބައިމީހުންގެ ވެރި ރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟\n14- މުށިތަކެއްފަދަ ހިކި މަށިން، އެކަލާނގެ އިންސާނާ (އެބަހީ އާދަމްގެފާނު) ހެއްދެވިއެވެ.\n15- އަދި ދުންނާރާ އަލިފާނެއްގެ ހުޅުގަނޑުން، އެކަލާނގެ ޖިންނީން ހެއްދެވިއެވެ.\n16- (އޭ ޖިންނީންނާއި، އިންސީންނޭވެ!) ފަހެ، ތިޔަބައި މީހުން ދޮގުކޮށް އިންކާރު ކުރަނީ، ތިޔަބައިމީހުންގެ ވެރި ރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟\n17- އިރުއަރާ ދެ ތަނާއި، އިރުއޮއްސޭ ދެތަނެއްގެ ވެރިރަސްކަލާނގެއެވެ. (އެބަހީ: ދެ މޫސުމަށް އިރުއަރާ ދެތަނާއި، އޮއްސޭ ދެތަނުގެ ވެރިރަސްކަލާނގެއެވެ)\n18- (އޭ ޖިންނީންނާއި، އިންސީންނޭވެ!) ފަހެ، ތިޔަބައި މީހުން ދޮގުކޮށް އިންކާރު ކުރަނީ، ތިޔަބައިމީހުންގެ ވެރި ރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟\n19- އެކަލާނގެ ދެ ކަނޑު (އެބަހީ: ކޯރާއި ކަނޑު) ހައްދަވައި ފޮނުއްވިއެވެ. އެ ދެކަނޑު ހިނގަމުންގޮސް ބައްދަލުވެތެވެ.\n20- އެ ދެކަނޑު ދެމެދުގައި، ހުރަހެއްވެއެވެ. އެ ދެ ކަނޑުވެސް އެއް ކަނޑު އަނެއް ކަނޑެއްގެ މައްޗަކަށް އަރައެއް ނުގަނެއެވެ.\n21- (އޭ ޖިންނީންނާއި، އިންސީންނޭވެ!) ފަހެ، ތިޔަބައި މީހުން ދޮގުކޮށް އިންކާރު ކުރަނީ، ތިޔަބައިމީހުންގެ ވެރި ރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟'\nމިހާ ހިސާބަށް ކިޔުނުއިރު، އަހަރެންގެ ދެ ލޮލުން ކަރުނަތައް ފައިބަމުން ދިޔައެވެ. އެވަގުތު ކުރެވުނު އިޙުސާސްތައް އަކުރާ ފިލިތަކެއް ބޭނުން ކޮށްގެން ބަޔާން ކުރެވޭވަރަށް ވުރެ ވެސް ފުނެވެ. އަހަރެން ކޮންމެވެސް ވަރަކަށް ބިރުގަތެވެ. ލަދު ވެސް ގަތެވެ. އަދި ހަމަ އެހެންމެ، ހިތުގައި އުފެދުނު ސުވާލުތަކަކަށް ޖަވާބު ލިބުމުން އުފާ ވެސް ވިއެވެ.\nއެ ދުވަހަށް ފަހު ވެސް އަހަރެން ނަމާދު ކުރަމެވެ. ނަމަވެސް ކުރިއާ ތަފާތެވެ. އެއީ އެ ދުވަހަށް ފަހު އަހަރެން ނަމާދު ކުރަނީ، ނަމާދު ކުރުމުގެ މުހިންމުކަން އަހަންނަށް ވިސްނި، އާޚިރަތް އުޖާލާ ކުރުމުގެ ނިޔަތުގައެވެ. އަދި މާތް ﷲ އާއި އެކަލާނގެ ރަސޫލާ މުޙައްމަދު (ޞޢވ) އެންގެވި އެންގެވުންތައް ފުރިހަމައަށް ޤަބޫލުކޮށް، ފުރިހަމަ އީމާންތެރިއެއްގެ ގޮތުގައި ހުރުމުގެ ބޭނުމުގައެވެ."\nހަގީގީ ހާދިސާ ދީނީ ވާހަކަ\nލޯފަން މީހަކަށް ލިބުނު ހަރުފަ ދަނޑިގަނޑެއްގެ ވާހަކަ\nބޭހެއް،ކާއެއްޗެއް ނުލިބި ދަރިން މަރުވެދިޔައިރު އޮރެންޖެއް ހިސާބުވެސް ދިއްކޮށްލާނެ މީހަކު ނުވި ނަމަވެސް މަރުވުމުން ކަފުން ލިބުނު\nހަގީގީ ހާދިސާ: ލޯބިވެރިޔާއާ ވަކިވެ އޭނާގެ އާދޭސްތަކަށް ބީރު ކަންފަތް ދީގެން އުޅެނިކޮށް ލިބުނީ ކުއްލި މަރުގެ ޚަބަރު


Loanu fas kuriyas dhehki adhadhu 1.1 Billion rufiyaa ah\nލޯނުތައް ފަސްކުރިއަސް ދެއްކި އަދަދު 1.1 ބިލިއަނަށް\nލޯނު ނަގައިގެން ތަރައްގީ ކޮށްފައިވާ ވީއައިއޭ: ލޯނު ދެއްކި އަދަދު މަތި -- ފޮޓޯ: އަވަސް\nރާއްޖޭން ނަގާފައިވާ ލޯނުތައް ބައެއް ގައުމުތަކުން ފަސްކޮށް ދިން ނަމަވެސް ލޯނުތަކަށް ދެއްކި އަދަދު 1.1 ބިލިއަން ރުފިޔާއަށް އަރައިފި އެވެ.\nފިނޭންސް މިނިސްޓްރީން މިމަހުގެ ފަސް ވަނަ ދުވަހުގެ ނިޔަލަށް އާއްމުކުރި ތަފާސް ހިސާބުތައް ދައްކާ ގޮތުގައި ލޯނު ދައްކަން މިދިޔަ އަހަރުގެ ޑިސެމްބަރު މަހުގެ ނިޔަލަށް 1.18 މިލިއަން ރުފިޔާ ވަނީ ހޭދަކޮށްފަ އެވެ.\nމިދިޔަ އަހަރު ބަޖެޓުން ލޯނު ދައްކަން ހޭދަކޮށްފައިވަނީ 1.12 ބިލިއަން ރުފިޔާ އެވެ. އަދި މި އަހަރުގެ ބަޖެޓުގައި ލޯނު ދައްކަން ހޭދަ ކުރަން ފާސްކޮށްފައިވަނީ 1.88 ބިލިއަން ރުފިޔާ އެވެ.\nލޯނުތައް ފަސްކޮށް ދިންއިރު ރާއްޖޭން ބޭރުގެ ގައުމަކުން ނަގާފައިވާ، ދަރަނީގެ 40 ޕަސެންޓް ހިއްސާކުރާ ޗައިނާއިން ވަނީ ލޯނު ދެއްކުން ފަސްކޮށްދީފަ އެވެ. މި ލޯނުތައް ފަސްކޮށް ދީފައިވަނީ ވޯލްޑް ބޭންކުންގެ ޖީ-20ގެ ޑެޓް ސާވިސް ސަސްޕެންޝަން އިނީޝިއޭޓިވްގެ ދަށުންނެވެ. މި ބަދަލާއެކު، ރާއްޖޭގެ ގިނަ ލޯނުތައް ދައްކަން ފަށަން ޖެހޭނީ މި އަހަރުގެ ފުރަތަމަ ހަ މަހުގެ ތެރޭގަ އެވެ. މި ބަދަލުގެ ސަބަބުން މި އަހަރު ދައްކަން ޖެހޭ ދަރަނިން 809.1 މިލިއަން ރުފިޔާ ކުޑަ ކުރެވޭނެ ކަމަށް ސަރުކާރުން އަންދާޒާކޮށްފައިވެ އެވެ.\nޗައިނާގެ ލޯނުތަކުގެ އިތުރުން ޖަޕާނުން ނަގާފައިވާ ޖަޕާނުން ނަގާފައިވާ ލޯނުތައް އަނބުރާ ދެއްކުން ފަސްކުރުމަށް މުހިއްމު އެއްބަސްވުމެއްގައި ވެސް ސަރުކާރުން ވަނީ ސޮއިކޮށްފަ އެވެ.\nމި އަހަރުގެ ބަޖެޓުގައި ދަރަނި ދައްކަން ހަތަރު ބިލިއަން ރުފިޔާ ކަނޑައަޅާފައިވެ އެވެ. ފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުގައި މި އަހަރު ދައުލަތުގެ ދަރަނި ހުންނާނީ 70.3 ބިލިއަން ރުފިޔާގަ އެވެ.\nދައުލަތުގެ ބަޖެޓް ފޮރިން މިނިސްޓްރީ އަބްދުﷲ ޝާހިދު + ފިނޭންސް މިނިސްޓްރީ ޖަޕާން އިބްރާހިމް އަމީރު ދައުލަތުގެ ދަރަނި\nޖަޕާނުގެ ލޯނުތައް އަނބުރާ ދެއްކުން ފަސްވުމާ ގާތަށް\nހިލޭ އެހީ 905.2 މިލިއަން ރުފިޔާ\nހަރަދު މިދިޔަ އަހަރާ އެއްވަރު، އާމްދަނީއަށް 12 ބިލިއަން